Studiul I – Transfuzie de viata sau comunicarea ... In casnicie

Diferenţe în căsnicie
CÂND ESTE NOR
- Nu pot să înţeleg ce farmece are ziarul ăsta pe care îl citeşti de când ai venit de la serviciu. O vorbă n-ai scos, de parcă ai fi văduv, iar eu, menajera ta. M-am tot foit pe lângă tine, doar-doar să mă bagi şi pe mine în seamă. Te-am chemat de cinci ori la masă şi de cinci ori ai mormăit că vii. Mâncarea s-a răcit, iar eu am mâncat singură, că aşa mi-e scris: să n-am bărbat nici la vorbă, nici la masă, nici la treabă. Măcar mămăliga să mi-o fi mestecat-o şi tu, dar ţi-ai găsit! Iubirea lui cea mare şi pasiunea lui e ziarul.
- Ce-ai spus? se trezi el din citit. Nu te mai agita, că se rezolvă! Ai spus să mestec mămăliga? sări el, gata să stingă un foc care era pe cale să pornească în vâlvătăi.
- Dacă aşa ai înţeles tu, du-te şi mestecă mămăliga, spuse ea cu mâinile în şolduri, pregătindu-se de resemnare.
- Dar de ce e aşa de albă mămăliga asta? De un sfert de oră mestec şi nu se mai întăreşte. Ai de gând să mă pedepseşti?
- Nu, scumpule, dar tu eşti pe altă lume. Nici n-ai auzit ce ţi-am spus până acum, pentru că eu nu sunt aşa de importantă ca pagina ta de sport. Dacă vrei să ştii, mămăliga e pe masă, iar tu mesteci de zor în oala cu amidon, unde pregătesc eu apretul pentru cămăşile tale.
- Păi da, dacă nu m-ai fi pisat atât, mi-aş fi dat şi eu seama. Nici nu mai poţi raţiona de atâta cicăleală!
- Nu uita să pui şi puţină sare, ca să fie mai gustoasă! zise ea, lăsându-l singur în bucătărie, cu toată mândria lui înecată în oala cu amidon.
„Chiar aşa, cum de nu mi-am dat seama că 'pelteaua' asta e amidon?" se cenzură el. „Şi am şi supărat-o pe doamnă că n-am venit la masă când a zis ea. Ce fac eu acum cu amidonul ăsta? Chiar trebuie să-i pun sare? Astea sunt treburi de femeie, nu de bărbat!" se justifică el încurcat.
- Aşa eşti tu, strigă el din bucătărie, îmi dai mie treburile cele mai grele!
SĂ FACEM PREZENTĂRILE!
Genesa 1,26.27 - „Apoi Dumnezeu a zis: 'Să facem om după chipul Nostru, după asemănarea Noastră'... parte bărbătească şi parte femeiască i-a făcut."
Adică i-a făcut diferiţi. Nu unul mai bun decât celălalt, ci simplu: diferiţi!
Dacă un bărbat crede că o femeie va reacţiona în orice situaţie în acelaşi fel ca el, când ea va reacţiona diferit, el va crede că ceva nu este în ordine cu ea. Iar dacă o femeie a fost învăţată că bărbaţii sunt exact ca femeile, văzând că soţul ei se comportă totuşi diferit, va crede că nu-i în apele lui.
De câteva decenii încoace, negarea acestor diferenţe dintre sexe a devenit o modă a oamenilor culţi. Mişcarea feministă, în efortul ei de a demonstra că femeile nu sunt inferioare (şi pe bună dreptate), face eroarea de a nega existenţa oricăror diferenţe între sexe, în afara celor biologice.
Şi chiar dacă femeile îi vor convinge pe bărbaţi că ele sunt piloţi buni sau şefi de stat, karatiste sau conducătoare de instituţii, fotbaliste sau generali în armată, totuşi ele niciodată nu vor putea nega felul delicat şi matern în care strâng copilul la piept; niciodată nu vor putea să nu-şi trădeze îmbujorarea şi respiraţia romantică în faţa unui compliment; nu vor putea să-şi înece vreodată femini-tatea care atrage în „cursa" dragostei pe cel care domină viaţa în partea ei dură şi aspră, acolo unde el îşi câştigă aprecierile şi consideraţia. Textul: „Via care este a mea o păstrez eu, ţine-ţi Solomoane cei o mie de sicli..." (Cântarea cântărilor 8,12) ar putea să sugereze, în contextul nostru, ca fiecare să recunoască „averea" lui specifică şi că nu este dispus să o schimbe cu a celuilalt, pentru că nu o socoteşte asemănătoare.
Deci bărbatul şi femeia sunt fundamental diferiţi din punct de vedere psihologic (şi aceste diferenţe sunt înnăscute), iar nu rezultatul convenţiilor sociale, al obiceiurilor, al educaţiei sau al opiniilor publice.
Mintea copilului nu e o foaie albă, cum se credea, în care dascălii să scrie programul lor educativ. Dacă băieţii şi fetele ar creşte pe o insulă pustie, în care n-ar exista nici o formă socială organizată ori părinţi care să-i călăuzească, fetele tot s-ar alinta, şi-ar face prieteni şi s-ar juca cu păpuşile, în vreme ce băieţii s-ar angaja într-o concurenţă mentală şi fizică, jucându-se în grupuri cu o ierarhie stabilită.
Suntem diferiţi pentru că şi creierul nostru este structurat diferit.
Sunt pe punctul de a da drumul unei ploi de diferenţe prin care să vedem ce distanţe mari sunt între un bărbat şi o femeie şi apoi să vedem cum pot fi construite poduri între ei, pentru a se comunica în ambele sensuri pentru tranzacţii de viaţă de calitate.
•  Să începem prin a arăta că diferenţa fundamentală dintre cele două sexe ar putea fi redusă la o singură afirmaţie: bărbatul este o fiinţă preponderent logică, raţională; femeia este o fiinţă preponderent emoţională.
•  Femeia este mult mai afectată decât bărbatul de părerea pe care o au ceilalţi oameni despre ea. Femeia gândeşte raportân-du-se la persoane. Fiind o fire emoţională, ea vede totul în relaţie cu propria persoană, subliniindu-şi tipul de personalitate subiectiv-emoţional.
•  Nu există om mai bolnav decât un bărbat bolnav! Când un bărbat se îmbolnăveşte, se crede mult mai bolnav decât este în realitate. Femeia, care ştie să interpreteze bine scena, ca s-o scoată la capăt trebuie să-l cocoloşească, iar el o va adora pentru asta.
•  Este uimitor cât de repede poate rezolva soţia o problemă care i-ar lua soţului de cinci ori mai mult timp ca să ajungă în final la aceeaşi hotărâre. De ce? Logica şi raţiunea sunt mai puţin rapide în privinţa luării deciziilor, pe când emoţiile te ajută să hotărăşti mai repede.
•  Femeia este mai preocupată de recunoaştere şi de prestigiu social decât bărbatul: sexul feminin este cel mai competitiv, pentru că femeia se află într-o permanentă concurenţă cu alte femei în toate domeniile vieţii sale. De aceea, ea este mai geloasă pe alte femei decât sunt bărbaţii pe alţi bărbaţi.
•  Bărbatul este mult mai puţin religios decât femeia. Scepticismul bărbatului vine din faptul că el se bazează pe logică şi raţionamente. Dependenţa emoţională a femeii îşi găseşte suport în conceptele religioase.
•  Bărbatul este mai activ, mai agresiv şi are mai mult spirit de aventură. Este mai stabil emoţional şi mai stăpân pe sine, în privinţa lucrurilor mari, decât este femeia. Totuşi este mai iritabil, mai excitabil şi mai lipsit de răbdare în privinţa lucrurilor mici. Să mai spunem că este încrezut, lăudăros şi demonstrativ. Dar este mai optimist decât femeia şi are o atitudine mai profesionistă.
•  Este mai obiectiv şi mai consecvent, pentru că aceste stări sunt derivate din logică. Poate să se concentreze cu consecvenţă asupra unui lucru, fără ca emoţiile să-l inhibe.
•  Bărbatul este o fiinţă nomadă într-o măsură mai mare decât este femeia. Mutarea dintr-un loc în altul nu-l afectează aşa de mult ca pe soţia sa. Mutarea într-un alt oraş îi dă femeii un senti-ment de frustrare, fiindcă această dezrădăcinare îi afectează sentimentul de siguranţă.
•  Şi acum, iată o sursă de posibile necazuri: bărbatul nu are un spirit de observaţie aşa de dezvoltat ca femeia. Iar dacă soţul nu-i remarcă noua ei rochie sau coafură, să vezi necaz!
HAIDEŢI SĂ INTRĂM ÎN DETALII PRIVIND DIFERENŢELE DINTRE CEI DOI!
•  Când se rătăceşte, o femeie opreşte şi întreabă pe unde s-o ia. Pentru un bărbat, acesta este un semn de slăbiciune. Se va învârti ore întregi, anunţând din când în când că este aproape de destinaţie, spre disperarea consoartei lui, care îi dă sfatul: „Întreabă odată, omule, şi nu mai înconjura Sinaiul ăsta! Nu vezi că te învârţi în jurul cozii?"
•  Femeile au o capacitate foarte dezvoltată de a observa orice amănunt, cât de mic, precum şi schimbările de aspect sau de comportament ale celorlalţi. Nu încerca să ascunzi ceva de soţie, că nu ţine!... Ele au o percepţie periferică mai amplă decât cea a bărbaţilor. La multe femei, orientarea periferică ajunge până la 1800, pe când bărbatul are creierul configurat pentru un tip de privire ca printr-un tunel, la mare distanţă, ca şi când ar avea un binoclu.
•  Când creierul bărbatului se odihneşte, cel puţin 70% din activitatea sa electrică este blocată. În cazul femeilor, scanerul arată că este activ în proporţie de 90% în timpul unei stări similare, confirmând faptul că femeile primesc şi analizează permanent informaţii din mediul înconjurător.
•  Femeile descriu culorile mult mai amănunţit decât bărbaţii, pentru că ele au doi cromozomi X care furnizează o mai mare varietate de celule conice, care sesizează culorile până la nuanţe. Ele au albul ochilor mai mare ca al bărbaţilor, pentru că sunt fă-cute pentru acea comunicare interpersonală la distanţă mică, ce face parte integrantă din legătura pe care o poate stabili o femeie.
•  Când un bărbat este trimis să caute margarina în frigider, nu dă de ea nici după ce caută a doua oară, pe când ea i-o arată cu ochii închişi. Hormonii ei de estrogen îi permit să identifice obiectele din sertar sau din încăpere şi să-şi amintească de ele ulterior, după un tipar de memorie specific. Ea devine pentru soţ contul deschis de memorie pentru mărunţişurile pe care el nu le găseşte cu nici un chip. Noile studii au mai sugerat că, de fapt, creierul bărbatului caută în frigider cuvântul „margarină".
•  Când un bărbat intră cu soţia lui într-o casă, el identifică detaliile tehnice (intrările, lucruri ce trebuie reparate), pe când femeile analizează chipurile şi ştiu exact cine cu cine şi ce simte fiecare.
• Femeile aud mai bine decât bărbaţii şi sunt abile în a distinge sunetele înalte. Creierul femeii este programat să audă cum plânge copilul noaptea, în vreme ce tatăl doarme liniştit şi nezdruncinat, emanând o coloană sonoră prin sforăitul lui de diferite intensităţi. De aceea, robinetele care picură le înnebunesc pe femei, în vreme ce bărbaţii dorm liniştiţi, fără să le bage în seamă.
•  Dacă femeile sunt mai pricepute în diferenţierea sunetelor, bărbaţii pot spune dincotro provin ele. Această capacitate de dife-renţiere la femei le dă posibilitatea să priceapă schimbările emoţi-onale la copii şi la adulţi, devenind veritabile termometre afective.
•  Sexul frumos are capacitatea de a fi atent într-o discuţie faţă în faţă cu cineva şi de a urmări şi o altă conversaţie, pe când bărbatul nu se poate concentra decât asupra unei singure activităţi. Dacă sună telefonul, bărbatul le va cere celorlalţi să tacă, pentru că altfel nu se poate concentra. Femeia, în schimb, răspunde şi gata, indiferent câţi factori stresori sunt în jurul ei.
•  Nici discuţie, pielea femeilor este mult mai sensibilă decât a bărbaţilor. Ocitocina este un hormon care stimulează dorinţa de mângâiere şi activează receptorii atingerii. Nu e de mirare că femeile, având receptorii atingerii de zece ori mai sensibili decât ai bărbaţilor, dau mai multă atenţie mângâierilor din partea bărba-ţilor. Unele studii au arătat că femeile care sufereau de boli nervoase şi de depresii şi-au revenit mult mai rapid în funcţie de numărul de mângâieri şi de alinări, precum şi de durata acestora. Atunci când o femeie are probleme sentimentale sau este foarte supărată pe un bărbat, mai mult ca sigur va spune: „Nu mă atinge!"
•  Simţul gustativ al femeii şi cel olfactiv sunt net superioare faţă de cele ale bărbaţilor. Bărbaţii sunt mai eficienţi în a distinge gusturile sărat şi amar, în timp ce femeile preferă dulciurile.
•  Bărbaţii sunt mai puţin sensibili atunci când o femeie suferă din pricina unei dureri, dar ei devin sensibili la un meci de fotbal sau la alte emisiuni mai agresive.
•  Şi mai trebuie să recunoaştem că femeile sunt net superioare în privinţa simţurilor de percepţie: ele sunt pricepute în a detecta nuanţele fine la nivelul limbajului trupului, al vocii, al tonului şi al altor stimuli senzoriali. Ele pot citi chiar reacţii şi sent. ale animalelor
•  Ştim că emisfera dreaptă a creierului răspunde de partea creatoare şi este mai dezvoltată la femei, iar emisfera stângă răspunde de controlul asupra logicii şi raţionamentului şi este dezvoltată mai mult la bărbaţi.
•  Folosind tomograful cu rezonanţă magnetică, scanerul a pus în evidenţă că bărbaţii folosesc mai ales partea stângă a creierului pentru vorbire, în timp ce femeile folosesc atât partea stângă, cât şi pe cea dreaptă. De unde şi pofta lor de a vorbi mai mult ca bărbaţii, iar capacitatea fetiţelor de a învăţa o limbă străină e mai mare decât la băieţi. Mai simplu spus, bărbaţii au capacităţi limitate în privinţa vorbirii şi conversaţiei.
•  Emisferele stângă şi dreaptă ale creierului sunt legate printr-o serie de nervi care se numesc corpul calos. Acest cablu face ca o parte a creierului să comunice foarte bine cu cealaltă, permiţând schimbul de informaţii, ca două calculatoare pe umeri, legate de o interfaţă unică. Ei bine, la femeie, corpul calos este mai gros decât la bărbat, având cu peste 30% mai multe legături între emisfere. De aceea, vorbirea femeii este mai fluentă, iar acest lucru explică şi capacitatea femeilor de a putea executa mai multe lucruri fără legătură aparentă între ele. De unde şi intuiţia feminină. Ce să-i faci, asta e! Bărbatul are mai puţine conexiuni şi de aceea creierul lui este configurat să facă un singur lucru o dată. Creierul lui este mai compartimentat. Dacă îi veţi scana creierul în timp ce citeşte, veţi constata că practic este surd. Nu-şi poate păstra vigilenţa auditivă în acelaşi timp ce citeşte. Aşa cum spune apostolul Pavel, dacă urmărim un aspect practic: „Fac un sigur lucru, uitând ce este în urma mea şi aruncându-mă spre ce este înainte..." Sensul este mai larg.
•  Pentru o sugestie mai puternică, am spune că creierul bărbatului este mono, pe când al femeii este stereo. Şi, ca şi când nu este de ajuns, s-a constatat că creierul femeii are mai multă materie cenuşie, deşi este mai mic ca dimensiune.
•  Pentru că ea foloseşte anumite părţi ale creierului în acelaşi timp, femeii îi este greu să distingă între dreapta şi stânga.
•  Cred că trebuie să mai marcăm puncte şi pentru bărbaţi. Ei au o orientare în spaţiu mult mai bună, pe când femeile au o orientare bidimensională. Deşi ele îţi văd scama pe costum de la 30 de metri, nu reuşesc să parcheze maşina cu spatele, lovind mereu uşa garajului. Ţine de orientarea pe trei dimensiuni, şi pe aceasta nu o are prea dezvoltată.
•  Creierul bărbatului îndosariază informaţiile, pe când cel al femeii nu le înmagazinează, ci ele revin mereu în minte. Singura modalitate prin care o femeie poate scăpa de problemele din gând este să le exprime şi astfel să le conştientizeze. Obiectivul ei este să scape de probleme, nu să găsească soluţii sau să tragă concluzii.
• Bărbaţii, stocând informaţiile, nu găsesc de bine să le exprime, aşa că, atunci când, după o zi de lucru cu evenimente de tot felul, este întrebat de soţie cum a fost, el răspunde laconic: „Bine! Ca ieri. Nimic nou!" Efortul de exprimare fiind mai redus, nu consideră că este împins să-l facă.
•  Pentru o femeie, vorbirea continuă să aibă un scop precis: crearea de noi relaţii interumane şi împrietenirea. Pentru bărbaţi, vorbirea înseamnă o referire strictă la fapte.
•  Faptul că mamele vorbesc mai mult cu fetele este motivul pentru care acestea din urmă vorbesc mai mult decât băieţii.
•  Bărbaţii îşi vorbesc mai ales în gând. Când o femeie îl vede privind pe geam, îşi închipuie că este plictisit sau leneş şi încearcă să-i vorbească şi să-i dea ceva de făcut, că tot stă degeaba: „Pentru că tot nu faci nimic, du-te şi spală pe jos în bucătărie, dragule!"
•  Bărbaţii trebuie să înţeleagă că, atunci când o femeie vorbeşte, ea nu aşteaptă să i se găsească soluţii.Cineva spunea: „Odată nu i-am vorbit nevestei şase luni. N-am vrut s-o întrerup!"
•  Chiar cuvântul în sine are un înţeles pentru bărbat şi alt înţeles pentru femeie. Prin cuvânt, bărbatul exprimă idei şi informaţii, iar femeia, sentimente şi emoţii.
De multe ori creditul de cuvinte rămâne destul de bogat la fe-meie la sfârşitul unei zile şi ea trebuie să îl consume ca să se simtă uşurată şi fericită. Atât aşteaptă: să fie ascultată. Nu are nevoie de soluţii.
•  Când un bărbat citeşte o carte, se uită nerăbdător să vadă câte pagini mai sunt până la terminarea unui capitol, pe când femeia nu este atât de secvenţială ca bărbatul, căutând finalul. Fire imaginativă, proiectează ea scenarii, pe care le va confrunta cu finalul cărţii.
•  Dacă bărbatul este adâncit într-o lectură, scrie un articol sau un referat, nevasta lui îi va lăsa uşa deschisă, ca un reflex de a nu i se închide posibilitatea comunicării. El va striga după ea să închidă uşa, ameninţând-o cu reproşuri pentru repetatele ei violări ale intimităţii bârlogului său.
•  Bărbaţii folosesc limbajul pentru a se întrece între ei, de aceea sensul cuvintelor este mult mai important, ei căutând o soluţie cu finalitate. La femei, vocabularul nu este punctul lor forte, de aceea definirea şi înţelesul cuvintelor nu contează aşa de mult, căci ele se bazează pe tonul vocii pentru o exprimare mai fidelă, dar şi pe limbajul trupului, pentru a-i da un conţinut emoţional. Scopul urmărit este cel al construirii relaţiilor, şi nu argumentativ, ca al bărbaţilor. Dacă o femeie îi vorbeşte mult bărbatului ei, înseamnă că-i place de el, dar, dacă tace, aţi încurcat-o!
- Iubitule, n-ai vrea să-ţi mai aeriseşti creierii, după atâta citit? îl întreabă ea cu o licărire vioaie în priviri.
- Nu cred că simt nevoia! Dacă tot vrei să-mi creezi condiţii, deschide fereastra şi este O.K.!
Faţa ei se întunecă şi puse un lacăt mare la gură, pe care îl închise cu scrâşneli.
- E ceva în neregulă? o verifică el pe consoarta lui. Ea îi răspunse cu tăcere.
- Am făcut ceva rău? Nu ştiu de ce, dar parcă s-a înnorat! încercă el să se clarifice.
- Şi s-ar putea să plouă şi cu grindină! ieşi ea din muţenie. Cum de nu pricepi că nu m-ai mai scos de două săptămâni şi pe mine la o plimbare?
- Spune aşa, femeie, nu mă lua pe ocolite! se lumină el. Ce mistere mai au şi doamnele astea în cap! Auzi: să mă mai aerisesc şi eu şi, când colo, de fapt ea voia să se aerisească! Oare câte alte taine mai ascunde?
•  Vorbirea pe ocolite este o specialitate a femeii şi are ca scop să adune relaţii, dar cel mai adesea nu funcţionează în cazul bărbaţilor, pentru că ei nu pricep regulile jocului. Creierul femeii este axat pe prelucrare, pe când bărbaţii consideră aceasta o lipsă de structurare. El vrea să i se spună concis şi direct.
Cum ei ocupă slujbele unde se cere orientarea în spaţiu ca şoferi, piloţi sau profesori de ştiinţe exacte, vorbirea pe ocolite ar duce la grave erori. Dacă un pilot ar spune turnului de control: „Cred că jos e mai sigur decât aici, sus!" în loc de: „Mă pregătesc să aterizez!", cred că ar fi scos urgent din slujbă.
•  Femeile pun sentiment în ceea ce spun, în timp ce bărbaţii doar se exprimă. Cum vocabularul nu este chiar punctul forte al creierului femeilor, ele nu consideră definirea precisă a cuvintelor atât de relevantă. Chiar mai exagerează, de dragul efectului obţinut. Bărbaţii însă vor interpreta fiecare cuvânt pe care-l vor spune ele ca atare şi vor reacţiona în consecinţă.
-  Tu niciodată nu eşti de acord cu ce spun eu! îl atacă ea supărată la refuzul lui de a merge la cumpărături.
- Cum adică, niciodată? Chiar acum zece minute am zis că e bună părerea ta de a merge la părinţii tăi duminică! spuse soţul intrigat.
-  Întotdeauna socoteşti lucrurile tale mai importante ca ale mele.
- Nu-i adevărat! Adu-ţi aminte că ieri ţi-am spus că este mai important ca tu să mergi la tratament decât să-mi cumpăr eu două cauciucuri la masină!
- Aşa spui tu de fiecare dată când deschid discuţia! i-o reteză ea.
- Asta e o minciună! replică el. Nu spun aşa de fiecare dată! Pentru o ceartă „reuşită", bărbatul trebuie să înţeleagă faptul că femeia foloseşte cuvinte pe care nu le ia ca atare, drept pentru care nici el n-ar trebui să le înţeleagă ca atare şi nici să le precizeze sensul.

•  Femeia foloseşte în medie şase expresii faciale în zece secunde, prin care reflectă sau reacţionează la emoţiile interlo-cutorului. De regulă, bărbatul rămâne impasibil când ascultă, pentru a nu-şi trăda emoţiile, dar asta nu înseamnă că nu trăieşte nici un fel de emoţie. Scanarea creierului arată că bărbaţii reac-ţionează emoţional la fel de puternic ca femeile, dar evită s-o arate.
•  Majoritatea femeilor dovedesc o orientare în spaţiu limitată. Bărbaţii au capacitatea de a vedea în trei dimensiuni. Studiile arată că mintea bărbatului măsoară distanţa şi viteza, pentru a şti exact când trebuie să schimbe direcţia.
Dacă dai o hartă turistică sau rutieră unei femei, ea trebuie s-o aşeze în sensul de mers, altfel nu se descurcă. Şi aşa i se pare un mister, pe când un bărbat o poate citi din orice poziţie.
•  Femeile excelează în zone de creaţie, cum ar fi artele spectacolului, învăţământul, resursele umane şi literatura, toate acestea fiind domenii în care logica abstractă nu are o importanţă primordială.
•  Bărbatul se pierde pe sine în muncă şi în performanţele ei, pe când femeia se pierde în detaliile vieţii şi în mulţimea relaţiilor.
•  Hipotalamusul, centrul activităţii sexuale, este mai mare la bărbaţi şi mai mic la femei. Aceasta este zona în care hormonii, în special testosteronul, stimulează dorinţa sexuală. Având în vedere că bărbaţii au de la 10 până la 20 de ori mai mult testosteron decât femeile şi un hipotalamus mai mare, este limpede de ce impulsul sexual la bărbaţi este mai puternic.
•  Bărbaţii se simt motivaţi şi mobilizaţi atunci când se simt necesari. Femeile se simt motivate şi mobilizate când se simt apreciate.
• Pe de o parte, bărbatul are organele interne mai sensibile. Dacă un bărbat ar fi însărcinat timp de trei luni, ar muri! Pe de altă parte, femeia este mai sensibilă, mai slabă în exterior, în ceea ce priveşte forţa musculară.
Şi am mai continua, dacă nu am ţine cont de gradul limitat de suportabilitate al fiinţei omeneşti, privind recepţionarea de informaţii. Unele diferenţe sunt de temperament, dar în mare măsură cele de sus aparţin diferenţelor de sex, din structura aparte pe care Dumnezeu le-a dat-o celor doi. Şi sunt uimitoare! Şi nu e minunat când acest deficit fizic de putere este completat de bărbat, iar deficitul afectiv al bărbatului este completat de femeie?
CE DESCOPERIM?
În primul rând, descoperim un plan uimitor, pe care Creatorul l-a alcătuit din momentul în care i-a făcut pe cei doi. Farmecul diferit al celor doi şi complementaritatea au creat ocazia atragerii în cuplu, pentru a alcătui o echipă în care dragostea este chemată să-şi spună cuvântul pentru o viaţă maritală unică.
•  Deşi concepţia feministă ignoră diferenţele şi ar vrea să sugereze că orice face bărbatul poate face şi femeia, lucrurile nu stau chiar aşa. Chiar dacă femeia le poate face, nu le poate iniţia la performanţa bărbatului şi invers. Unele lucruri pe care le face femeia, le poate face şi bărbatul, dar nu la aceleaşi cote. Rolurile trebuie păstrate nu prin presiune socială, ci datorită particulari-tăţilor structurate ale celor doi.
•  O motocicletă poate fi făcută să meargă şi pe o roată, dar de obicei ea merge pe două roţi. Cuplul este bine legat când femi-nitatea femeii şi masculinitatea bărbatului nu sunt depreciate, din dorinţa de a se confunda cu celălalt.
•  Performanţele afective ale femeii, care vin din structura ei, pot creşte cu vigoare la bărbat prin activităţi formative şi trăsă-turile raţionale ale bărbatului se pot dezvolta la femeie prin edu-caţie şi dorinţa de empatie. Dragostea, care încorporează acceptarea celuilalt aşa cum este, va motiva schimbări esenţiale, pentru ca femeia să pornească spre soţ pe frecvenţa lui şi ca bărbatul să plece spre femeie pe frecvenţa ei, rămânând totuşi fiecare cu dominantele lui structurale diferite.
• Înţelegerea diferenţelor va determina o căsnicie cu mai puţine conflicte, pentru că cei doi îşi vor înţelege mai bine reacţiile spe-cifice şi nu vor interpreta deosebirile ca pe nişte aspecte nega-tive. De obicei, diferenţele sunt cele care ne atrag în căsătorie şi tot aceleaşi diferenţe devin surse de conflict, când de fapt ele ar trebui să adâncească dragostea celor doi.
•  Deosebirile acceptate de cei doi îi vor îmbogăţi şi vor da calitate căsniciei. Diferenţele dintre bărbat si femeie nu sunt rele în sine şi nu trebuie văzute ca fiind de eliminat. Deosebirile sunt cele care ne îngăduie să ne dezvoltăm, iar căsnicia capătă o relaţie dinamică, nu statică.
• Sexele nu sunt egale, ci echivalente, adică au valoare egală, dar sunt diferite, fiindcă au de îndeplinit roluri diferite.
Dacă bărbaţii şi femeile ar fi la fel, le-ar fi imposibil să se completeze. Ba chiar nici n-ar mai exista căsătorii, pentru că nu ar mai fi fost atracţie şi contopirea celor doi într-un tot.
ARE VREUN ROST?
•  Să continuăm ideea. Închipuiţi-vă că cei doi din câmpul căsniciei au aceeaşi viziune, aceleaşi preferinţe, aceleaşi deprin-deri, acelaşi umor, aceleaşi ticuri, aceleaşi rezolvări, acelaşi voca-bular, aceeaşi artă de a vorbi, aceeaşi... N-ar fi grozav? N-ar fi conflicte, iar femeia nu i-ar mai spune lui că se mişcă fără rost, ca melcul, şi înaintează ca racul. Ei bine, ar fi îngrozitor! N-ar mai fi nici o noutate în viaţă şi căsnicia nu s-ar mai bucura de curcubeul ei, dat de diferenţele dintre cei doi.
•  Atunci când recunoaştem deosebirile şi le acceptăm, când le respectăm şi ne delectăm cu ele şi când, în final, le îndrăgim, avem de-a face cu o provocare a caracterului chemat să se dezvolte nu în ciuda diferenţelor, ci din cauza lor.
• Ellen White scrie: „Deosebirile evidente de fire şi de caracter există adesea în aceeaşi familie, pentru că Dumnezeu a hotărât ca persoane cu temperamente diferite să se unească una cu alta. În cazul acesta, fiecare membru al familiei trebuie să trateze cu sfinţenie sentimentele şi să respecte drepturile celorlalţi. Prin aceasta va fi cultivată stima reciprocă şi îngăduinţa, vor fi estompate prejudecăţile şi vor fi netezite asperităţile din caracter. Armonia poate fi asigurată, iar unirea temperamentelor diferite poate fi un câştig pentru fiecare." (Îndrumarea copilului, 153)
În ceea ce este atât de diferit la cei doi parteneri din căsnicie, vedem măreţia şi diversitatea Creatorului faţă de care, cunos-cându-L, suntem atraşi irezistibil.
SUGESTII, CORECŢII şl DIRECŢIIPRINCIPIALE
Cunoscând aceste diferenţe, nu este de mirare că au apărut şi consilieri care nu mai prididesc în a da sfaturi şi a atenţiona cu privire la modul în care cei doi trebuie să ajungă în armonie, în ciuda diferenţelor. Ce spun ei?
•  Ei spun că este riscant când o femeie oferă sfaturi care nu i-au fost solicitate şi încearcă să-şi ajute partenerul şi că ea nu are idee cât de critică şi lipsită de dragoste poate să-i pară.
•  Pe de altă parte, atunci când femeile vor să-şi împărtăşească impresiile din ziua respectivă, iar soţul, crezând că o ajută, o întrerupe cu un torent de soluţii la problemele ei, nu face decât să o nemulţumească, pentru că ea nu are nevoie de soluţii, ci doar să fie ascultată.
•  Bărbatul trebuie să înţeleagă că, pentru femeie, gesturile mărunte sunt la fel de importante ca gesturile mari.
•  Dacă el o îmbrăţişează zilnic, o sărută şi o mângâie, ei îi va trece orice durere şi orice critică pe care ar fi dorit să o arunce în el se va topi sub oferta lui afectivă, care îi răspunde atât de bine sufletului ei.
•  Dacă o femeie va respecta momentele de retragere „în bârlog" ale bărbatului ei, fără să-l cicălească, pentru că aşa sunt bărbaţii, atunci el o va răsplăti cu o revenire afectivă mai mare.
•  De câte ori simte nevoia să se izoleze, bărbatul va trebui să-i spună soţiei că va reveni după ce îşi va organiza gândurile, apoi să-i spună ceea ce îl preocupă, încât ea să nu se îngrijoreze.
•  Ori de câte ori va sesiza restanţele gospodăreşti ale soţului ei, nu-l va admonesta cu: „Tu niciodată nu faci vreun lucru în casa asta!", ci, cu răbdare, va reveni cu apelul: „N-ai vrea să-ţi găseşti timp şi să-mi repari hota de la bucătărie?" Atunci să fiţi siguri că nici o femeie nu va fi refuzată.
•  Şi acum câteva amănunte pe care bărbaţii le ştiu din teorie, dar, dacă le şi fac, îşi adună o groază de credite, pentru care femeile lor sunt în stare să treacă oceanul, numai să rămână aşa cum se prezintă ei de bine, adică: gata să le ofere flori la ocazii şi ca surpriză; când şi când, pregătind masa când consoartele lor sunt obosite; dacă, atunci când femeile vor să le vorbească, ei sunt dispuşi să lase ziarul şi să închidă televizorul, dându-le întreaga atenţie; dispuşi să le scoată în oraş sau la o plimbare în parc; răbdători la cumpărături, chiar şi atunci când întârzie cu schimbarea toaletei; atenţi cu complimentele pentru felul în care au pregătit masa sau apreciind coafura sau vestimentaţia; dispuşi să le sune la telefon la serviciu sau acasă, lăsând urechilor lor delicate o declaraţie de dragoste; şi câte alte surprize romantice!
• Bărbatul încetează să mai dea atunci când simte că efortul lui este considerat ca de la sine înţeles. Femeia trebuie să-l facă să ştie că eforturile lui sunt apreciate.
Lăsăm lista deschisă, pentru ca cititorul să continue cu sfaturile şi cu obiecţiunile chiar pe teritoriul propriei căsnicii, optimizând relaţia prin asigurarea pe care o dă că a înţeles deosebirile dintre el (ea) şi prietenul de viaţă. Succes!
CE PIERD Sl CE CASTIG
•  Cei care ştiu să trateze deosebirile vor consolida calitatea căsniciei.
•  Cei doi, care la început se prezentau cu două culturi diferite, prin acceptarea reciprocă a diferenţelor înnăscute sau de tem-perament, vor crea o singură cultură, care va primi străluciri noi ale dragostei, şi viaţa lor de parteneri se va consuma într-o continuă sărbătoare.
•  Respectând deosebirile, cei care trăiesc aceste experienţe se vor respecta pe ei înşişi şi vor fi capabili să iubească necondiţionat. Şi mai este ceva uimitor: prin renunţarea la lupta pentru a exclude ceea ce este diferit şi prin acceptarea a ceea ce este specific partenerului, se dă loc unei virtuţi care este ţinută la uşă în frig, pentru că nu este apreciată de firea pământească -smerenia. Cei doi vor spune în acelaşi timp şi amândoi vor avea dreptate: „Tu eşti mai bun decât mine!"
• Când diferenţele nu sunt înţelese, se angajează o luptă pentru a-l constrânge pe celălalt, ca el să se alinieze la aşteptările lui, iar resentimentul, pierderea reciprocităţii afective şi suferinţa vor fi partea acelei căsnicii.
•  Prin incapacitatea de a accepta ca celălalt să fie diferit, va rezulta pierderea respectului pentru partenerul de viaţă, dar şi pierderea respectului de sine, iar conflictele devastatoare vor duce la excluderea dragostei, cea mai cumplită calamitate consemnată în viaţa celor doi. Dar asta nu trebuie să se întâmple!
Intr-o scenă de Alfred Wallance, intitulată „Păpuşarul", două marionete se joacă fericite. Neputând să-şi vadă faţa, ele cred că amândouă arată la fel. Ele nu-şi dau seama că una are pistrui, iar cealaltă dungi pe faţă. Cu timpul, adevărul iese la iveală. Ele se conving uitându-se în oglindă, apoi se distanţează una de alta. În cele din urmă, ajung să nu mai aibă încredere şi să se poarte violent una cu alta, pentru că sunt „diferite". Fiecare dintre ele se urcă pe rând pe braţul Păpuşarului, ca să se alieze cu el împotriva celei care i-a fost prietenă. Creatorul de jucării le explică: „Eu v-am făcut pe amândouă şi vă iubesc pe amândouă. Nu aş putea să mă aliez împotriva nici uneia dintre voi. În definitiv, amândouă sunteţi acelaşi lucru!" Lor nu le convine cum vede Păpuşarul situaţia lor. Atunci, el o ridică mai întâi pe una, apoi pe cealaltă în dreptul mâinii, până la piept, şi o coboară în dreptul celeilalte mâini, ca să se descopere una pe alta. În pofida acestei demonstraţii, ele continuă să se lupte, dar ajung tot mai nefericite.
În momentul culminant, ele depun armele. „Hei, pistruiato! Noi toţi suntem una! Tu, eu şi Păpuşarul!" La aceasta, vărgata începe să răspundă: „Atunci, dacă mă loveşti, înseamnă că te doare şi pe tine, pentru că..." Pistruiata termină fraza, spunând: „... pentru că lovesc o parte din mine."
Înţelegerea faptului că ele sunt legate una de alta prin trupul Păpuşarului a adus pace, în cele din urmă.
Nu s-a întâmplat şi cu voi la fel? Sau urmează să se întâmple?
Studiul II – Divorţul - Hiroshima familiei
CÂND ESTE NOR
Deschise uşa apartamentului cu teamă. Cunoştea scenariul. Ea, cu o privire de viscol siberian, va apărea din bucătărie şi-1 va întreba, îngheţându-l: „Ai venit în vizită? În sfârşit, ţi-ai adus aminte că ai şi casă. Probabil că ţi-e şi foame. Nu-i aşa că eşti ostenit de atâtea treburi, pe care le-ai făcut pentru scumpa ta soţie şi pentru preţuita ta casă?"
După o asemenea primire „triumfală", îi pierea orice senzaţie de foame, gura i se încleşta în muţenie şi ciocolata din buzunarul drept, pe care i-o luase ca o promisiune pentru schimbarea gustului din relaţia lor, iarăşi nu era oferită. Ritualul era cunoscut: intra în dormitor, deschidea valiza de pe şifonier şi o arunca peste atâtea „promisiuni" ratate.
Totuşi, în ziua aceea, scena întâmpinării lui nu s-a mai repetat. Din bucătărie nu a mai ieşit nimeni. În schimb, din dormitor se auzeau zgomote nervoase de uşi de şifonier trântite, care mai şi scârţâiau jalnic.
Prinse curaj şi deschise uşa.
-  Ce faci? o întrebă el, minunându-se de cutezanţa de a deschide discuţia.
- Ce vezi! îl contră ea, înghesuind haine şi alte lucruri în cele două valize de carton. Plec, stimate domn. N-are rost să ne chinuim şi să ne îmbolnăvim unul pe altul. Mai ales tu pe mine. Văd prea bine că te incomodez. Tu ai programul tău, de care nu dai socoteală nimănui. Vii mut, pleci mut. Răspunzi în doi peri când te întreb ceva, trânteşti două pâini pe masă şi crezi că ţi-ai făcut datoria.
La bucătărie robinetul curge întruna, cuptorul de la aragaz arde într-o parte, iar contorul de lumină merge chiar şi atunci când nu arde nici un bec. Uiţi să plăteşti întreţinerea şi telefonul şi habar n-ai unde este piaţa. Nu te interesează nimic în casa asta. Eşti ca la hotel, băiete! Iar eu, menajera ta! Ei bine, hotelul a dat faliment! Pe mine nu m-ai plătit de mult, nici măcar cu un „sărut mâna pentru masă".
Am şi eu sentimente, prea distinse domn, şi tot aştept o coajă de suflet de la tine, dar în zadar! Măcar un strop de înţelegere din partea ta să fi avut! Dar ţi-ai găsit! De aceea plec! Sunt sigură că o să te bucuri. Îţi redau libertatea!
El, lovit ca de un trăsnet, se lăsă uşor pe marginea patului, fixând valiza care refuza să se închidă.
- Fie-ţi milă şi ajută-mă să o închid. O să fie ultima amintire a gestului tău generos pentru soţia ta.
- Ascultă-mă puţin, o imploră el, şi poate că o să înţelegi!
- E prea târziu, stimate soţ! Am obosit tot aşteptând! Singurul lucru pe care-l mai aştept de la tine este să-mi închizi valizele. De acum încolo, fiecare cu drumul lui!

SĂ FACEM PREZENTĂRILE
Divorţul este un cuvânt inventat de iad şi propus cuplurilor care consideră că trăiesc o nefericire interminabilă.
Psihiatrul creştin Paul D. Meier spune că există doar trei opţiuni pentru orice persoană implicată într-o căsnicie nefericită:
1.  Să obţină divorţul - cea mai mare laşitate şi alegerea cea mai lipsită de maturitate.
2. Să-şi păstreze căsnicia, fără a se strădui să o îmbunătăţească - o altă decizie lipsită de maturitate, deşi nu la fel de iresponsabilă ca divorţul.
3. Să se confrunte în mod matur cu problemele personale şi să aleagă să-şi zidească o căsnicie plină de afecţiune, pe baza celei existente - singura alegere într-adevăr matură pe care ar putea s-o facă.
Din cauza înmulţirii despărţirilor în căsnicie, divorţul a devenit o consecinţă a căsătoriei. Rata divorţurilor a crescut cu peste 700% în ultimii cincizeci de ani. Realitatea este că multe cupluri îşi plănuiesc cu mai multă grijă nunta decât căsnicia. Divorţul este mai dureros decât moartea, pentru că nu se termină niciodată.
Dar care este părerea lui Dumnezeu faţă de divorţ? „Căci eu urăsc despărţirea în căsătorie", zice Domnul. „Luaţi seama dar în mintea voastră şi nici unul să nu fie necredincios nevestei din tinereţea lui!" (Maleahi 2,16.15). Nicicând nu a fost mai bine subliniat faptul că credinţa în Dumnezeu se verifică cel mai bine în credincioşie faţă de 
ÎN CAPUL LISTEI MOTIVELOR DE DIVORŢ ESTE
a) Adulterul. Un psihoterapeut a estimat că, în toată America, 48% dintre bărbaţii însuraţi au la un moment dat o aventură extraconjugală, crescând pentru cei care au un venit mai mare pe an. Dr. Carter subliniază că aprox. 33% dintre femeile căsătorite au o aventură extraconjugală, vârstele cele mai vulnerabile fiind între 35 şi 39 de ani. El apreciază patru motive principale ale aventurilor extraconjugale. În mod ciudat, principalul motiv este o mânie neso-luţionată. Cel de-al doilea motiv îl reprezintă nevoile personale excesive; cel de-al treilea, revenirea la o libertate mai mare, iar cel de-al patrulea îl reprezintă preocuparea pentru viaţa sexuală.
Cum îţi poţi da seama că te paşte o „aventură extraconjugală"? Atunci când stai mai mult timp cu colegii decât cu partenerul; când împărtăşeşti prea multe „secrete" prietenilor şi colegilor; când iei prânzuri lungi cu aceeaşi persoană de sex opus; când te complaci în flirturi şi fantezii cu persoane de sex opus; când îţi fug ochii mult prea des la bărbaţii frumoşi sau la femeile frumoase; când cauţi la televizor emisiuni picante şi senzuale sau când citeşti cărţi uşoare de dragoste, dezvoltând o imagine erotică ilicită; atunci când te consideri prea tare pe moralitatea ta, socotind că tu nu poţi fi o victimă a adulterului. „Când crezi că stai bine pe picioare, ia seama să nu cazi" - spune Biblia.
b)  Al doilea motiv care duce la divorţ ar fi absenţa. Viaţa trepidantă a societăţii noastre ne-a aruncat într-o dependenţă frenetică de muncă, concentrându-ne atenţia asupra carierei (în special bărbaţii), iar femeile, care au şi roluri de mamă, s-au aruncat sub povara unei cariere, dar şi sub răspunderea căsniciei, având grijă de copii în acelaşi timp.
După o perioadă de timp, amândoi sunt atât de preocupaţi de munca lor, încât stau tot mai puţin împreună. Se instalează un sentiment de izolare şi indiferenţă. Treptat, ei nu mai comunică şi, în cele din urmă, are loc o ruptură emoţională.
Atunci când se gândeşte că în mod nefericit „căsnicia afectează împlinirea personală", se dezvoltă o filozofie de viaţă în care partenerul de cuplu îşi recunoaşte nevoia de a fi pe primul loc. În loc ca absenţa să reprezinte problema propriu-zisă, ea devine soluţia. Când nu mai există atractivitate între cei doi, ei încearcă să caute motivele de nefericire şi să scoată în evidenţă defectele celuilalt.
c) Al treilea din seria motivelor de divorţ este abuzul, fie fizic, fie verbal, fie chimic (droguri, alcool). Bărbaţii agresivi fizic nu sunt nişte monştri, ci ei dobândesc acest comportament. Ei au fost bătuţi în copilărie sau au fost martori în propria familie la asemenea abuzuri, deci agresivitatea li se pare firească. Când ştie că va trebui să răspundă în faţa legii pentru comportamentul său, agresorul reuşeşte să se stăpânească mai bine.
Un cămin în care se strecoară violenţa este un infern.
Pentru a identifica „semnalele de alarmă" ale agresiunii, trebuie să fim atenţi la descărcarea emoţională şi necontrolată a furiei, la „aruncatul" vorbelor înainte de gândirea lor, la trântitul uşilor, la dorinţa de a lovi ceva în momentele de dezorientare şi furie.

Eşecul comunicării, lipsa obiectivelor comune, banii, conflictele în legătură cu copiii amplifică motivele de divorţ şi, nu de puţine ori, motive copilăreşti, la baza cărora se află egoismul şi mândria, aruncă în aer o relaţie chemată să nu se frângă niciodată.CE 
DESCOPERIM?
•  Atunci când cuplurile fug de problemele lor divorţând şi recăsătorindu-se, vor exista patru oameni nefericiţi în loc de doi.
•  Numeroase studii de psihiatrie au arătat că, atunci când cuplurile cu relaţii nevrotice divorţează, oricât de bune ar fi intenţiile lor, prin recăsătorire vor ajunge aproape întotdeauna în exact acelaşi tip de relaţie nevrotică pe care au avut-o înainte.
•  Contrar concepţiilor lumii, o persoană singură poate salva o căsnicie. Majoritatea căsniciilor deformate sunt aduse la o vitalitate nouă, în esenţă prin preocuparea unei singure părţi.
• Divorţul va fi cel mai greu suportat de copii, în special pentru cei cuprinşi între şapte şi treisprezece ani.
•  Căsniciile nesalvate se datorează în mare parte concepţiei dezvoltate de partenerul nevinovat că cel vinovat nu se va schimba niciodată şi că nimic şi nimeni nu-l va putea convinge să ia direcţia bună.
•  Din punct de vedere biblic, adulterul este singurul motiv de divorţ care permite recăsătorirea pentru cei care au încheiat legământul la altar. Dacă vrei să fii liber să iubeşti, să trăieşti şi să creşti spiritual, pregăteşte-te să şi ierţi, deoarece Dumnezeu poate ierta acea persoană.
•  Abuzul fizic, care pune în primejdie integritatea fizică a partenerului în mod repetat, poate duce la legalitatea de a da divorţ sau la separarea pentru protecţia vieţii în faţa celuilalt.
ARE VREUN ROST?
Atunci când se recurge la divorţ, există o lipsă de sens a vieţii. Contradicţia ireconciliabilă decurge din hotărârea sub jurământ de a menţine căsătoria şi la bine, şi la rău şi uşurinţa cu care, la tribunal, anulezi promisiunea pe care Dumnezeu o prinde în legământ.
•  Divorţul presupune o pierdere a raţiunii sănătoase şi nu ţine cont de capacitatea dată de Dumnezeu de a rezolva conflictele, în vederea armonizării celor doi parteneri de viaţă.
•  Abandonarea luptei pentru apropierea celor doi în relaţia sănătoasă de căsnicie înseamnă hrănirea egoismului şi a mândriei, punând orgoliul deasupra refacerii iubirii celor doi.
•  Nu doar că divorţul nu are sens, dar distruge în cel care refuză refacerea căsătoriei puterea morală de a păstra şi dezvolta relaţii viitoare de calitate.
SUGESTII, CORECŢII Sl DIRECŢII PRINCIPIALE
Cei care vor să-şi salveze căsnicia de la divorţ vor aprecia următoarele sfaturi directe ca o ocazie de a reflecta la hotărârea de a iniţia procesul de vindecare a căsniciei în derivă.
•  Nu va putea avea loc nici o creştere în relaţia ta de cuplu, dacă ai îndoieli cu privire la devotamentul tău faţă de căsnicia ta.
•  Atunci când partenerul tău nu îţi arată dragoste, încrede-te în Dumnezeu, ca El să-ţi împlinească nevoile emoţionale. El nu te va dezamăgi.
•  Dăruieşte-i partenerului tău cinstea, dragostea şi respectul, chiar dacă acţiunile lui nu le merită. Manifestă faţă de el o acceptare caldă, oricare ar fi împrejurările. Cu cât situaţia ta este mai lipsită de speranţă, cu atât este mai profitabil ca purtarea ta plină de dragoste să fie acceptată drept veritabilă şi salvatoare.
•  Nu încerca să schimbi viaţa partenerului tău! Iubeşte-1 numai!
•  Trăieşte fiecare zi concentrându-te asupra prezentului, iertând trecutul greşit al celui de lângă tine şi manifestând încre-dere în viitorul schimbat în bine de către Dumnezeu în dreptul celui pe care-l iubeşti.
•  Nu păstra resentimente faţă de nimeni implicat în situaţia nefericită prin care treci. Nu-ţi întoarce niciodată copiii împotriva tovarăşului tău de viaţă! Iartă!
•  Nu cere familiei sau prietenilor să fie împotriva partenerului tău care ţi-a greşit!
•  Nu discuta cu alţii problemele intime ale căsniciei voastre! Nu alimenta bârfele!
•  Alege-ţi cu înţelepciune consilierul biblic! Nu discuta niciodată problemele tale cu un prieten de sex opus!
•  Petrece cât mai mult timp posibil studiind Cuvântul lui Dumnezeu!
•  Concentrează-te asupra ta, îndreptând greşelile pe care le-ai făcut si cerându-I lui Dumnezeu să-ţi arate cum trebuie să te schimbi, în loc să te concentrezi asupra eşecurilor partenerului tău.
•  Nu te separa de partenerul tău. Îndeamnă-l să rămână în cămin, orice s-ar întâmpla.
•  Nu-i da celuilalt acordul pentru divorţ. Fă tot ce stă în pute-rea ta pentru a-l amâna sau a-l împiedica.
•  Petrece un timp cu oameni care te vor încuraja în creşterea spirituală.
•  Nu încerca să găseşti o compensare exagerată în copiii tăi. Ei au nevoie de dragostea şi de stabilitatea ta în timpul în care celălalt partener este plecat, însă ei au nevoie şi de disciplină.
•  Nu încerca să te aperi de vorbe rele, bârfă şi critică. Domnul Se va lupta pentru tine şi tu îţi vei păstra pacea interioară.
•  Atunci când faci orice lucru pentru a eşua căsnicia voastră, tu mergi împotriva voinţei lui Dumnezeu.
•  Nu te aştepta ca partenerul tău să se schimbe peste noapte, atunci când el va veni acasă.
•  Perioada cea mai grea va fi atunci când veţi fi împăcaţi şi tu vei avea tendinţa de a aluneca iarăşi în vechile obiceiuri. Nu o face!
•  Pregăteşte-te să fii respins, ştiind că tu posezi o măsură suficientă de har, prin relaţia apropiată cu Dumnezeu.
•  În cazul infidelităţii partenerului tău, nu cere amănunte despre acea relaţie ilicită, pentru că îţi va fi mai greu să te echili-brezi emoţional.
•  Tu devii atrăgător iubind, şi nu făcând eforturi ca să-ţi atragi iubirea.
•  Nu te lăsa condus de furtuna sentimentelor tale, ci orientează-te principial după cuvântul Bibliei.
•  Nădăjduieşte totul, crede totul, suferă totul!
CE PIERD Sl CE CÂSTIG
•  Divorţul înseamnă întreruperea cunoaşterii în vederea relaţiei veşnice. Dumnezeu nu ne cheamă în legături improvizate şi scurte, ci veşnice.
•  Atunci când virezi la stânga, lăsându-ţi partenerul de viaţă abandonat, îţi părăseşti credinţa în Dumnezeul care are toată puterea de a reface relaţia.
•  Când hotărăşti divorţul, îţi amenajezi un viitor după inima ta, fără speranţa unei iubiri garantate de Creatorul legământului.
•  Atunci când pleci de lângă partenerul tău, tu desfiinţezi biserica din casa ta, „pentru că acolo unde sunt doi sau trei sunt şi Eu în mijlocul vostru", a spus Mântuitorul.
•  Păstrând o relaţie exclusivă cu partenerul tău, tu Îl reprezinţi pe Dumnezeu în relaţia cu omul, ca simbol nealterat.
•  Când te hotărăşti să refaci relaţia, eliminând divorţul ca opţiune, tu îndrepţi atenţia spre Cuvântul lui Dumnezeu şi spre puterea Lui transformatoare.
•  Atunci când iniţiezi divorţul, îl consideri vinovat pe Dumnezeu pentru eşecul tău şi nu este drept.
•  Atunci când încercaţi amărăciunea divorţului, deturnaţi misiunea pe care Dumnezeu v-a dat-o de a modela prin Cuvânt inimile celor trişti şi de a-i atrage la El prin modelul vieţii voastre.
•  Când faci eforturi să strângi câţiva martori la divorţul tău, nu faci decât să vinzi instanţa ta sensibilă, conştiinţa, pe o instanţă firească, ce va călăuzi doar spre ruină sufletească şi spirituală. Mântuitorul spune că ceea ce-i faci celui de lângă tine, Lui îi faci.
„Merit Eu un astfel de tratament, după câtă dragoste ţi-am cântărit pe dealul Căpăţânii?" vei auzi glasul în urma demersurilor tale de a te separa.
Oricum, riscurile sunt prea mari ca să crezi că divorţul este soluţia la criza ta.
- Nu mai stau o clipă în casa asta! Mersi că mi-ai închis valizele. E un semn că trebuie să plec, spuse soţia, în vocea căreia se vedea o undă de nesiguranţă în nehotărârea ei.
- Ascultă-mă doar câteva minute şi apoi, dacă nu vrei să mai stai, nu te pot forţa, îşi plânse el cuvintele.
- Ce-ai putea să-mi mai spui? De ce n-ai făcut-o până acum? Hai, spune repede, că sunt hotărâtă să nu mă joc, se răsti ea, în timp ce se aşeză pe marginea patului, de cealaltă parte a valizelor.
- Uite, spuse el frângându-şi mâinile, eu am greşit de prea multe ori. Ştiu că te-am rănit cu felul meu de a fi şi pe deasupra nici n-am avut curajul să-ţi spun ce mă nemulţumeşte. Nu te merit. Dacă vei pleca, să-ţi rămână în minte cuvintele mele: eu te iubesc, deşi nu am ştiut să-ţi arăt iubirea mea. Am îngropat-o uneori în mânie, în teamă, în ruşine, dar acum, uite, o scot la suprafaţă. Măcar acum, deşi mi se pare destul de târziu. Da, mă cunoşti prea bine, eu întotdeauna vin târziu. Am aşa o dorinţă să mai pornim o dată drumul iubirii noastre!
Dacă îmi vei spune că mă ierţi pentru felul în care te-am condamnat la singurătate, pentru tăcerile mele dureroase, pentru uitarea mea cu privire la aşteptările tale, atunci povara mea se face la jumătate. Nu aş mai concepe o viaţă ca până acum. Mi-a şoptit o voce de sus că trebuie să-ţi spun cuvintele astea şi tot am amânat. Ce rău îmi pare că nu le-am spus mai înainte!
În faţa lui, femeia cu privirea tristă îşi uda faţa cu lacrimi. Nu mai avea puterea să le şteargă.
- Şi am mai făcut o greşeală, continuă el. În fiecare zi ţi-am cumpărat o ciocolată şi mi-am zis că, dacă mă vei întâmpina cu un zâmbet, să ţi-o dăruiesc. Dar tu erai obosită şi necăjită că totdeauna veneam târziu şi numai de zâmbet nu-ţi ardea, iar eu am amânat mereu darul pentru tine.
Se ridică şi, de pe şifonier, coborî un geamantan şi îl deschise. Era plin cu pachete de ciocolată de diferite culori şi mărimi.
- Cum, ai făcut tu asta pentru mine? spuse ea ridicându-se. îşi dezbrăcă pardesiul, veni lângă el şi-1 îmbrăţişă.
- Atâta timp am avut lângă mine un trandafir şi nu l-am văzut din cauza spinilor.
Se depărtă puţin de el şi-i oferi un zâmbet printre lacrimi.
-  E cel mai frumos dar din lume pe care l-am putut avea vreodată; apoi, arătându-i valiza cu acel dulce risipit în atâtea forme, îi spuse: Sunt ale tale. Toate.
- Dar trebuie să coste o groază de bani, spuse ea încântată.
- Nimic mai mult decât un zâmbet.
A doua zi, lângă tomberonul de gunoi, erau aruncate două valize goale.
Studiul III - Mai aproape decât respiraţia
Intimitatea în cămin
CÂND ESTE NOR
„Mai sunt doar câteva zile până la procesul de divorţ intentat de soţia mea" - îi scria unui consilier marital un om lovit în toată fiinţa lui. „Prin intermediul avocatului meu, eu am amânat completarea actelor, însă, acum, şi timpul pe care l-am mai avut a luat sfârşit.
Nu există nici o îndoială că sunt vinovat de aproape toate lucrurile cu privire la care dvs. îi avertizaţi pe cei căsătoriţi. Nici soţia mea şi nici eu nu am fost pe deplin conştienţi de obligaţiile noastre faţă de Dumnezeu şi unul faţă de celălalt, atunci când am făcut legământul căsătoriei. Pe măsură ce timpul a trecut, am ajuns să ne îndepărtăm unul de altul prin faptul că nu am împărtăşit unul cu celălalt ceea ce constituia lumea fiecăruia dintre noi.
Soţia mea a pus condiţii asupra vieţii noastre sexuale. Trebuia ca eu să fac anumite lucruri, cum ar fi să spăl vasele, covoarele, perdelele etc., pentru a câştiga câteva momente intime. Îmi dau seama că nu am urmat cele mai multe din principiile pe care dvs. le daţi cu privire la dragoste. Problema nu era că nu o iubeam pe ea în inima mea, ci că eram orb faţă de nevoile ei şi eram egoist. Serviciul meu îmi cere destul de mult timp, ceea ce este destul de rău, însă eu nu mi-am deschis faţă de ea nici restul timpului meu, aşa cum ar fi trebuit s-o fac.
Părinţii ei nu ne lăsau niciodată în pace, amestecându-se mereu în vieţile noastre. Mama ei voia ca soţia mea să vină mereu pe la ea şi să meargă împreună în diferite locuri. Aşa că eu nu mă simţeam în realitate prea necesar în viaţa ei. Am început să găsesc, când veneam acasă, doar o mâncare pe aragaz şi un bilet mâzgălit în grabă, care spunea că ea era plecată în cutare şi cutare loc cu mama.
Şi ca să duc eşecul mai departe, nu am luat hotărârea de a îmbunătăţi situaţia noastră. În loc de aceasta, eu mi-am găsit căi de a mă distra şi, cu timpul, vieţile noastre au devenit două cărări diferite, iar căminul nostru - doar un popas pentru dormit. Drumurile noastre separate au produs în mine o foame sexuală şi încă o dată am falimentat. Am avut o aventură amoroasă, pentru a încerca să contracarez această frustrare. Ştiam că acest lucru este păcat şi conştiinţa mea m-a chinuit. Acum văd că eu am înlocuit răbdarea, pe care ar fi trebuit s-o am, cu egoismul şi nu m-am gândit decât cum să mă satisfac pe mine însumi.
Atunci când am ajuns în final la punctul de a propune să cerem ajutor pentru căsnicia noastră, era deja târziu pentru soţia mea. Am încercat cu fervoare să obţin iertarea ei şi să ne împăcăm, însă răspunsul ei nu a fost decât ură... Fetiţa noastră de patru ani se roagă de fiecare dată când sunt cu ea ca Dumnezeu să-i ajute pe mămica şi pe tăticu să fie iar împreună.
În toţi aceşti ani nu m-a brăzdat o lacrimă şi nu m-a chemat nici o părere de rău pentru ceea ce am făcut. Acum, pastore, mă doare sufletul pentru ce am pierdut şi am învăţat să plâng. De ce n-am făcut-o mai devreme?"
SĂ FACEM PREZENTĂRILE
•  Este uimitor faptul că nu se întâmpină nici o dificultate ca doi tineri, un băiat şi o fată, să se îndrăgostească. Dar şi mai uimitor este faptul că milioane de tineri care au trăit vraja iubirii care i-a chemat în cuplu nu reuşesc să rămână îndrăgostiţi după căsătorie. Secretul este cuprins într-un cuvânt de o puternică rezonanţă maritală - INTIMITATE. Termenul „intimitate" vine din latinescul intimus, care înseamnă „cel mai adânc, cel mai profund".
În Genesa 2,24 citim: „De aceea va lăsa omul pe tatăl său şi pe mama sa şi se va lipi de nevasta sa şi se vor face un singur trup."
Sensul literal al cuvântului „a se lipi" în ebraică este acela de „lipire cu clei". Soţul şi soţia sunt lipiţi unul de altul ca două bucăţi de hârtie. Încercând să desparţi cele două bucăţi de hârtie lipite, le vei rupe pe amândouă. Dacă încerci să desparţi soţul şi soţia care sunt lipiţi, vor fi răniţi amândoi, iar în cazul în care au copii, vor fi răniţi şi ei.
O consecinţă a acestor stări de lipire este că soţul şi soţia sunt astfel şi mai apropiaţi unul de celălalt, mai apropiaţi decât orice sau oricine în lume.
•  În sfera relaţiilor interumane, căsătoria reprezintă ceea ce monoteismul este pentru teologie. La acest nivel al legăturilor interumane, există un singur act de credinţă care îl poate egala, şi acesta constă în hotărârea de a-ţi plasa întregul capital de încredere într-o fiinţă unică, de a crede cu atâta tărie, încât să fii gata să-ţi cheltuieşti întreaga viaţă, mizând pe această decizie. Această experienţă se cheamă intimitate şi ea nu-şi va găsi niciodată liniştea unei împliniri de apogeu, pentru că nu există un plafon la care să ajungem, ci raţiunea apropierii nu este alta decât de a fi dusă mereu spre profunzimi nelimitate. Intimitatea înseamnă a avea contact pe plan emoţional, fizic, mintal şi spiritual.
•  Putem defini intimitatea ca fiind acea relaţie în care încrederea şi onestitatea sunt evidente, într-o atmosferă în care nici unul dintre cei doi nu se teme că gândurile, simţămintele sau preocupările îi vor fi criticate.
Această specială relaţie se sprijină, în vederea exprimării ei, pe patru factori:
a)  Cel mai cerut pilon în edificiul intimităţii este încrederea. În prezenţa ei, nici una dintre părţi nu se teme de acuzaţii, de coerciţie, de control sau de critică. Orice gând poate fi exprimat şi orice simţământ e descoperit, cu deplina asigurare că sunt acceptate fără nici un reproş. Onestitatea şi respectul stau la temelia încrederii. Unde lipseşte încrederea, suspiciunea este prezentă. Duşmanii încrederii sunt duplicitatea şi minciuna. Încrederea are nevoie de timp ca să se construiască, iar dacă a fost deteriorată sau distrusă, va fi nevoie de mai mult timp.
b)  Al doilea factor ce contribuie la afirmarea intimităţii este deschiderea. Acesta presupune ca fiecare dintre cei doi să se simtă degajaţi, fără măşti, cu identitatea neprefăcută şi nemachiată. Lipsa de sinceritate erodează mereu, bate la uşa conştiinţei şi nu ne dă pace. Prietenia celor doi depinde de deschiderea şi sinceritatea lor în reciproca împărtăşire de gânduri şi simţăminte.
c) Al treilea factor este libertatea. Conştienţa că fiecare poate porni în direcţia în care doreşte, fără ca celălalt să controleze traiectoria alegerii sale, este o măsură a intimităţii. Independenţa este acordată fără acuzaţii şi fără suspiciune. Fiecare trebuie să aibă loc să-şi dezvolte propriile preferinţe, talente şi capacităţi, fără ca partenerul să-l constrângă să se alinieze gesturilor lui.
d)  Al patrulea factor este timpul. Ca încrederea, acceptarea, sinceritatea şi deschiderea să prindă rădăcini, este nevoie de mult timp şi de multe probe.
„Atunci când un cuplu petrece timp împreună, el începe să-şi scrie propria istorie."
„Nimeni nu poate ajunge la intimitate fără să plătească un preţ. Uneori, preţul acesta poate să fie măsurat în termeni de suferinţă şi de durere. Dar privilegiul ajungerii la intimitate atârnă mai greu în balanţă decât suferinţa."
Să privim intimitatea în cele patru planuri, deşi, în realitate, ele se întrepătrund dinamic şi funcţionează organic în viaţa de cuplu.
1) Contactul pe plan fizic este expresia preţuirii, a satisfacţiei maritale şi, printr-o singură atingere, poţi da o asigurare afectivă de o asemenea intensitate, încât forţa de viaţă a partenerului tău creşte de zece ori în ziua aceea. În contul sufletului lui s-a depus, prin atingerea aceea expresivă, o sumă importantă de trăiri sufle-teşti, încât poate cheltui în voie pentru oricât de multe evenimente din acea zi, fără să-şi piardă echilibrul sufletesc.
Ne referim aici la mângâierile fizice nonsexuale dintre soţ şi soţie, ca dezmierdarea, cuibărirea, îmbrăţişarea, ţinerea de mâini şi dormitul strâns unul lângă altul, nu ca o ocazie întâmplătoare, ci ca o parte integrantă a vieţii noastre cotidiene. „Atingerea este cel mai natural act din lume, iar nevoia noastră de atingere este mai fundamentală decât nevoia noastră de relaţii sexuale. Relaţia sexuală se include în categoria dorinţelor, căci oamenii necăsătoriţi pot trăi vieţi fericite, împlinite, şi fără ea. Însă atingerea plină de afecţiune din partea unei alte fiinţe umane este nevoia care nu ar trebui să fie ignorată.
La naştere, atingerea a fost prima noastră linie de comunicare. Dezmierdările şi dragostea transmisă prin ele erau necesare pentru dezvoltarea noastră emoţională şi chiar pentru sănătatea noastră fizică. Iar acum, când am ajuns adulţi, s-a schimbat foarte puţin. Noi încă avem o nevoie adâncă de căldură, de siguranţă şi de intimitatea atingerii nonsexuale, fie că suntem conştienţi sau nu de această nevoie. Deseori noi apelăm la sex, când ceea ce dorim în realitate este mângâierea unei apropieri pline de dragoste."
Contactul pe plan fizic este absolut esenţial pentru realizarea bucuriei intimităţii şi pentru aprinderea flăcării romantice între soţ si soţie.
Sunt şi piedici, iar ele pot deveni bariere afective serioase, dacă li se îngăduie să continue.
„În primul rând, unele cupluri tinere, care şi-au zidit o relaţie de dragoste intensă prin mângâieri în perioada dinaintea căsătoriei, deseori renunţă la atingerea afectuoasă după ce se căsătoresc. Care este motivul? Acum ei folosesc atingerea numai ca un semnal pentru relaţia sexuală. Cuplurile trebuie să se dezveţe de obiceiul folosirii atingerii în mod exclusiv ca un semnal pentru relaţia sexuală. Aceasta îi va lipsi de căldura şi duioşia pe care fiecare căsnicie trebuie să le aibă."
Realizarea adevăratei intimităţi în căsnicie va diminua nevoia de semnale sexuale, pentru că între cei doi va exista o asemenea deschidere, încât va da un confort sporit chiar şi domeniului sensibil al relaţiilor sexuale.
A doua piedică este determinată de cel care intră în căsnicie cu convingerea că el nu este afectuos prin natura lui, că lui nu-i place să fie atins, că lucrul acesta nu-i în felul lui de a fi. În cele mai multe cazuri, acest lucru îşi are rădăcinile în felul în care a fost crescut. Oricare ar fi cauza, oricine poate învăţa să-şi exprime dragostea prin intermediul apropierii fizice. Oricine poate deveni afectuos. Chiar în câteva luni, cu motivaţie corectă şi cu încurajare. Noi avem resurse spirituale pentru a face orice schimbare care este necesară.
Dar dacă se întâmplă ca între cei doi să se fi dezvoltat atitudini negative unul faţă de celălalt? Înseamnă că va fi un post prelungit de gesturi şi atingeri intime, până va trece supărarea? Categoric nu! Terapeuţii au descoperit că acţiunile schimbă atitudinile şi că apropierea fizică trebuie să înceapă imediat. Chiar şi atunci când au trăit ani întregi de lupte şi ceartă, cuplurile pot fi conduse să înveţe atingerea caldă şi intimă.
Cântarea cântărilor 4,10: „Ce lipici în dezmierdările tale, soro, mireaso! Desmierdările tale preţuiesc mai mult decât vinul, şi miresmele tale sunt mai plăcute decât toate miroznele!
Cântarea cântărilor 2,6: „Să-şi pună mâna stângă sub capul meu, şi să mă îmbrăţişeze cu dreapta lui!"
2) Contactul pe plan emoţional este revendicat ca principala sursă de apropiere intimă.
Ca să existe intimitate, este nevoie ca fiecare partener să-i împărtăşească celuilalt viziunea sa afectivă.
•  În mod evident, contactul pe plan emoţional este mult mai complicat decât contactul pe plan fizic. Un filosof spunea că „un bărbat care poate să-şi înţeleagă propria soţie poate să înţeleagă aproape orice!" Într-adevăr, Scriptura pare să indice faptul că femeile sunt mult mai delicate şi cu mult mai complicate decât bărbaţii pe plan emoţional.
•  Intimitatea emoţională începe atunci când oamenii împăr-tăşesc în mod deliberat aceeaşi lume, împărtăşind timpul, inte-resele, sentimentele, gândurile, scopurile şi idealurile.
•  Discuţia confidenţială despre probleme confidenţiale realizează intimitatea emoţională aşa cum nimic altceva nu o poate realiza.
•  În 1 Petru 4,8 citim că „... dragostea acoperă o sumedenie de păcate". Cu alte cuvinte, trebuie să treci cu vederea greşelile şi să nu critici niciodată. În exerciţiul relaţiilor de cămin, se poate vedea că mulţi oameni încearcă să-şi schimbe partenerii înspre bine, criticându-i, arătându-le defectele şi greşelile. Rezultatul este că acest lucru nu schimbă niciodată pe cineva în bine. El nu va face decât să pună kilometri întregi de distanţă emoţională între un soţ şi o soţie care s-ar putea ca, în taină, să tânjească după apropiere. Critica poate fi în realitate lovitura de moarte dată dragostei, intimităţii şi tuturor lucrurilor bune pe care tu vrei să le construieşti în căsnicia ta.
Deci gândeşte-te înainte de a vorbi! Adu-ţi aminte de marea putere pe care o are un cuvânt de apreciere şi formează-ţi obiceiul consecvent de a zidi, în loc de a dărâma. Cineva spunea: „După ani întregi de zidire reciprocă, nici măcar nu mai suntem conştienţi de defectele personale ale celuilalt, deoarece suntem aşa de prinşi în plăcerea de a trăi în fiecare zi împreună!"
•  Pentru formarea încrederii reciproce, mai este un element care poate fi stabilit ca o regulă: nu-ţi dezamăgi niciodată partenerul în lucruri care contează într-adevăr pentru el sau pentru ea. Aplicarea acestei reguli va fi determinată de partenerul tău, nu de tine. Dacă partenerul tău din bucătărie are satisfacţia ca, atunci când vii de la serviciu, să rămâi cinci, zece minute să cureţi cu ea un cartof şi să trăncăniţi despre „mărunţişuri" importante, atunci n-ai cum s-o dezamăgeşti şi o faci să se dezbrace de toată oboseala adunată în rutina activităţilor casnice. Dar, dacă uiţi, ceaiul de pelin deja îţi este făcut!
•  În comunicarea ce adună părtăşie, dialogul care se iniţiază este un act al dragostei celei mai pure numai atunci când îl are în centru pe celălalt. În dialog nu există persoane care câştigă sau care pierd, ci numai persoane care au de câştigat. A trăi într-un dialog permanent unul cu altul înseamnă a trăi de două ori. Bucu-riile se dublează prin schimb, iar poverile sunt reduse la jumătate atunci când sunt împărtăşite.
•  Evident, pentru a realiza intimitatea şi a stabili încrederea, orice conflict emoţional trebuie aplanat rapid. „Să nu apună soarele peste mânia voastră!" citim în Efeseni 4,26. Dragostea adevărată acţionează ca o piedică în calea mâniei, iar când ai ajuns la un nivel de intimitate satisfăcător, mânia dispare rapid. Este o uşurare să ierţi, să uiţi şi să te simţi din nou apropiat de celălalt. O cerere de iertare este o recunoaştere a faptului că relaţia este atât de importantă, încât vreţi s-o menţineţi într-o stare excelentă.
•  Aduceţi-vă aminte de scrisoarea de la început. În ea putem descoperi câteva piedici în calea intimităţii celor doi.
În primul rând, socrii pot fi una dintre piedicile cele mai serioase în calea stabilirii intimităţii. În declaraţia biblică „şi va lăsa pe tatăl şi pe mama", Domnul a recunoscut această problemă şi a poruncit ca socrii să stea în afara căsniciei celor doi. Separarea de cele două grupuri de părinţi este o necesitate.
Dacă nu poţi să fii independent de propria familie din punct de vedere emoţional, nu te căsători. Studiile recente indică faptul că „plecarea la mama acasă", atunci când apar conflictele, predomină în căsnicii şi astăzi.
O altă piedică în calea intimităţii este cea a trăirii în lumi complet separate, până când, pentru cei doi, venirea acasă înseamnă doar un popas pentru dormit! Această stare de singu-rătate începe să apară atunci când cuplurile nu fac nici un efort de a construi o nouă viaţă împreună, urmărind fiecare propriile interese.
O altă piedică serioasă în calea intimităţii emoţionale este televizorul. Ideea este ca, în primul an de căsnicie, cuplul să se abţină de la cumpărarea unui televizor. Televizorul jefuieşte zilnic nişte ore minunate, care ar putea fi petrecute împreună, comu-nicând şi învăţând să se raporteze unul la celălalt. Nu puteţi da şi primi când ochii şi mintea sunt lipite de televizor.
Intimitatea este cea care face sâ rămânem îndrăgostiţi; şi nu asta dorim?
3) Intimitatea pe plan mintal. Cuplurile care învaţă să dezvolte acest tip de intimitate descoperă o plăcere reală în a stabili împreună ţelurile şi a le realiza împreună.
În Romani 12,2 citim: „Să nu vă potriviţi chipului veacului acestuia, ci să vă prefaceţi prin înnoirea minţii voastre, ca să puteţi deosebi bine voia lui Dumnezeu: cea bună, plăcută şi desâvârşită." Şi voia lui Dumnezeu este intimitatea în familie, dar pentru aceasta este nevoie de o gândire neatinsă de interese egoiste şi de nemulţumire continuă.
O barieră împotriva intimităţii este autonomia în gândire. Autonomos, a-ţi fi singur normă, lege, sugerează considerarea acţiunilor vieţii după judecata proprie.
Persoanele care socotesc că împărtăşirea gândurilor şi a fră-mântărilor partenerilor lor ar duce la mai multe complicaţii, prin faptul că le-ar mărturisi, vor tăinui ceea ce ar putea aduce bucurie celuilalt sau sfat despovărător. Ei rezumă într-o propoziţie toată activitatea de la serviciu şi vorbesc în doi peri, socotind că orice alte explicaţii nu pot fi înţelese de partener aşa cum ar dori ei.
Autonomia în gândire aduce înstrăinare în cămin, întrucât nu sunt planuri împărtăşite şi viziunea de echipă nu este legată de o viziune comună de viaţă.
Un alt handicap în familie care minează apropierea intimă este exclusivitatea asupra justeţei oricărei hotărâri pe care un partener o pretinde. Doar el şi numai el are dreptate, iar celălalt este doar o anexă la mintea lui infailibilă. Violenţa verbală este cu atât mai frecventă, cu cât justificările pe care le aduce nu au acoperire.
O aducere la zi a proiectelor de familie, prin discuţii căutate şi o descoperire de ambele părţi a pasajelor zilnice de activitate, fie ele cât de mărunte, îi sudează în acea apropiere de ţeluri comune, din care va profita dragostea.
4) Intimitate spirituală. Închipuiţi-vă un triunghi. În colţul din stânga este soţul, în colţul din dreapta este soţia, iar în vârf este Dumnezeu. Triunghiul vieţii de familie implică prezenţa Creato-rului legământului nu ca o opţiune, ci ca o necesitate. Cu cât cei doi se apropie de Dumnezeu, urcând pe laturile din stânga şi din dreapta, cu atât sunt şi ei mai aproape unul de altul.
„Să aveţi în voi (în soţ şi în soţie) gândul care era în Hristos Isus. El, măcar că avea chipul lui Dumnezeu, totuşi n-a crezut ca un lucru de apucat să fie deopotrivă cu Dumnezeu, ci S-a dezbrăcat pe Sine însuşi şi a luat chip de rob..." (Filipeni 2,5-7)
Dimensiunea spirituală priveşte calitatea relaţiei celor doi cu Dumnezeu şi relaţia celor doi în prezenţa lui Dumnezeu.
Competiţia şi dorinţa de a-l controla pe celălalt este amprenta separării. Nu există intimitate adevărată, dacă spiritul Fiului lui Dumnezeu (S-a dezbrăcat de El însuşi) nu-i animă pe cei doi care aspiră la fericire. Dispoziţia de a accepta şi punctul de vedere al celuilalt, bucuria de a-i asigura partenerului condiţii de viaţă prin dăruirea ta fizică, afectivă şi cognitivă constituie împlinirea Legii lui Dumnezeu, care este dragoste.
O atmosferă de rugăciune, o preocupare de a descoperi voia lui Dumnezeu în căminul tău, prin studiul Cuvântului Său, şi o continuă confruntare a vieţii cu neprihănirea Lui duc la o dezvoltare a caracterului de o asemenea consistenţă şi puritate, încât partenerul de viaţă care împărtăşeşte cu tine aceleaşi valori se va lipi de sufletul tău şi tu de al lui, încât nimeni nu va putea să vă despartă.
O viaţă încărcată cu generozitate şi bunătate, cu credinţă şi dispoziţia de a împlini nevoile semenilor va întări un cămin creştin pentru o mărturisire puternică a ceea ce înseamnă o familie cu destin vesnic.
CE DESCOPERIM?
•  „Intimitatea este naşterea unei noi fiinţe din fuziunea bărbatului cu femeia."
•  „Din punct de vedere social, legal, fizic, afectiv, în ultimă instanţă, din toate perspectivele, nu există şi n-a existat o altă modalitate de a ajunge mai aproape de o fiinţă umană."
•  „O asemenea extraordinară intimitate îşi are preţul ei, şi acesta nu este nimic decât propriul eu."
•  „Acceptarea unui partener stabil într-o relaţie intimă prin jurământ se doreşte a fi, într-un sens mai adânc, o acceptare de sine."
•  „Ceea ce se dovedeşte a fi dificil într-o căsnicie este de a trăi în permanenţă în lumina puternică a unei alte conştiinţe, sub privirea scrutătoare a unor ochi străini. Lucrul de care ne temem când ne angajăm într-un raport intim de viaţă este judecata, senzaţia că ne aflăm în prezenţa orbitoare a unui anchetator moral."
•  „Să dai seama de faptele tale este chiar esenţa căsătoriei, ca şi a creştinismului, şi, oricât am căuta, nu există apropiere autentică fără acest ingredient de cenzură morală."
•  „Oamenii tânjesc după apropiere, dar se feresc cu oroare de dezvăluirea păcatului pe care această apropiere o provoacă inevitabil în ei, de demascarea motivaţiilor egoiste, de excesul de meschinărie, de noua şi monstruoasa imagine a sinelui care iese la suprafaţă din lupta sa jalnică pentru supremaţie."
•  „Putem spune că trebuie să-l obţinem pe celălalt în fru-museţea apropierii intime cu preţul fiinţei noastre, cu riscul dureroasei renunţări de sine, tot aşa cum Isus ne-a răscumpărat prin emoţionanta revelare a profunzimii iubirii lui Dumnezeu, sacrificându-Şi trupul pe cruce."
• „Când priveşte în ochii soţiei cu iubire, soţul poate şti fără nici o îndoială că aceşti ochi şi fiinţa de dincolo de ei îi aparţin cum nimic nu-i aparţine pe pământ - nici casa, nici maşina, nici un alt lucru material, nici poliţa de asigurare, nici copiii, nici o altă fiinţă. Ea este a lui pentru toată viaţa; orice alt lucru pe care-l posedă îi poate fi luat mai uşor decât ea."
ARE VREUN ROST?
• Ca şi conflictul, intimitatea îi cheamă pe cei doi reprezentanţi ai Edenului pierdut să găsească drumul spre grădina creaţiei lor, configurând un caracter pe care l-au pierdut prin independenţă.
•  Prin dependenţa unul de altul pe calea iubirii, în cuplul de viaţă maritală, se vor confrunta două vieţi, două lumi, două limbaje, într-atât încât, prin harul creator de lume nouă, să se formeze o singură voinţă, care reflectă, în unitate, voinţa lui Dumnezeu.
•  Intimitatea dintre un bărbat şi o femeie transmite în lucrarea ei frământată, dar nobilă, prin simbol, acea intimitate dintre om şi Dumnezeu, pe calea recuperării lui totale, într-o viziune fără păcat.
•  Apropierea intimă este atracţia în ciuda defectelor, care exprimă fericirea relaţiei în cel mai înalt grad de care sunt în stare cei doi, împingând întruna limitele superlativului intimităţii.
•  Cei doi parteneri de căsnicie vin unul către altul în intimitate nu pentru a realiza dragostea, ci datorită ei, a cărei exprimare nu poate exista decât în unitatea de nedesfăcut.
•  Intimitatea aduce roadele armoniei, iar rezultatele ei aduc slavă lui Dumnezeu, prin care este cunoscut pentru a fi chemat în vieţile atâtor cupluri care nu şi-au găsit rămânerea unul în altul.
„Dacă aduceţi multă roadă, prin aceasta Tatăl Meu va fi proslăvit; şi voi veţi fi astfel ucenicii Mei."
SUGESTII, CORECŢII şi DIRECŢII PRINCIPIALE
•  Intimitatea are fluctuaţii şi se schimbă în decursul timpului. Chiar dacă apar disonanţe pe traseul iubirii, intimitatea nu este niciodată statică, ci se află într-o permanentă mişcare şi transformare.
•  „În decursul timpului, fiecare cuplu ajunge la un moment dat în stadiul în care cei doi se îndepărtează unul de celălalt." Din pricina cerinţelor vieţii care ne aspiră ca un sorb în vârtejul com-plicat al rezolvărilor lor, rămâne prea puţin timp şi prea puţină energie pentru celălalt.
„Simţămintele de frustrare, rănirea reciprocă şi mânia îi separă pe cei doi. Fiecare dintre ei se întreabă dacă nu cumva căsătoria lor a fost o greşeală şi dacă vor mai reuşi vreodată să se apropie unul de celălalt."
Sfatul este să nu aruncaţi relaţia la gunoi doar pentru că simţiţi că intimitatea a scăzut. Când se întâmplă lucrul acesta, el re-prezintă doar un semnal pentru a vă rechema pe amândoi la apro-piere unul de celălalt. Iată câteva direcţii ca provocare pentru înmulţirea lor:
•  Timp pentru umor şi bună dispoziţie. Umorul contribuie la creşterea intimităţii, transmiţând partenerului asigurarea că orice supărare ce a venit în faptul zilei nu merită să fie capitalizată şi că este ceva mult mai important de invitat în viaţa lor: buna dispoziţie, delectarea împreună.
În Proverbe 17,22 găsim un remediu care alungă supărările noastre: „O inimă veselă este un bun leac."
Umorul sănătos mai spune ceva: „Nu pot să te văd necăjit(ă), pentru că te preţuiesc, şi pentru că te preţuiesc şi eşti frumos (frumoasă) când râzi, atunci am să te fac să râzi!"
•  Încercaţi o oră pentru o discuţie tare, în fiecare săptămână. „Timp de treizeci de minute, soţia va vorbi despre sine şi despre nevoile pe care le resimte în cadrul relaţiei. Nu se va acuza soţul pentru că nu reuşeşte să-i satisfacă aceste nevoi. Ea trebuie să se concentreze asupra propriilor nevoi, asupra temerilor şi asupra simţămintelor pe care le are cu privire la sine. Ea nu trebuie întreruptă în aceste treizeci de minute. Apoi este rândul lui, sub aceleaşi condiţii. După cincisprezece minute, se constată că se ajunge la un nivel de comunicare mai profund."
•  Acolo unde intimitatea are nevoie de ajutor, Nathanael Brenden recomandă un maraton de douăsprezece ore, o dată pe an, undeva fără TV, cărţi, ziare, apeluri telefonice, favorizându-se conversaţia care să includă tot ceea ce are caracter personal.
„Unele cupluri descoperă încă din primele clipe o apropiere de necrezut. În alte cupluri, cei doi se simt stângaci şi nu ştiu cum să înceapă. Alţii se simt deranjaţi sau chiar se supără, dar, în mod invariabil, încep să vorbească. Poate că intră pe „uşă" şi o ceartă. Dar, după ce diferenţele de opinie au fost expuse, fiecare dintre ei simte pentru celălalt mai multă dragoste."
•  Participarea împreună la nişte cursuri de artă, la un concert de muzică simfonică, o întâlnire o dată sau la două săptămâni pentru a lua prânzul în afara casei, spărgând monotonia săptă-mânii, o carte citită împreună creează intimitatea, o dezvoltă şi îmbogăţeşte viaţa.
CE PIERD şl CE CASTIG?
•  Prin prezenţa intimităţii se câştigă relaţia prin care trăim sau se pierde prin absenţa ei.
• Cei care lucrează intimitatea căminului au un nivel al sănătăţii fizice şi sufleteşti de departe mai bun decât al celor care sunt în competiţie pentru cine are dreptate.
•  Oricât de atractiv ar fi serviciul, oricât de buni prieteni te înconjoară şi oricâtă popularitate ai avea, drumul spre casă este cea mai puternică atracţie şi cea mai delicioasă chemare. Acolo, cineva care te iubeşte te aşteaptă cu ceva ce alţii nu au şi nu vor avea niciodată.
•  Sensul vieţii celor care sunt prinşi în intimitatea căsniciei este clar formulat, iar existenţa cuplului va exprima nu doar satisfacerea reciprocă a nevoilor celor doi parteneri, ci scopul suprem care le aduce fericirea va fi slujirea unul altuia în cămin şi în afară, necondiţionat.
Şi, oricât de tumultuoasă şi zbuciumată poate fi viaţa, apropierea intimă a celor doi candidaţi la fericire lucrează pace şi bucurie. „Cele vechi s-au dus."
CÂND ESTE SENIN
Un împărat viteaz, dar ursuz şi aspru, a hotărât să-şi mărite fata, ca să-şi asigure moştenitori la tron. Fata era de o frumuseţe răpitoare, dar la caracter era asemenea tatălui ei. Pentru ea, dragostea era o cursă pentru cei slabi, care nu se puteau conduce singuri, iar căsătoria, un blestem. Dar porunca e poruncă, iar interesele împărăţiei erau mai importante ca sentimentele ei de singurătate şi respingere.
După probe dure, nici un voinic nu i-a plăcut fetei, pentru a intra în familia împăratului. Curând, nici un pretendent n-a mai călcat pragul împărăţiei, să ceară mâna fetei împăratului. Doar un cioban plăcut şi vesel, cu un fluier la brâu în loc de sabie, s-a înfăţişat pentru a cere împăratului fata în căsătorie. Mânioasă şi indignată că nu s-a mai găsit nici un nobil să o curteze, ci doar un cioban, a poruncit să-i taie capul pentru îndrăzneala de a-şi depăşi condiţia socială şi de a o cere în căsătorie. Înainte de execuţie, tânărul cioban face o mărturisire înspăimântătoare împăratului şi fetei lui. Ca un doctor priceput în ale suferinţelor omeneşti, el le descoperă că fata are un microb rar, care în curând îi va aduce o boală necruţătoare: îi vor cădea părul şi dinţii, iar faţa i se va zbârci ca la o bătrână în faţa morţii; mâinile i se vor usca şi buzele de asemenea, iar urechile ei vor prinde în ele doar zgomot de război; trupul i se va încovoia, iar nasul nu va mai putea inspira aer pentru pieptul ei. Ochii i se vor umple de negură şi picioarele vor pierde tăria de a mai păşi.
„Singurul care poate să vă salveze fata sunt eu!" declară ciobanul. „Alegeţi: moartea mea sau salvarea fetei!"
Împăratul i-a dat treizeci de zile să-i vindece fata şi bogăţii cât pentru o mie de vieţi, dacă o vindecă.
După o lună de zile, fata împăratului este de nerecunoscut: sfioasă şi delicată, amabilă şi miloasă, păşeşte în faţa tatălui ei şi-1 îmbrăţişează, spunându-i că i-a fost dor de el în toată această perioadă de timp. Uimirea este mare, pentru că felul ei de acum contrastează puternic cu cel de odinioară.
Fata îl acceptă pe tânărul cioban în căsătorie, iar împăratul a scăpat pentru prima dată câteva lacrimi de bucurie şi un râs fericit a răsunat în sala tronului, de s-a zguduit jilţul sub el.
Reţeta pe care tânărul cioban a folosit-o în tratamentul lui a scris-o şi a pus-o într-o casetă de aur, în camera vistieriei. Copiii lui au găsit-o şi au împrăştiat-o în toată împărăţia, vindecând toate căsniciile din regatul lui.
Vreţi s-o cunoaşteţi? Are şi un titlu: Cum să vindeci pe fata împăratului şi pe oricine care suferă de aceeaşi afecţiune.
„Chiar din prima zi i-am explicat tinerei domniţe că, dacă vrea să nu i se zbârcească faţa, va trebui zilnic să-i mângâi obrajii, să-i netezesc părul ca să nu-i cadă şi să spun urechilor ei cât de frumoasă este. Ca să alung zgomotul de război care urma să-i umple urechile, i-am cântat din fluier şi am învăţat-o să cânte cântece de dragoste, de speranţă şi de prietenie.
Pentru nasul ei frumos ca o vază subţire de alabastru, i-am dat în fiecare zi flori să le miroasă şi ochilor ei i-am descris farmecul petalelor şi am dus-o în grădina ei, să admire frumuseţea rondurilor de flori şi a copacilor falnici. I-am vorbit de animale mari şi mici, despre obiceiurile lor, şi am îmbrăcat-o în ţărancă şi am dus-o prin satele din apropiere. Am învăţat-o că, dacă vrea să nu i se usuce mâinile, va trebui să înveţe să dăruiască hrană, să-i ajute pe nevoiaşi în munca lor şi să le împartă haine şi pâine.
La început, nu i-a plăcut ideea să dea ceva din bunurile împă-răţiei, dar apoi a prins drag. Zilnic i-am spus că o iubesc, chiar dacă nu răspundea cu aceeaşi măsură. I-am explicat că dragostea mea e sinceră şi că trebuie s-o mărturisesc, pentru ca să ştie că cineva dintre cei din preajma ei o iubeşte, ca sufletul ei să prindă sănătate.
Pe zi ce trecea, devenea tot mai caldă şi mai bucuroasă să înveţe din tratamentul meu noi metode de vindecare. I-am spus poezii şi întâmplări de viaţă, i-am spus cum să se apropie de oameni şi cum să le arate prietenie; cum să le dăruiască un zâmbet în fiecare zi şi cum să-i aprecieze. Am învăţat-o cum să îşi spună simţămintele şi cum să se roage la Cel care a creat-o. Am învăţat-o cum să citească zilnic în Cartea înţelepciunii Lui, care schimbă inima.
Ca trupul ei să nu se încovoaie, în ultima săptămână am îmbrăţişat-o şi am ţinut-o aproape de mine un timp, cât să-şi alunge frigul din sufletul ei. În ultima zi, ca să nu i se usuce buzele, i le-am sărutat şi i-am spus că o iubesc şi doresc să fie mireasa mea. A devenit tandră şi cuvinte frumoase erau pe buzele ei în discuţiile noastre zilnice. Fiinţa ei vibra ca o harfă la orice atingere delicată şi zâmbetul ei era cea mai frumoasă floare din grădina împăratului. Am terminat tratamentul şi am dus-o în faţa împăratului vindecată.
Îmi asum întreaga responsabilitate pentru rezultatul metodelor mele şi oricine le va aplica va aduce sănătate deplină în fiinţa pe care o tratează.
Sub semnătură privată, declar că nu sunt contraindicaţii."
Profesor doctor pentru fiinţa pe care o iubesc.
Şi ar fi trăit ani mulţi şi fericiţi, dacă nu ar fi fost din când în când câte o neînţelegere sau câte o ceartă privind lucrurile împărăţiei căsniciei lor. Dar imediat intra în exerciţiu tratamentul care i-a unit, aşa că până la urmă a fost tare bine.
Studiul IV - Secretul de a te îndrăgosti zilnic
Dragostea romantică
CÂND ESTE NOR
- Ziceai că ai uitat buchetul de flori, pe care mi l-ai cumpărat, la magazinul de pâine? îl întâmpină soţia pe cel care tocmai a intrat cu o faţă de parcă era o foaie de ziar cu ultimele scumpiri la întreţinere şi alimente.
- Florile nu potolesc foamea, doamnă. Ti-am luat pâine, că ea e baza existenţei noastre. N-am auzit până acum că salata din flori este recomandată la masă. Eu sunt un om practic. Ţi-am adus şi cartofi. Să ştii că aluzia asta cu florile mă cam deranjează. A fost un timp şi pentru ele, dar acum sunt vremuri grele şi cui îi mai arde de romantisme parfumate?
- Am uitat să-ţi spun „Bine ai venit"! zise soaţa, vădit afectată de răspunsul lui. De fapt, nici n-am avut la ce să-ţi răspund, căci n-am auzit să fi spus vreun cuvânt când ai intrat, îi reproşă ea mai direct.
- N-am zis eu că formalismele astea vă preocupă pe voi, femeile, mai mult decât realitatea crudă a vieţii? Poftim: „Bună ziua!", dacă asta îţi face după-amiaza mai bună.
- Se vede că nu ţi-e chiar aşa uşor să spui „sărut mâna", cum făceai odată! mai puse ea puţină pucioasă pe plita încinsă a unor pretenţii zise legitime. Parcă aş fi o angajată de la instituţia ta, aşa mă tratezi, aprinse ea fitilul.
- Ia uită-te la ea cum vrea să mă educe, de parcă ar trebui să merg la şcoala de corecţie! Doamnă, vino-ţi în fire! Sunt şi eu un om care are nevoie de respect! Nu uita că sunt frânt de oboseală şi nu-mi arde acum de lecţii de bună purtare! În loc să-mi spui o vorbă bună şi să iei povara zilei de astăzi de pe mine, tu vii cu pretenţii de fată mare! Şi iar ai înşirat rufe călcate pe pat, de nu mai are omul unde să stea! Odată şi-odată am să le arunc peste balcon! zise el iritat.
- Poţi să faci asta chiar acum! îl invită ea cu un calm camuflat. Doar sunt rufele tale, şi de dimineaţă calc la ele! Măcar aşa să se vadă că n-am stat degeaba şi merit cele două pâini şi cele trei kilograme de cartofi! Nici pretenţie de flori! Subiectul ăsta e pentru îndrăgostiţi, nu pentru noi!
- Ei, acum nu te supăra şi tu! Nu vezi că viaţa e grea şi ne mai deranjăm şi noi? încercă el o linişte artificială. Scuză-mă, spuse el electrocutat, pentru că, în trecere pe lângă ea, a atins-o uşor pe umăr.
- De ce să te scuz? îl întrebă ea, crezând că a dat peste el sentimentul părerii de rău.
- Păi, te-am atins din greşeală şi n-am vrut, se justifică bărbatul, atacat în sobrietatea lui.
- Eu credeam că te scuzi pentru altceva! Pentru atingere, ar trebui să-ţi mulţumesc, dar nu pot, pentru că nu e intenţionat! Iar dacă m-aş gândi la îmbrăţişare, chestia asta nu e de noi, deşi, sincer să-ţi spun, mie mi-ar prinde bine la sufletul meu nebăgat în seamă.
-  Bine, fie, dacă ţie îţi face plăcere, vino încoace să te îmbrăţişez! spuse el conciliant.
- Mersi, eşti galant, dar eu nu vin la tine, ci tu trebuie să vii la mine. Aşa se poartă! Şi apoi, e bine să stai pe loc. Prefer să mă îmbrăţişeze singurătatea, dacă tu nu ai plăcere. Nu ajunge doar plăcerea mea.
- Hai, n-o lua în tragic! Parcă de mult n-ai mai făcut scene din astea! S-ar putea să fii şi tu puţin obosită, dar o să-ţi treacă, nu-i aşa? încercă el să sugereze că o înţelege.
- Să ştii că ai dreptate! Ce mi-a venit să te-ntreb de flori, de salut şi de îmbrăţişări? Astea sunt doar pentru îndrăgostiţi! Or noi nu mai suntem! Am trecut la o fază mai înaltă! Dragostea nu mai e ciorba noastră! O aprofundăm separat! Apropo de ciorbă! Dacă ţi-e foame, încălzeşte-ţi-o singur!
Rămas singur în mijlocul sufrageriei, domnul cel sobru părea ca o oaste căreia i s-au trântit toate steagurile de luptă. Amară înfrângere!
SĂ FACEM PREZENTĂRILE
• Aproape fiecare om îşi caută înăuntrul lui o relaţie palpitantă de dragoste care să implice unitate, o adâncă intimitate cu cealaltă persoană, bucurie, optimism, emoţie, încântare şi acea senzaţie euforică, aproape imposibil de exprimat, cunoscută sub expresia „a fi îndrăgostit".
• Unii consideră că dragostea romantică este frişca de deasupra prăjiturii căsniciei, decorativă, dar inutilă. Alţii o confundă cu pasiunea trecătoare.
•  A fi îndrăgostit înseamnă a avea o revelaţie, o descoperire, în care celălalt îţi apare într-o aură strălucitoare, iar sentimentul că cei doi s-au găsit unul pe altul dă naştere unui proaspăt simţă-mânt al atingerii, unei nevoi fundamentale, ce îndulceşte viaţa.
• Cei care sunt îndrăgostiţi se simt plini de energie, au motivaţie pentru acţiune, sunt încrezători în biruinţă, pentru că ei ştiu că sunt iubiţi.
•  „Scuzaţi-mi întrebarea", veţi auzi o voce vizavi de această descriere entuziastă a dragostei romantice, „e posibilă şi la cincizeci, şaizeci de ani?"
Răspunsul este că, atunci când nimic nu merge aşa cum ar trebui între cei doi, soluţia este: „Îndrăgostiţi-vă!" şi la şaptezeci de ani!
•  Dragostea romantică nu este o exclusivitate pentru vârstele tinere. Psihologii arată că acest tip de dragoste are un efect orga-nizator şi constructiv asupra personalităţii noastre. Ea scoate la lumină tot ce este mai bun în noi, dându-ne voinţa de a ne dezvolta tot mai mult caracterul şi de a ajunge la maturitate şi la o respon-sabilitate mai mare.
•  Dacă nu eşti îndrăgostit de partenerul tău de căsnicie, tu pierzi ceva minunat, oricât de sinceră este dedicarea ta faţă de celălalt partener: bucuria plănuită de Dumnezeu, care aduce frumuseţe relaţiei tale.
•  Nu putem să fim toţi bogaţi şi deştepţi, dar toţi putem fi amabili şi curtenitori, cheia unei iubiri care poate fi învăţată.
„Cuvintele sunt lucruri moarte şi goale până când nu le umplem noi cu sens şi unicul mod de a le da viaţă este de a le rosti din toată inima. Chiar şi după aceea ni se cere să le rostim la nesfârşit, până când semnificaţia lor pătrunde în inimă, asemenea unei ploi îndelungi, ce revitalizează rădăcinile uscate ale iubirii."
•  Dragostea romantică, prin care este chemată îndrăgostirea în căsnicie, poate fi învăţată folosind facultatea gândirii imagina-tive, pe care Dumnezeu ne-a dat-o, iar în al doilea rând, asigurând climatul emoţional potrivit pentru tovarăşul de viaţă.
• În cazul gândirii imaginative, eşti chemat să alegi de bunăvoie să te îndrăgosteşti de persoana cu care eşti căsătorit. Procesul de îndrăgostire începe în mintea ta o dată cu libera alegere de a ceda sentimentelor irezistibile ale dragostei. (Deşi dragostea agape este diferită de cea romantică, ultima presupunând o reciprocitate dinamică, totuşi ea nu exclude dragostea romantică, ci îi subliniază importanţa.)
Atât soţul, cât şi soţia trebuie să-şi folosească imaginaţia pentru a se îndrăgosti unul de altul, pentru a-şi reînnoi dragostea ro-mantică.
Noi putem vizualiza oricând dorim situaţii emoţionante, pline de frumuseţe, cu partenerul nostru. Imaginaţia este poate cea mai puternică forţă naturală pe care o posedăm. Ea măreşte emoţiile în aceeaşi măsură în care ilustraţiile măresc impactul unei cărţi. Este ca şi cum am avea nişte ecrane de film în creierul nostru şi am poseda capacitatea de a proiecta filme pe ecran, de orice gen. Cum putem să facem lucrul acesta?
„Alege un moment de trăiri romantice cu partenerul tău, din trecut, din prezent sau din viitorul pe care l-ai sperat. Pe măsură ce începi să te gândeşti la acele senzaţii, imaginaţia ta începe să lucreze cu imagini vizuale. Imaginaţia ta îţi hrăneşte gândurile, întărindu-le nemăsurat de mult; apoi gândurile tale îţi întăresc sentimentele." Gândindu-te la partenerul tău, concentrându-te asupra experienţelor şi plăcerilor trecutului şi apoi visând cu ochii deschişi, anticipând cu încântare viitorul, începi să zideşti dragostea romantică din partea ta de căsnicie.
Mulţi oameni care nu încearcă să se îndrăgostească de partenerul lor încep să viseze la altcineva, într-o încercare de a-şi umple golul emoţional. Chiar dacă este în stadiul fanteziei, acest lucru trebuie părăsit degrabă, iar gândurile trebuie să se concentreze asupra celui cu care te-ai căsătorit.
Dragostea romantică se pierde când se practică ridiculizarea tăcută, concentrarea asupra defectelor celuilalt şi chiar imaginarea unor situaţii absurde şi ridicole, proiectate asupra partenerului, până când tot respectul pentru el dispare! În locul criticării în gând a partenerului, trebuie să-şi facă prezenţa aprecierea.
Pentru a menţine respectul faţă de partenerul tău, să nu îngădui niciodată altei persoane să-l insulte în faţa ta. Una din zece porunci pentru soţii, date de o scriitoare, spune: „Să nu permiţi nimănui să-ţi spună că eşti nefericită; nici mamei tale, nici surorii tale, nici vecinei tale, căci Judecătorul nu va socoti nevinovată pe aceea care lasă ca altul să-l vorbească de rău pe soţul ei."
• Asigurarea climatului emoţional potrivit pentru creşterea dragostei se referă la stabilirea unui climat romantic.
Se spune că adesea faptele preced sentimentul. Indiferent de atitudinea cu care începi procedurile, procesul fizic de a le duce la capăt va produce rezultate, pentru că sentimentele urmează faptelor. Logica nu poate schimba sentimentele, dar fapta poate.
Lucrurile mărunte, făcute în favoarea celuilalt, ajută ca depozitul afectiv să crească şi cei doi să rămână îndrăgostiţi. Declaraţiile de dragoste făcute fără zgârcenie, o seară intimă pregătită, o glumă care aduce bucurie, o plimbare într-un cadru liniştit fac din momentele petrecute împreună izvoare de viaţă proaspătă, ataşament şi bucurie în viaţa celor doi.
Două lucruri pentru asigurarea unui stimul în vederea apariţiei dragostei romantice pot fi: atingerea fizică şi un bun contact vizual. Prin atingerea fizică, nu mă refer la semnale sexuale, ci la îmbrăţişări, mângâieri, atingeri gingaşe, care odinioară, în tinereţe, puneau jar pe inimă.
Psihologii au descoperit, prin experimente controlate, că aceia care sunt profund îndrăgostiţi unul de altul sunt angajaţi în mult mai mult contact vizual unul cu altul decât alte cupluri. Atunci când ochii tăi semnalează interesul romantic şi trezirea emoţională, este probabil ca şi la partenerul tău să apară un răspuns, care va creşte uimitor de repede.
• Una dintre cele mai mari piedici în calea dragostei romantice este obiceiul de a cicăli. Allan Petersen analiza obiceiul de cicăleală astfel:
„Cicăleala este, în esenţă, o armă a femeii, folosită împotriva bărbatului cu care este căsătorită. Iritaţia permanentă a cicălelii este destinată să aducă soţiei ceea ce vrea ea. Atunci când soţul ei cedează din exasperare, el se autodispreţuieşte pentru că o face şi apoi pune piciorul în prag ceva mai mult, astfel ca, la rândul ei, data viitoare ea trebuie să-l cicălească si mai mult decât înainte, pentru a-şi împlini acelaşi scop. În realitate, ea îşi realizează scopul egoist cu preţul căsniciei ei, sacrificând ceva foarte preţios din relaţia lor. Soţia care are nevoie să obţină ceva prin cicăleală îşi mărturiseşte direct prin aceasta eşecul ei ca soţie. Cicăleala este, în esenţă, expresia unei independenţe egoiste."
•  O întreagă carte a Bibliei, Cântarea cântărilor, a fost închinată subiectului dragostei romantice din cadrul căsătoriei, dându-ne un model ideal, pe care să-l urmăm în propria căsnicie.
•  Cercetătorii au observat că o componentă importantă a dragostei romantice este dorinţa intensă de a contribui la fericirea celui iubit, oricât de mult „efort" ar cere realizarea ei. „A fi îndră-gostit", spunea un autor, „este un gen de adorare în care cel îndrăgostit uită de sine însuşi."
Într-un sens, aceste cuvinte pot fi aplicate dragostei emoţionale irezistibile, pe care credinciosul o simte pentru Isus Hristos, Mântuitorul lui, o dragoste similară în multe privinţe cu senti-mentele şi reacţiile unui soţ şi ale unei soţii care sunt îndrăgostiţi unul de celălalt. Un paralelism exact între creştinism şi dragostea romantică.
CE DESCOPERIM
Există în Biblie o carte, Cântarea cântărilor, care nu numai că repune dragostea romantică în economia relaţiei de familie, dar scoate chiar şi biserica din prejudecăţile pe care şi le-a adunat de-a lungul timpului.
Exact în locul în care ar fi trebuit ca viziunea despre familie, dragoste romantică şi sexualitate să cunoască descoperirea biblică a voinţei lui Dumnezeu, constatăm monstruoase deformări a ceea ce se dorea să fie o celebrare a vieţii în doi.
Influenţele greceşti au lovit cu putere, de-a lungul timpului, imaginea biblică a familiei, creând modele spiritualizate a ceea ce ar fi trebuit să fie o trăire fizică a dragostei din relaţia de cuplu.
În primul rând, stoicii greci, dispreţuind emoţiile umane, au inaugurat obiceiul de a alegoriza pasiunile omeneşti în literatură, până când sentimentele umane au ajuns să fie doar nişte simboluri palide ale conceptelor spirituale.
În al doilea rând, filosoful grec Platon răspândise învăţătura că nu poţi avea în acelaşi timp şi dragoste pământească, şi dragoste spirituală; şi deci că este mai bine să renunţi la cea pământească şi fizică, în speranţa dobândirii celor spirituale. Această concepţie a avut o influenţă puternică asupra învăţătorilor creştini.
În al treilea rând, sectele gnostice au învăţat cuplurile căsătorite să renunţe în întregime la sexualitatea omenească din cadrul căsniciei, în favoarea unei „căsătorii" mistice cu Spiritul.
În mod evident, Cântarea cântărilor contrazice aceste concepţii şi ea nu putea fi tolerată de oamenii bisericii care le adoptaseră, decât dacă învăţăturile ei ar fi „spiritualizate" atât de mult, încât căsătoria descrisă în cartea Bibliei să ajungă doar un simbol al căsătoriei mistice cu Dumnezeu şi atât.
Astfel, nu mai este surprinzător că, de-a lungul evului mediu, biserica a privit celibatul ca pe cea mai mare dintre virtuţi, iar adepţii lui au continuat încercările de a transforma cartea Cântarea cântărilor, cu celebrarea ei plină de bucurie a dragostei conjugale sacre, în altceva - într-o alegorie spiritualizată, eliberată de „întinăciunea carnală" a dragostei omeneşti din cadrul căsniciei.
Frumuseţea sfântă a dragostei conjugale a fost redescoperită de creştinii din secolul al şaisprezecelea, când puritanii şi alţi reformatori au declarat în mod unanim că instinctul sexual a fost creat de Dumnezeu, declarând că în Cântarea cântărilor desco-perim o sursă de învăţătură cu privire la dragostea conjugală desăvârşită.
Din nefericire, jena victoriană din secolul al nouăsprezecelea, cu privire la relaţiile sexuale, a păstrat interpretările alegorice la modă ale Cântării cântărilor. De exemplu, într-o controversă cu privire la această carte a Bibliei, atunci când dr. J. Pye Smith a demonstrat că metoda alegorică este „contrară tuturor legilor limbii şi ale raţiunii şi în detrimentul religiei adevărate", dr. James Bennett i-a răspuns că trebuie să facă o interpretare alegorică, deoarece „limbajul Cântării cântărilor, în sensul ei literar, este contrar naturii bunei-cuviinţe a femeilor!"
În concepţia ebraică, nu există o delimitare reală între dragostea faţă de Dumnezeu, dragostea faţă de semenul nostru şi dragostea senzuală faţă de soţ şi soţie, termenul pentru dragoste în cele trei situaţii fiind acelaşi: ahavah.
Dragostea dintre soţ şi soţie este privită ca un imperativ divin, ca o împlinire a voii lui Dumnezeu. Cântarea cântărilor îl învaţă pe acela care caută adevărurile ei că dragostea romantică, senzuală, este darul şi creaţia lui Dumnezeu pentru căsătorie - că El cinsteşte şi binecuvântează dragostea romantică adevărată dintre soţ şi soţie, această iubire putând fi dezvoltată în căsnicie spre slava lui Dumnezeu.
ARE VREUN ROST?
•  „La vârsta asta de dincolo de mijlocul vieţii, ce sens mai are dragostea romantică?" zic unii care socotesc acest efort o înclinaţie inferioară, cu o origine egoistă, deoarece ea doreşte un răspuns. Fiecare faţetă a dragostei omeneşti dintre soţ şi soţie strigă după un răspuns şi nu este nimic greşit în aceasta.
Trebuie să recunoaştem faptul că Creatorul nostru a fost Cel care ne-a înzestrat cu capacitatea emoţiilor intense şi pasionante, necesare pentru a te îndrăgosti. Fericirea din relaţia celor doi îndrăgostiţi, la orice vârstă ar fi ei, prefigurează relaţia puternică de dragoste dintre ei şi Creatorul lor, o expresie a iubirii pe care cei doi o întorc Binefăcătorului căminului lor.
•  Iubirea romantică dă capacităţi colosale de a surmonta obstacolele vieţii, iar caracterul angajat în conflictul vieţii capătă strălucire tocmai din cauza încercărilor vieţii, şi nu în ciuda lor.
•  Îndrăgostirea este împlinirea Legii, întrucât ea presupune aprecierea celuilalt, şi nu judecarea lui; înseamnă descoperirea celor mai nobile trăsături, şi nu critică; înseamnă găsirea celui mai bun ambient romantic pentru dezvoltarea sentimentelor celuilalt, în vederea unei relaţii de nedesfăcut - cel mai urmărit deziderat al Cerului.
•  Dragostea romantică creează intimitate şi cele două voinţe sunt puse într-un creuzet, unde, la temperatura sentimentelor fierbinţi, modelează o singură voinţă - acea identificare a vieţii unuia cu a celuilalt, într-o empatie în care cei doi se pierd unul în celălalt.
•  Dragostea romantică cimentează exclusivitatea unei singure relaţii, investind toată puterea din sentimente şi emoţii, în vederea unei dăruiri ce se consumă doar într-o singură direcţie: spre celălalt, aşa cum Isus a făcut-o, pentru a ne fi un veritabil model.
SUGESTII, CORECŢII şi ORIENTĂRI PRINCIPIALE
•  Bărbatul care va învăţa că, pentru femeie, contează gesturile mărunte şi că cele mari sunt punctate la fel ca acelea mici va fi ferit de o sumedenie de necazuri.
•  Pentru a se simţi iubite, femeile au nevoie de numeroase do-vezi de afecţiune. Una sau două dovezi, oricât de importante, nu le vor putea satisface. Ele au nevoie de semnale (atenţii) constante de la partener, prin care traduc astfel mesajul bărbatului: sunt importantă pentru el, mă preţuieşte, deci mă iubeşte!
•  Aşa cum bărbaţii trebuie să facă mici gesturi faţă de femei, ele trebuie să fie pe fază în aprecierea acestor gesturi.
Bărbatul are nevoie de aceste aprecieri şi încurajări pentru a continua să dea. Bărbaţii încetează să dea când simt că efortul lor este considerat ca de la sine înţeles. Printr-un zâmbet şi printr-o mulţumire, femeia îi confirmă că a obţinut un punct preţios în ochii ei. Când simte că nu-i apreciat, bărbatul încetează să mai acorde sprijin.
•  Femeia trebuie să înţeleagă şi să accepte tendinţa instinctivă a bărbatului de a-şi concentra energia asupra unui lucru impor-tant şi de a banaliza importanţa gesturilor mărunte. Înţelegând acest fapt, în loc să se supere că primeşte mai puţin, va colabora cu el pentru rezolvarea problemei.
•  Când bărbaţii dau mai puţin, ei nu fac asta pentru că nu-şi iubesc soţiile, ci pentru că au impresia că şi-au făcut datoria prin realizarea unui gest mare.
•  În schimb, femeile dau cât se poate de mult şi observă că au primit mai puţin abia când sunt epuizate. Ele oferă cu generozitate şi presupun că bărbaţii vor face la fel. Femeile nu ţin scorul, ca bărbaţii. Cât timp femeia continuă să dea de bunăvoie, cu zâmbetul pe faţă, bărbatul presupune că scorul este egal. El nu realizează că femeia are capacitatea ciudată de a da cu bucurie, până ce scorul este cu mult în favoarea lor.
•  O caracteristică a bărbatului este că el se mândreşte că se descurcă singur. Nu cere ajutorul decât atunci când realmente are nevoie. Dimpotrivă, femeile nu aşteaptă să-şi ofere sprijinul. Când iubesc pe cineva, dau tot ce sunt în stare. Nu aşteaptă să li se ceară şi, cu cât iubesc mai mult, cu atât dau mai mult. Dacă bărbatul nu oferă sprijinul, femeia înţelege greşit că el nu o iubeşte. Ea nu înţelege că el aşteaptă să fie solicitat.
•  Femeia continuă să răspundă afirmativ la solicitările bărbatului chiar şi atunci când scorul este inegal. Dacă poate să-şi ajute bărbatul, ea o face. Noţiunea de a menţine egalitatea este străină. Dacă simte că dă mai mult decât primeşte, femeia se va supăra după un timp.
• Femeile nu-şi dau seama că bărbaţii dau puncte de penalizare când simt că nu sunt iubiţi şi sprijiniţi şi, ca urmare, ei încetează să mai ofere.
Punctele de penalizare sunt toxice pentru relaţie.
El este în stare să-i retragă toate punctele pe care i le-a acordat pentru prestaţia ei afectivă şi practică şi chiar să o lase în minus, încetând să mai dea. Dacă va simţi afecţiunea şi susţinerea ei, el va restitui toate punctele şi va renunţa la punctele de penalizare. Iertarea este soluţia, în loc de sancţionare.
•  O femeie i-a scris soţului, fără să-l condamne, despre sentimentele şi frustrările ei în legătură cu felul în care era tratată de soţul ei foarte ocupat cu alţii şi mai puţin cu ea:
„Dragă Nelu, îţi scriu această scrisoare pentru a-ţi împărtăşi sentimentele mele. Nu vreau să-ţi spun ce ai de făcut; vreau doar să-mi înţelegi sentimentele. Sunt supărată că stai atât de mult timp la lucru. Sunt supărată că, venind acasă, nu-ţi mai rămâne timp pentru mine. Vreau să stau mai mult timp cu tine. Mă doare să ştiu că-ţi pasă mai mult de clienţii tăi decât de mine. Îmi pare rău că eşti atât de obosit. Îţi simt lipsa. Mă tem că nu vrei să ne petrecem timpul împreună. Mă tem să nu însemn încă o povară pentru tine. Mă tem să nu par că te cicălesc. Mă tem că sentimentele mele pentru tine nu sunt aşa de importante. Îmi pare rău dacă aceste sentimente te deranjează. Ştiu că faci tot ce poţi.
Apreciez că te străduieşti.
Te iubesc, Rodica."
După primirea acestei scrisori, bărbatul a realizat eşecul lui şi a început să facă mici treburi pentru ea, luându-şi timp mai mult de la serviciu, în contul casei. Treptat, Nelu nu a mai fost atât de doritor să urmărească realizările marilor succese, ci a început să mai încetinească ritmul trepidant, rezultând chiar o situaţie profesională mai bună, cu mai mult succes, fără eforturi aşa mari, şi o relaţie de familie minunată.
• Să defrişăm câteva salve de atenţii şi gesturi oferite femeii, care provoacă sentimente şi ambianţă iubirii romantice, care îi fac pe cei doi să rămână îndrăgostiţi.
>  Oferă-i flori atât la ocazii, cât şi ca surpriză.
>  Când vii acasă, primele patru minute să fie dedicate îmbrăţişării ei şi cuvintelor de bucurie ocazionate de reîntâlnire.
> Întreab-o cum a fost la serviciu sau acasă, ce a mai făcut, iar dacă a avut probleme, nu te repezi să i le rezolvi, ci doar ascult-o cu atenţie, participând la ele.
> Dacă este obosită sau ocupată, oferă-te să pregăteşti masa.
>  Stabiliţi cu ceva timp înainte o ieşire în oraş, întrebând-o unde ar vrea să meargă.
> Dăruieşte-i câte un compliment pentru cum arată, cu orice ocazie.
> Dă-i dreptate când este indispusă.
> Anunţ-o când vii târziu, printr-un telefon.
> Când îţi vorbeşte, lasă ziarul sau televizorul şi acordă-i toată atenţia printr-un contact vizual şi sufletesc garantat.
> Dacă ea spală vasele de obicei, oferă-te din când în când s-o ajuţi, mai ales când a fost împovărată cu multe evenimente din zi.
> Sun-o de la serviciu pentru o scurtă comunicare, prin care îi spui o veste deosebită, sau întreab-o cum se simte şi spune-i un „te iubesc" din inimă.
> Aspiră, fă patul, spală gresia şi covoarele, du gunoiul.
> Când pleci în delegaţie sau ieşi din localitate, dă-i un telefon să-i spui că ai ajuns cu bine şi numărul de telefon la care poate suna.
> Fii mereu cu igiena la punct, bărbierit şi parfumat.
> Un mic masaj pe spate sau la picioare o va revigora mai mult prin gest şi atenţie decât prin actul fizic.
>  Mângâi-o zilnic şi fii afectuos, fără a transmite semnale sexuale.
>  Fii răbdător când îţi împărtăşeşte ceva.
>  Manifestă-ţi afecţiunea în public şi ţine-o de mâna sau de umeri, arătându-le celorlalţi ce comoară deţii.
>  Creează ocazii ca să fiţi amândoi eleganţi.
> Acordă-i mai multă atenţie decât celor din jur.
>  Fă-o să se simtă mai importantă decât copiii, surorile sau fraţii tăi.
> Fă-i mici cadouri, din ceea ce îi place.
> Cunoaşte-i măsurile şi fă-i atenţii cu articole de îmbrăcăminte.
>  Faceţi mici excursii romantice.
> Poartă o fotografie de-a ei în portofel şi schimb-o din când în când.
>  Oferă-te să repari ceva prin casă.
> Deschide-i uşa şi preia sacoşele din mâna ei.
> Fă-i complimente pentru felul în care a pregătit masa.
> Ţine-i haina să se îmbrace şi deschide-i portiera la maşină.
>  Spune-i „te rog" atunci când îi ceri ceva.
> Dacă nu se simte bine, fă-i un ceai şi întreab-o din când în când cum se simte, în timp ce o mângâi şi o îmbrăţişezi.
> Pregătiţi-vă să dormiţi împreună, mergând în acelaşi timp la culcare.
>  Mulţumeşte-i pentru tot ce face pentru tine.
>  Râzi la glumele ei şi foloseşte-ţi umorul pentru buna ei dispoziţie.
> Sărut-o la plecare şi la venire şi însoţeşte gestul cu un salut.
> Nu răspunde la telefon în momentele intime sau când ea îţi împărtăşeşte sentimente delicate.
>  Cumpără-i dulcele ei preferat.
>  Oferă-te să mergi la cumpărături, dacă ea este cea care le face de obicei.
>  Fii mândru de ea, vorbind de calităţile ei acolo unde eşti singur cu alte persoane.
> Dă-i o zi liberă, pregătind în locul ei toate evenimentele ce-i reveneau ca sarcină zilnică.
>  Strecoară-i câte un bileţel, în cărţile pe care le citeşte, cu declaraţia ta de dragoste.
> Fă-i câte o farsă care să o destindă.
> De ziua ei, încearcă să nu foloseşti aceleaşi urări, ci creează mereu ceva nou şi proaspăt.
>  Şi câte altele, pentru că merită şi sunteţi îndrăgostit, iar dispoziţia iubirii este continuu creatoare.
CE PIERD sl CE CÂSTIG
•  Rutina şi monotonia, instalate prin lipsa cadrului iubirii romantice, duc la insatisfacţie maritală, iar resentimentele exprimate sau reprimate îmbolnăvesc relaţia de cuplu,  angajând o înstrăinare funebră.
•  Când dragostea romantică este exclusă, bucuria vieţii lipseşte şi ea, iar implicarea în socialul vieţii (în viaţa vecinilor, a bisericii, a colegilor de muncă) este lipsită de prietenie şi de influenţa creştină.
•  Când îndrăgostirea eşuează din cauza egoismului şi a controlului, viaţa nu are sens şi încrederea este minată de înstrăinarea celor doi.
• Respectul de sine este scăzut când iubirea romantică lipseşte, tocmai pentru că lipsesc gesturile care semnalează preţuirea reciprocă. Cine nu se preţuieşte nu-l preţuieşte nici pe celălalt.
•  Dar acolo unde dragostea romantică găseşte noi expresii de afirmare, cei doi nu se mai satură unul de altul şi sunt într-o conti-nuă căutare de a-l pune în evidenţă pe celălalt, pierzându-se pe sine.
•  În această atmosferă, Dumnezeu este văzut în toată dăruirea Sa, iar credinţa celor doi este puternic ancorată în dragostea lui Dumnezeu.
•  Nu sunt critici şi cicăleli, nu există competiţie şi căutarea dreptăţii proprii, nu sunt jigniri şi ton ridicat de disciplinare sau intimidare, nu sunt resentimente şi teamă,   nu sunt conflicte de putere şi nu se ascund unul de celălalt în trăiri private şi morale, nu există bugete separate şi închinări false, nu există lipsa de responsabilitate şi roluri neprecizate.
•  Poate că reţeta ce urmează înseamnă ceva pentru tine:
„Iei o ceaşcă de iubire, două ceşti de loialitate, trei de iertare, patru litri de credinţă şi o oală mare de râs. Iei dragostea şi loialitatea şi le mesteci bine cu credinţa, apoi bagi mixerul şi mai adaugi tandreţe, bunătate şi înţelegere. Plus prietenie şi speranţă, totul stropit cu părţi zdravene de râs. Se pune să se coacă la soare şi se împachetează în multe şi dese îmbrăţişări. Se oferă zilnic în porţii generoase.
Poftă bună la o dragoste romantică!"
CÂND ESTE SOARE
Cheia se răsuci în broască şi, ca un vehicul supraîncărcat cu sacoşe, îşi făcu apariţia stăpânul casei, care avea în custodia iubirii lui doi copii plini de viaţă şi o soţie plăcută, pe care zilnic o curta cu gesturi şi cuvinte tandre.
A doua zi se împlineau zece ani de la căsătoria lor şi, în consiliul de familie, s-a hotărât o mare sărbătoare, alături de câţiva invitaţi apropiaţi lor.
Uşa bucătăriei s-a deschis şi zâmbetul strălucitor al doamnei, preocupate de fericirea zilei de mâine, se stinse tot aşa de repede cum s-a şi înfiripat.
- Ce-i cu tine? Îţi este rău? Ce este cu faţa asta aşa de palidă? îl întrebă ea.
El puse jos sacoşele cu provizii şi, privind-o misterios, îi spuse scurt:
- Trebuie să vorbim imediat! Lasă tot şi vino în sufragerie! Îngrijorarea o cuprinse ca un val de frig care te surprinde,
îngheţându-te.
Tatăl copiilor deschise uşa şi spuse serios celor doi bulgări de viaţă, care se prăpădeau pe o temă dată, că e bine să nu facă nici o gălăgie, pentru că are de vorbit cu mama lor nişte lucruri foarte importante.
Copiii, care nu l-au văzut niciodată aşa de marcat pe părintele lor, au instalat urgent linişte, dar şi curiozitate.
- Trage jaluzelele, să nu ne vadă nimeni! spuse soţul doamnei lui.
Ea se conformă mecanic şi, îngrozită, se aşeză pe canapea în faţa lui. îşi scoase şorţul şi îl fixă crispată.
- Du-te şi închide radioul, căci nu vreau să aud nici un zgomot. Soţia alergă să împlinească porunca soţului, pe care nu l-a ştiut
vreodată aşa de copleşit de vreo problemă, oricât de stranie ar fi fost ea.
- Te rog, nu mă fierbe fără apă şi spune-mi ce s-a întâmplat! a insistat ea.
- Mai ai ceva pe aragaz sau la cuptor? Dacă ai, stinge totul! spuse el, amplificând misterul. Şi trage telefonul din priză, să nu ne mai bruieze cineva! strigă în urma ei.
Copiii au crăpat uşa uşor, trăgând cu urechea. Ochii ei erau pregătiţi să rostogolească lacrimi ce de mult n-au mai vizitat faţa radioasă şi mulţumită, luminată de fericitul ei soţ.
- S-a întâmplat ceva cu părinţii noştri? anticipă ea nerăbdă-toare.
- Nu! E ceva mult mai important şi de altă natură! ridică el tensiunea.
Se pare că trebuie să anulăm toate pregătirile de mâine! spuse soţia, îngrozită de ceea ce urma să audă.
- Eşti pregătită să-ţi spun în seara asta sau vrei să te menajez şi să-ţi spun mâine? zise el, ridicând la culme momentul.
- Nu mai rezist până mâine! Te implor, spune-mi acum sau fac atac de cord.
- Bine, draga mea! Trebuie să-ţi spun, căci nu mai pot să ţin în mine.
Ochii ei se măriră de curiozitate. De abia mai respira de emoţie. La camera copiilor, nici un zgomot. Ceva mai încolo, uşa a scârţâit scurt, semn că cei mici erau cu radarele în funcţie.
- Ei bine, iată vestea pe care vreau s-o auzi: te iubesc, spuse el rar şi apăsat, împrăştiind misterul, în timp ce pe faţa lui şi-a readus obişnuitele licăriri jucăuşe.
- Cum? se descărcă ea. M-ai pus să-mi opresc producţia din bucătărie, să scot telefonul din priză, să trag jaluzelele şi să sting radioul ca să-mi spui tu declaraţia ta de dragoste?
- Da, şi nu-mi pare rău! zise el candid, fericit de isprava lui. În faţa cuvântului „te iubesc", orice activitate trebuie să înceteze! spuse el patetic.
-  Chiar şi inima mea? Îţi dai seama prin ce tensiune m-ai trecut?
În clipa următoare, toate pernele de ornament din sufragerie au zburat spre „inamic".
Copiii au scos un strigăt de victorie, năvălind peste el, siguri de o nouă hârjoneală.
- Măcelăriţi-l, legaţi-l şi să stea zece ani fără apă şi mâncare! le spuse ea celor mici, participând alături de ei la „pedepsirea" aducătorului de veşti „misterioase".
Scena a fost teribilă, dar şi declaraţia de dragoste a soţului ei a fost inedită şi, cu toate că a costat ceva tensiune, i-a plăcut în final.
Acolo, pe covorul din sufragerie, dragostea le lumina feţele ca un joc de artificii. Pentru că ştiau cum s-o împartă.
Studiul V - Stafia neascultării - Mic tratat de părintologie
CÂND ESTE NOR
Îmi căutam cercul în praf. Întunericul serii arunca ultimele raze de lumină în sacul lui, pregătindu-se să-l strângă bine la gură cu o sfoară de linişte.
- Dacă mai întârzii mult pe aici, s-ar putea să te împiedici de vreo stafie, îmi zise Mitică, să mă sperie.
-  Mai bine vezi să nu-ţi tai tu nasul în minciunile tale, i-am spus puţin răvăşit de vorba lui.
În sfârşit mi-am găsit cercul! Dădusem colţul spre unchiul Mircea şi mă îndreptam spre casă, când să vezi spaimă! O faţă mare, luminată, cu o gură mare, care rânjea la mine, un nas ro-tund şi anormal, nişte ochi holbaţi de foc m-au întâmpinat după colţ, scoţându-mi inima din piept. Şi, ca şi când nu era de ajuns, o voce groasă mi-a tăiat respiraţia: „Vino să te pupe maica stafie!"
Gura mi s-a încleştat, ochii mi s-au mărit ca cepele, iar gura mi s-a uscat pe loc! Doar picioarele au căpătat deodată un motor de cea mai rapidă maşină şi au început să sfârâie pe şosea, de ridicau praful ca în urma unui camion. N-am găsit poarta. Am sărit gardul şi m-am prăbuşit peste florile din faţa casei, trezindu-le supărate din somnul lor parfumat.
Inima alerga în mine ca la o finală de concurs. Parcă şi muşuroaiele de furnici se năruiau sub bătăile ei.
Deci există stafii! Avea dreptate Mitică!
Deodată, nişte râsete deşănţate s-au iscat la colţul unde mi-am pierdut eu cercul şi parcă le şi cunoşteam.
- Ce e cu gălăgia asta la gura voastră? se răsti al lui Baghencea. Nu poate omul să-şi pună capul pe pernă din cauza voastră.
- L-am speriat pe ăla micu' a' lui nea Mărin! se auzi o voce cunoscută. Era vocea lui Mitică.
- Cum l-aţi speriat? întrebă curios omul.
-  Păi, am scobit un bostan cu cuţitul, i-am făcut o faţă de sperietoare şi i-am pus lumânări aprinse în el. Pe urmă i l-am băgat în faţă lui ăsta micu' de era să leşine de frică. Poate că i-o pieri cheful să ne mai poreclească. Să fi văzut cum îi sfârâiau călcâiele pe şosea!
Şi dă-i râs şi dă-i veselie!
„Deci tu erai, Miticuţă, cu gaşca ta! Bine! Ţi-o fac eu!" mi-am zis şi m-am sculat deja cu planul făcut. Ce, nu aveam şi eu bostani? Am să scobesc o faţă şi mai fioroasă, de o să-i piară cheful lui Mitică să mă mai sperie.
Dimineaţa m-am trezit chitit să rup cel mai mare bostan, ca să-l sperii pe Mitică. Mi-am adus aminte că tata ne-a spus, nu doar o dată, să nu cumva să rupem vreunul, că încă nu sunt copţi. Dar eu nu puteam să-l las pe datorie pe Mitică, aşa că am tăiat bostanul cu cuţitul şi apoi l-am chemat pe tata să vadă minunea.
- Tată, coropişniţele au tăiat dovleacul cel mai mare! Dacă le prind, le rup picioarele! i-am zis indignat, sperând că n-o să vrea să vadă tărăşenia.
- Ia să văd! spuse el supărat. Interesant, zise tata, coropişniţa asta are două picioare, concluzionă el, uitându-se la urmele proaspete de lângă bostan.
A luat un băţ, a măsurat urma şi m-a asigurat că până seara găseşte coropişniţa.
- Nu scapă unul nemăsurat! Şi prin vecini mă duc, şi în grajd! Apoi, o să măsor şi tălpile voastre, dar nu cred că aţi putea fi în stare, că doar mi-aţi promis, nu-i aşa?
- Şi apoi, tată, coropişniţa nu are două picioare! Are mai multe, ştiu eu!
- Asta e o coropişniţă mai aparte! E singura care are două picioare şi vai de ele, că până seara o prind sigur! Să-mi rupă mie bunătate de bostan!
Mi-am dat seama că n-am să scap. După ce m-am frământat mai bine de o oră, m-am dus spăsit la tata şi am căzut în mărturisire.
- Tată, coropişniţa care a tăiat bostanul cel mare... sunt eu!
- Cum aşa! Nu ţi-am spus eu să nu-l rupi? De ce-ai făcut-o? Nu sunt eu tatăl tău, care ţi-am spus asta? De ce n-ai ascultat?
- Iartă-mă, n-o să mai fac!
- Te iert, dar de ce l-ai rupt? insistă tata.
Şi a trebuit să spun, că aşa sunt părinţii. Să ştie ei totul.
- Acum, că m-ai iertat, îmi dai mie bostanul? l-am iscodit eu pe tata.
- Ia-l, că şi aşa nu e bun de nimic. Dar ai grijă să nu se mai întâmple, că altfel o încurci rău!
De bucurie, l-am luat în braţe şi ţuşti pe uşă cu el! Când să ies pe uşa deschisă spre curte, nenorocire! M-am împiedicat şi am căzut cu tot cu dovleac. Praf s-a făcut! De ciudă, am plâns. Nu mai puteam să-l sperii pe Mitică. Şi atât de mult ardea în mine focul să-l îngrozesc pe Mitică, să-mi plătesc datoria! De-acum, adio! Rămâne nepedepsit! Şi totuşi nu trebuie să scape! Aşa că m-am hotărât să rup al doilea bostan. Fie ce-o fi!
Care credeţi că este cea mai importantă meserie de pe pământ? N-o să vă vină să credeţi: meseria de... părinte! Deşi suntem de acord cu această afirmaţie, totuşi puţini sunt instruiţi pentru ea. Dragostea cu care-i înconjurăm pe copii nu reuşeşte întotdeauna să le corecteze comportamentul. Avem impresia că ştim din naştere cum se cresc copiii, iar în şcoală nu învăţăm să îi educăm. Nu-i aşa că v-aţi simţit epuizaţi în atâtea ocazii când, încercând să obţineţi ascultarea lor, aţi căpătat tocmai reversul? Şi câte lacrimi, şi câte pedepse n-aţi administrat! Tot mai mulţi părinţi întreabă ce seturi de tehnici trebuie să aplice ca să-i facă pe copii să asculte. Dacă obiectivul principal este doar acesta, vom constata că părinţii nu au alt rol decât să fie nişte pompieri care sting focul atâtor răzvrătiri. Dar dacă misiunea lor se îndreaptă spre a-i încuraja să se autodisciplineze, atunci forma-rea pentru viaţă nu numai că este garantată, dar devine un factor modelator în orice relaţie în care intră, şi asta înseamnă viaţa adevărată.
În Proverbe 22,6, Solomon spune sub inspiraţie: „Învaţă pe copil calea pe care trebuie s-o urmeze, şi când va îmbătrâni nu se va abate de la ea."
Ceea ce se urmăreşte este mai mult decât schimbarea compor-tamentului, este dobândirea unui stil de viaţă orientat după prin-cipii biblice, care pun în lumină un caracter strălucit. Şi, credeţi-mă, nu-i uşor!
VĂ RECUNOASTEŢI?
Am o oglindă în care numai părinţii au voie să se uite. E atât de specială că, atunci când un tată sau o mamă priveşte în ea, apare, ca pe un ecran, un text cu o caracterizare, spunând ce fel de tip de părinte este şi ce stil de educaţie aplică. Nu sunteţi curioşi să ştiţi ce imagine aveţi în faţa copiilor?
Iată un părinte curajos, care se uită în oglinda mea. Nu, nu deformează deloc imaginea! Să vedem ce scrie în oglindă alături de imaginea lui: părinte autoritar. Copiii sunt supuşi şi ascultători, politicoşi şi atenţi la felul cum arată în faţa altora. Iubire şi restricţie se îmbină în maniera lui de educaţie. Uneori, când restrictivitatea este mai mare, ia decizii în locul copiilor lui, poate chiar prea multe.
Un alt părinte curajos vine în dreptul oglinzii. Ce calificativ are? Văd bine? Aaa, este un părinte îngăduitor. Aşa scrie. Copiii lui sunt independenţi, creativi, cu iniţiative reuşite, buni la şcoală şi cu perspective profesionale, care se vor concretiza în mare parte. Lipsa de sprijin din partea acestui părinte îl face pe copil, în ciuda dragostei arătate, să-şi creeze uneori o independenţă riscantă, unde nu toate alegerile lui sunt sănătoase.
Să vedem ce scrie în oglindă, în dreptul celui de-al treilea părinte care se oglindeşte în ea. Nu mă înşel. Scrie: părinte dicta-tor. Copiii lui sunt excesiv de ascultători, dependenţi în orice de părinte şi incapabili să ia decizii care îi privesc pe ei înşişi. Sunt timizi şi nu puţini dintre ei au probleme de sănătate mintală. Pe faţa acestor copii se vede o teamă de a nu greşi sau de a nu dis-place părinţilor, fapt pentru care crizele emoţionale îi aruncă în furtuni de disperare uneori.
Un alt părinte se priveşte în oglindă şi nu-i vine să creadă ce scrie despre el. Da, scrie: părinte neglijent. Oglinda mea nu greşeşte. Copiii acestui părinte sunt neascultători şi extrem de agresivi, mergând uneori până la delincvenţă. Fără norme, fără dragoste, ei îşi fac singuri criterii schimbătoare de comportament. Din observaţii atente, s-a constatat că acei părinţi care aveau un nivel înalt în ceea ce priveşte dragostea şi sprijinul, cei cu tendinţe autoritare, aveau cele mai mari şanse de a avea copii bine educaţi.
Astfel de copii aveau conştiinţa valorii de sine şi erau mai puţin implicaţi în comportamente antisociale. Un control excesiv, neînsoţit de dragoste suficientă, reprezintă un stil de educaţie care alimentează cele mai înalte rate de neascultare.
În toate clasamentele, stilul de educaţie cu tendinţe autoritare, care manifestă dragoste şi sprijin într-o măsură importantă, a fost cel mai eficient. Ideea că un copil răsfăţat este un copil iubit prea mult nu se susţine. Nu prea multă dragoste răsfaţă un copil, ci prea puţină disciplină. Copiii cresc frumos, dacă primesc dragoste care le poartă de grijă, care îi respectă, îi acceptă, îi iartă şi le acordă încredere. Disciplina eficientă depinde de capacitatea părintelui de a realiza un echilibru între dragoste şi autoritate, de a fi blând şi hotărât.
CINCI CALITĂŢI  si... O DISCIPLINÂ FERICITA
Disciplina nu se negociază: să o folosesc, să nu o folosesc. Principiile vieţii intră în viaţa cuiva şi aşază un caracter numai prin disciplină, iar disciplina nu se odihneşte niciodată. Calităţile unui părinte care ştie să disciplineze îl fac, în primul rând, deschis şi prietenos.
Onestitatea este primul pas pe calea deschiderii şi prieteniei. Un părinte cinstit în faţa copiilor îşi recunoaşte greşelile şi lipsa de cunoştinţe şi e dispus să primească remarcile lui, criticile care vin de la propriul copil. Atunci când copiii recunosc corectitudinea părintelui şi dispoziţia lui de a-i asculta fără să-i critice şi să-i iro-nizeze, se va crea o relaţie care va motiva dorinţa copilului de a asculta. Copiii manifestă repulsie faţă de părinţii care nu recunosc că au greşit sau care nu-şi pot schimba concepţiile, dar care pretind perfecţiunea de la ei.
În al doilea rând, un părinte de calitate menţine o temperatură emoţională echilibrată.
Când părinţii sunt prea reci sau prea fierbinţi din punct de vedere emoţional, nu e prea plăcut să te afli în preajma lor. În extrema rece, ei sunt respingători sau indiferenţi, iar în extrema fierbinte, sunt impulsivi şi sunt cuprinşi de accese de mânie. Mânia nu este o metodă prin care să obţii ascultarea. Disciplinarea prin mânie distruge relaţia şi nu poate corecta deficienţa copilului. Cel mult copilul poate da impresia că a eliminat handicapul, dar în realitate el l-a reprimat de teamă. Cuvintele rostite la mânie şi acţiunile agresive sunt două dintre comportamentele cel mai uşor de urmat.
Dacă se întâmplă să spui cuvinte pripite şi necontrolate sau să-ţi urmezi impulsurile de moment, să-ţi loveşti copilul sau să-l bruschezi, cere-ţi iertare pe loc. Copiii uită imediat şi rareori poartă pică, dacă acest lucru nu se întâmplă des. Un asemenea comportament nerezolvat la părinţi lasă amprente emoţionale frustrante în copii, imprimând în viaţa lor un tipar al mâniei, pe care îl vor reproduce în căminul lor când vor fi mari.
Prin recunoaşterea mâniei şi prin soluţionarea ei, părintele poate găsi drumul unei atitudini emoţionale controlate, care nu va tensiona legătura cu copiii, ci va aborda o disciplină bazată pe dragoste, nu pe impuls.
În al treilea rând, un părinte trebuie să fie consecvent. Dacă el comunică aşteptarea lui copilului şi nu verifică dacă s-a îndeplinit regula, neîntărind cerinţa, copilul nu va învăţa să ducă la îndeplinire însărcinarea dată. Inconsecvenţa părintelui duce la un rezultat de jumătăţi de măsură. Astfel că ei vor fi încurajaţi să lovească orice restricţie care nu le convine. Consecvenţa cu care urmăreşte împlinirea unei cerinţe legitime date copilului îi va forma capacitatea de autodisciplinare, impunându-şi singur şi alte restricţii care îi vor aduce succes în rezolvarea situaţiilor de viaţă.
O a patra calitate pe care un părinte trebuie s-o aibă este aceea de a menţine un front comun. Dat fiind faptul că în educarea copilului sunt mai mulţi implicaţi, copilul poate fi frustrat din cauza mesajelor contradictorii. Este important ca adulţii care răspund de un copil să ajungă la un consens în ceea ce priveşte cerinţele şi sprijinul unul faţă de celălalt în luarea deciziilor.
Dacă părinţii sau persoanele cu rol în educaţie sunt în conflict în legătură cu strategiile de disciplinare, copilul va beneficia din plin de această oportunitate şi va ţine când cu un adult, când cu celălalt, pentru a-şi atinge scopul. Concepţiile diferite ale părinţilor faţă de felul cum se creşte un copil trebuie rezolvate când nu este copilul de faţă. Atunci când el este de faţă, părinţii trebuie să menţină un front comun. Un dezechilibru în realizarea consensului educaţiei poate surveni din felul diferit al celor doi părinţi de a se raporta la copii. Dacă unul este aspru şi autoritar, celălalt are tendinţa să com-penseze cu îngăduinţă excesivă şi să fie deosebit de grijuliu.
Copiii au nevoie de autoritate şi dragoste din partea fiecărui părinte.
În al cincilea rând, lăsaţi Cuvântul lui Dumnezeu să vă că-lăuzească acţiunile. Stilul de educaţie trebuie să reflecte principiile biblice. Autoritatea Cuvântului dă direcţii de viaţă şi educaţie într-o asemenea măsură cum nu poate să o facă nici o carte, sistem filosofic sau pedagogic, care se ocupă cu acelaşi obiectiv. Puterea transformatoare vine din faptul că fiecare cuvânt al Bibliei poartă în el o împuternicire, exprimând în mod clar autoritatea divină în sfatul oferit.
CONSILIER DE SERVICIU
1. „Sunt disperată. După ce că serviciul mă ocupă atât de mult, când vin acasă găsesc o dezordine cruntă în camera lui. Oare copiii nu trebuie învăţaţi să facă curăţenie? Câteodată, l-am bătut ca să intre în programul meu, dar parcă e din ce în ce mai refractar. Ce să fac? Învăţaţi-mă cum să-l determin să fie ordonat!"
Răspuns: Copiii privesc dezordinea ca pe o formă de libertate. Ei consideră camera lor ca un spaţiu propriu. În momentul în care le spuneţi ce să facă, cum să-l aranjeze, atunci simt că nu mai este cu adevărat al lor.
Trebuie să mai menţionăm că extrem de puţini copii sunt ordonaţi din fire. Totuşi a vă certa pe tema asta poate fi mai grav decât dezordinea însăşi.
Câteva sugestii vă vor da orientare, dar şi stimulente pentru o strategie proprie. Dacă în camera copilului găsiţi dezordine, spuneţi-i că nu aveţi de gând să intraţi acolo. El ştie ce înseamnă asta: adio poveşti spuse la culcare, adio sărutul de „noapte bună", adio joacă împreună. Poate fi eficient când evitaţi să fiţi dictatori, pentru că îi spuneţi ce faceţi dumneavoastră, nu ce trebuie să facă el.
Oricum, puterea exemplului trebuie să vorbească tot timpul. Camera dumneavoastră trebuie să arate exemplar. Dacă dezordinea îl copleşeşte, întrebaţi-l dacă are nevoie de ajutor. Când îl ajutaţi, evitaţi clişeele care vin nechemate pe buzele părintelui: „Cum poţi trăi în halul ăsta?", „E ca după cutremur pe-aici". În schimb, aruncaţi o remarcă pozitivă când vedeţi că lucrează lângă dumneavoastră la curăţenie.
Trebuie să aveţi grijă să existe în cameră rafturi încăpătoare, coşuri de hârtii şi cutii de depozitare a jucăriilor. Organizaţi camera cu utilităţi speciale pentru copilul dumneavoastră. Să aibă cuverturi simple, pe care să le arunce uşor peste aşternut. Nu-i complicaţi camera cu lucruri de ornament. Totul trebuie să fie uşor de pus la loc şi practic.
Unii părinţi nu-şi lasă copilul să-şi primească prietenii la el în cameră dacă e dezordine. E o greşeală. În general, copilul ţine cont de părerea celor de-o seamă cu el şi, când un prieten îi spune că în camera lui e ca în cocină, mesajul are de zece ori mai multă forţă decât cea mai... supărată intervenţie părintească.
De altfel, dezordinea din cameră va atrage consecinţe nega-tive, pe care trebuie să le suporte (nu-şi găseşte unele lucruri în timp ce se pregăteşte să meargă la şcoală). Amintindu-i continuu copilului să facă ordine în cameră, îl privaţi de responsabilitate. În consiliul de familie, puneţi-l să hotărască el cum să facă pentru a restabili ordinea, iar dacă întârzie sau amână, clarificaţi-i prin consecinţe logice ce poate să se întâmple: jucăriile nepuse la loc vor fi puse într-o cutie în debara şi închise până veţi obţine coope-rarea copilului de a le aşeza la locul lor. Nu-l lăsaţi să meargă cu bicicleta până nu învaţă să fie responsabil şi să o aşeze în magazie, altfel i se poate fura, lăsând-o afară. Pe firul acesta gândiţi şi acţionaţi.
2. „Am crezut că asta e o soluţie ca să nu mai facă prostii prin casă. Aşa că i-am deschis televizorul ori de câte ori voiam să fiu în siguranţă. Nu ştiam că poate fi aşa de periculos. Acum nu mai pot să-l dezlipesc din faţa cutiei. Singurul lucru bun este că, atunci când se uită la TV, face linişte.
CU CE PREŢ?
Are coşmaruri noaptea, este mai nervos şi are pretenţii absurde. Mai mult de jumătate din jucăriile lui sunt numai arme. Nu vrea să stea la rugăciune şi ne răspunde urât. Cum să-l dezvăţ de 'doica' asta atât de perfidă, care mi-a atras copilul în cursă?"
Răspuns: Televizorul este de două ori mai seducător pentru copii decât pentru adulţi. În sufletul lui se varsă atât de multă murdărie, că se va găsi cu greu un „detergent" care să-i cureţe mintea şi inima de mizeria morală care îl distruge zilnic. În multe case, televizorul, nu familia, a devenit centrul interesului. Creativitatea şi cititul sunt pe ultimele locuri. Interesul pentru şcoală scade, iar inteligenţa lor e vândută pe desene animate sau pe reclame care îi atrag la nebunie. Televizorul hipnotizează şi, după primele zece minute, nu mai eşti stăpân peste imagine, ci imaginea te stăpâneşte. Va trebui să aveţi multă creativitate ca să puteţi concura cu vraja aruncată în ochi de TV. Veţi constata că şi programele de ştiri sunt nocive pentru copil, întrucât sunt adesea pline de violenţă. Poate aţi aflat că nu puţina nervozitate a copilului vine din nevinovatele desene animate, care au aceeaşi violenţă ca în filmele pentru adulţi, doar cu singura diferenţă că sunt prezentate la modul caraghios, anesteziind simţurile. Copilul creşte cu o prăbuşire a sensibilităţii în faţa durerii celorlalţi. Cineva spunea că dezastrele produse de TV sunt mai mari decât toate calamităţile adunate de la început până astăzi, arătând spre miliardele de oameni infestaţi moral, care experimentează conflictele şi agresivitatea strânse din prietenia cu ecranul. Urmăriţi ce preferinţe are copilul. O cenzură drastică şi impusă brutal, fără explicaţii, va obţine o mai intensă dorinţă de vizionare. Nu lăsaţi televizorul deschis toată ziua, mai ales dacă nu se uită nimeni. Uitatul la televizor trebuie să fie într-un moment special. Răsfoiţi programul TV împreună cu copiii şi însemnaţi acele emisiuni pe care hotărâţi să le vedeţi cu toţii, cum sunt emisiunile de cunoaştere geografică, documentarele istorice sau despre viaţa animalelor etc.
Calea cea mai bună pentru a combate violenţa este să le asiguraţi copiilor un cămin unde domneşte dragostea şi nu există abuzuri verbale şi fizice.
Programaţi diferite activităţi de familie, interesante, fără televizor. Copiii preferă de o sută de ori să joace un joc cu părinţii, în loc să se uite la un desen animat, în care o pisică şi un şoarece îşi dau reciproc pumni. Ceea ce trebuie oferit este timpul dumneavoastră ca părinţi. Este cheia de a dezobişnui copilul de televizor. Umpleţi casa cu cărţi bune şi jocuri de inteligenţă şi recreare. Încurajaţi-i să-şi invite prietenii acasă şi lăsaţi-i pe ei să facă pe gazdele.
Un flagel pe care-l împrăştie televizorul sunt sexul şi violenţa. Suprimaţi canalele cu astfel de programe. Uitaţi-vă cu copiii la TV şi discutaţi cu ei scenele, punându-le întrebări de testare a calităţii emisiunii, încheind cu întrebarea: „Chiar crezi că trebuie să te uiţi la aşa ceva?"
Ceea ce dă discernământ în alegere este cititul Bibliei, care rafinează capacitatea de discriminare a copilului, creând o aversiune faţă de ceea ce este corupt şi chiar faţă de ceea ce pare bun. Părintele care stimulează cititul cărţilor bune va avea satisfacţia de a creşte un copil care nu va fi influenţabil, care va fi stăpân pe decizii sănătoase de viaţă, fără labilitate şi puternic ancorat în valorile spirituale şi morale. S-a crezut mult timp că a nu ne hrăni cu carne înseamnă să devenim debili fizic şi să ne pri-văm de proteina care stă la temelia vieţii noastre nutriţioniste. Când s-a dovedit că hrana vegetariană este cea mai adecvată şi că pentru ea am fost creaţi, a fost o uimire pentru civilizaţia bazată pe carne. Vă vine să credeţi că un copil, cu cele mai mari şanse de a se dezvolta armonios la minte şi suflet, nu are nevoie de televizor?
3. „Eu n-am crescut aşa. Îmi respectam părinţii şi nu-i contraziceam, cum face ăsta micu'. Mereu se pune invers cu noi, de parcă nu mai are un pic de respect pentru părinţi. Acum câteva zile zicea că vrea să-şipună un cercel în ureche, că aşafac şiprietenii lui. Să fi văzut ce furios era că nu-l lăsăm să facă ce vrea el. Cum să-l oprim să nu ne mai contrazică în orice situaţie?"
Răspuns: V-aţi dat seama că aici este o luptă pentru putere. Scopul lui este de a câştiga şi de a arăta că vă poate depăşi. Uneori îi este de-ajuns doar să-şi vadă părintele pierzându-şi stăpânirea de sine, în timp ce el rămâne calm. Cine credeţi că a câştigat disputa? Deşi credeţi că sunteţi mai priceput ca el, nu puteţi câştiga, pentru că este jocul lui. Depinde ce replică aveţi pentru a-i demonta jocul. Iar replica nu presupune umilirea lui. Poate fi chiar o recunoaştere că ideea lui este interesantă. Fiţi flexibili şi expuneţi-vă cu fermitate punctul de vedere, dar nu cu rigiditate.
Vorbiţi mai puţin şi ascultaţi mai mult. E nevoie de doi pentru o dispută, iar dacă dumneavoastră nu vă expuneţi jocului lui, copilul nu are nici o satisfacţie să intre în contradictoriu. Analizaţi-vă căsnicia. E posibil ca felul dumneavoastră de a vă rezolva pro-blemele să fie pe calea disputelor. Să nu vă simţiţi mândri de abilitatea lui de a polemiza, încurajându-l în secret. El va simţi că este flatat pentru asta şi va marşa mai tare pe contradictoriu. Folosiţi consiliile de familie ca să anulaţi sau să amendaţi regulile. Aceşti copii care contrazic mereu sunt de altfel inteligenţi şi activi, născuţi să fie lideri. Caută mereu soluţii ca să-şi dezvolte viaţa. Dacă sunt îndrumaţi să renunţe la felul negativist şi fără argumente şi când cred că au suport să-şi expună punctul de vedere fără să nesocotească părerea părintelui, atunci aţi câştigat o dată cu el. Totul depinde de înţelepciunea dragostei părinteşti, care nu reprimă atitudinea copilului, ci o orientează în expresia pozitivă a argumentării sănătoase.
O PLOAIE DE STELE
•  Simţământul unui copil cu privire la propria persoană este o reflectare a ceea ce crede că gândesc ceilalţi despre el. Încrederea şi încurajarea părintelui îi vor spune că el este apreciat.
•  Copiii nu pot trăi fără dragoste. Dumnezeu spune în Psalmul 23 că paharul nostru este plin de dă peste el. Aşa ar trebui să fie şi paharele copiilor noştri. Fără atenţia şi preocuparea părinţilor, copiii nu se simt iubiţi. Paharele lor de dragoste sunt goale şi ei încearcă să le umple cu atenţie. Ei caută aprobare, fac pe grozavii, se dau în spectacol. Majoritatea copiilor neiubiţi descoperă că au parte de mai multă atenţie din partea părinţilor lor doar atunci când sunt răi. A fi certat şi bătut e mai bine decât să fii ignorat. Vreţi să umpleţi cupele de dragoste ale copiilor voştri? Faceţi trei lucruri:
a) Acceptaţi-vă copilul aşa cum este şi lăsaţi-l să vadă că este întotdeauna dorit şi binevenit.
b) Ascultaţi-l cu atenţie şi înţelegeţi-i comportamentul şi cauza care îl generează. Privind dincolo de comportament, la ceea ce l-a determinat, putem continua să-l iubim pe copil necondiţionat şi să lucrăm la cauza care-l determină să aibă o manifestare nedorită.
c) Petreceţi timp cu fiecare copil, alintându-l, mângâindu-l şi îmbrăţişând odorul când este momentul.
•  „Ascultarea de bunăvoie este posibilă când atmosfera este caldă, pozitivă şi când copiii sunt hrăniţi cu aprecieri şi răsplătiţi pentru comportamentul pozitiv."
ÎNVAŢĂ SĂ SPUI DA ÎN LOC DE NU
Metoda DA de creştere a copilului face minuni şi elimină tensiunile inutile.
„Mamă, îmi dai voie să mă joc cu bicicleta?"
„Nu, nu-ţi dau voie! Eşti la masă, iar tu nici măcar nu ţi-ai terminat mâncarea din farfurie."
Metoda DA vine astfel:
„Mamă, îmi dai voie să mă joc cu bicicleta?"
„Da, după ce îţi termini mâncarea din farfurie!"
•  Copiii au nevoie de atenţie pozitivă. Criticile, plângerile, comentariile negative legate de ei îi descurajează şi îi duc adesea la accentuarea comportamentului negativ. Dar încurajările, optimismul şi impulsurile pozitive sunt pentru copii ceea ce sunt substanţele fertilizante pentru plante. „Să vă recomand metoda 10 la 1. Adică faceţi zece afirmaţii pozitive pentru fiecare instrucţiune negativă."
•  Una din metodele educative care învaţă mai bine decât o dogmă este a lăsa copilul să suporte consecinţele acţiunii lui. Consecinţele naturale se declanşează automat. Dacă copilul nu a încuiat bicicleta, e posibil să n-o mai găsească. Unele consecinţe sunt dureroase (copilul umblă cu chibriturile).
În cazurile de indisciplină, la care nu există consecinţe natu-rale sau în care consecinţa naturală este prea dură, trebuie să-ţi înveţi copilul ce trebuie să nu facă, folosind o pedeapsă logică, aplicată de părinte.
„Dacă nu vrei să te joci cu prietenii tăi fără să ţipi, atunci va trebui să te joci singur în casă." Frumuseţea folosirii consecinţelor naturale şi a celor logice este că niciodată copiii nu vor spune: „Nu e drept!"
STAFIA NEASCULTĂRII - Mic tratat de părintologie
•  O metodă de disciplinare eficientă (time-out) spune că este bine să lăudaţi situaţiile pozitive (pentru că, atunci când este răsplătit, comportamentul respectiv va apărea mai des) şi să ignoraţi intenţionat aspectele negative (nedorind să răsplătiţi un comportament negativ). Această metodă trebuie să înceapă chiar de la naştere.
•  Este uimitor ce rezultate miraculoase se pot obţine folosind terapia de şoc. Aceasta înseamnă să-l iei prin surprindere pe copil. Atunci când se aşteaptă să ia bătaie, luaţi-vă copilul pe genunchi şi strângeţi-l în braţe. Atunci când se aşteaptă să fiţi nervoşi, zâmbiţi si iertaţi-l cu bună-stiintă.
•  Terapia de şoc merge cu măsură. În cele mai multe ocazii, copiii au nevoie de restricţii sau alte forme de disciplinare severe. Dar, când şi când, o surpriză uriaşă, bună, face minuni.
Folosind o dragoste inteligentă, pe care Dumnezeu o poate da părinţilor, copiii pot păşi în viaţă cu un depozit afectiv şi cognitiv bogat, pregătiţi de un caracter format în cel mai curat decor al relaţiei de cămin. Formaţi pentru viaţă, ca la rândul lor să formeze.
Aşa că m-am pregătit să rup alt bostan. Fratele meu m-a văzut şi m-a spus, ca să scape de o pedeapsă pe care o merita în ziua aceea.
- Tată, ştii coropişniţa de ieri? Da! Ce-i cu ea?
- A mai rupt un bostan, zise el cu satisfacţie. L-am văzut eu!
- Nu se poate! Mi-a promis! Nu cred! a zis tata, nedumerit de ce aude.
- Vino să-ţi arăt, dacă nu crezi!
Într-adevăr, aceeaşi tăietură, aceleaşi urme, acelaşi stil. M-a găsit şi m-a chemat în casă.
- Ce ţi-am spus eu ieri şi ce mi-ai promis tu? Nu am fost eu destul de clar în ce ţi-am cerut? Pregăteşte-te să te pedepsesc.
M-am băgat într-un colţ, ca să mai parez din ceea ce urma să vină peste mine. Deodată, îl văd pe tata că scoate o valiză de sub pat, o deschide şi începe să arunce haine în ea. Am început să plâng.
- Tată, nu mă alunga de-acasă! Nu vreau să plec!
Tata parcă nici nu mă auzea. După ce mi-am şters ochii, am văzut că hainele aruncate nu sunt ale mele.
- Ce faci, tată?
- Plec! Eu nu sunt tatăl tău. Dacă aş fi fost, tu m-ai fi ascultat, m-ai fi respectat şi mi-ai fi dat cinstea de tată. Dar se vede că eu am fost doar musafir în casa asta.
- Ba nu, tu eşti tatăl meu! O ştie oricine! am strigat eu.
- Nu, nu, eu nu sunt tatăl tău! Lasă-mă să plec!
M-am prins de marginea valizei ca să n-o închidă, dar tata mi-a desfăcut mâinile, a închis valiza şi a dat să plece.
Atunci, i-am căzut în genunchi şi i-am înconjurat picioarele cu mâinile mele mici. Dacă pleca, atunci toată bucuria mea pleca o dată cu el. Sursa existenţei mele era tata. El îmi aducea jucării şi dulciuri. Când venea de la oraş, îi ieşeam înainte şi îl îmbrăţişam fericit. El îmi spunea povestiri seara şi se juca cu mine. Cum să plece şi să mă lase?
- Tu eşti tatăl meu! Te rog, nu pleca! Îţi promit că n-o să mai fac niciodată! Iartă-mă, tată!
Se pare că asta aştepta tata.
M-a ridicat, m-a strâns la pieptul lui şi mi-a spus:
- Dacă este adevărat ceea ce ai spus, atunci eu sunt tatăl tău. Şi nu mai plec.
Bucuria mea atingea stelele, ziua în amiaza mare.
M-am repezit afară. Căutam duşmanul care era să mă despartă de tata. Era dovleacul. L-am ridicat şi am dat cu el de pământ. Nu s-a spart. L-am mai ridicat o dată şi l-am trântit. De data aceasta... iar nu s-a spart. Ce duşman încăpăţânat!
- Mă laşi pe mine? auzii o voce în spatele meu. Era tata. L-a luat şi l-a trântit cu putere. S-a făcut praf!
Greu se mai sparge stafia neascultării!
Studiul VI - Stingeţi focul (Conflictul din cămin)
CÂND ESTE NOR
„În ţara iubirii a izbucnit războiul. Cum se face că în vieţile noastre sunt atâtea conflicte, deşi cu toţii, bărbaţi şi femei, căutăm fericirea? Cum se face că suntem în război tocmai cu cei pe care-i iubim mai mult? Războiul izbucneşte când două ţări îşi dispută suveranitatea asupra aceluiaşi teritoriu, când frontierele dintre două state independente au fost imprecis definite sau când, cu timpul, s-au şters. Acolo unde graniţele au fost trasate bine şi sunt respectate, nu există nici neclaritate, nici conflict."
„De unde vin luptele şi certurile între noi? Nu vin oare din poftele voastre, care se luptă în mădularele voastre?" spune un scriitor al Bibliei (Iacov 4,1).
„Dar dacă am poftă şi plăcere ca partenerul meu de căsnicie să fie mai prezent în gospodărie şi mai comunicativ, care e vina mea că din asta iese un conflict atunci când i le cer?" se aude o voce plină de nedumerire.
Cineva spunea că „singurul mod de a câştiga un război este să-l previi". „Frumos spus, dar deja este pornit! Lucrul acesta am să-l spun şi eu altuia după ce voi stinge focul. Aşa că ajutaţi-mă!" va spune cineva prins într-un conflict teribil.
Deoarece fiecare fiinţă este unică şi contribuie cu lucruri diferite la viaţa de cuplu, vor apărea conflicte. Şi este bine să existe conflicte. Adevărata problemă este cum reacţionăm în faţa conflictelor şi cum le rezolvăm.
SĂ FACEM PREZENTĂRILE
Ce este un conflict? Găsim următoarele definiţii: neînţelegere, contradicţie, dezacord, ceartă, antagonism.
 „Suntem căsătoriţi de cincisprezece ani şi totuşi nu este săptămână să nu ne certăm. Iritarea şi cearta au devenit hrana noastră zilnică şi, deşi este atât de amară, o înghiţim fără s-o mestecăm. La voi cum e, că eu m-am săturat?" îşi strigă durerea o doamnă profesoară de la catedra de Etică din cadrul Facultăţii de Ştiinţe Sociale.
Care sunt motivele care descoperă conflictul?
• Atunci când partenerii au păreri diferite cu privire la sistemul de valori, acesta poate fi o sursă de conflict, indiferent cât de mult se iubesc unul pe celălalt.
Cu toţii avem valori care sunt importante pentru noi şi le ierarhizăm pe diferite grade de importanţă. Astfel, dacă unul dintre parteneri apreciază spiritul de economie, iar celuilalt îi place să cheltuiască, dacă unuia îi plac saloanele de artă, florile şi muzeele, iar celălalt preferă evenimentele sportive, dacă unul apreciază supunerea, iar celălalt egalitatea şi independenţa, atunci vor apărea sigur probleme majore.
Chiar dacă amândoi sunt de acord cu valorile de mai sus, totuşi nu sunt de acord în ce priveşte gradul lor de importanţă sau cu momentul în care ele trebuie să se manifeste.
În astfel de cupluri, cei doi se vor certa, se vor iubi şi se vor ruga împreună, dar apoi se vor certa din nou, fără ca măcar să ştie de ce se ceartă sau măcar să abordeze vreodată importantul „de ce".
•  O altă sursă de conflict poate fi interpretarea diferită a nevoilor emoţionale.
Fiecare concepe şi demonstrează dragostea în mod diferit. Noi aşteptăm din partea celuilalt dragoste, apreciere şi respect. Dar dragostea nu este ceva tangibil şi de aceea este greu de vizualizat. Unii, care sunt vizuali, vor să vadă dragostea, auditivii vor s-o audă (de mult nu mi-ai mai spus „te iubesc"); kinestezicii trebuie să simtă dragostea în acţiune.
Dacă partenerii de căsătorie ar fi în stare să-şi înţeleagă unul altuia nevoia de a vedea, de a auzi sau de a simţi demonstraţii de iubire, de apreciere şi respect, este foarte probabil ca certurile să fie evitate.
•  O altă ocazie de ceartă poate izvorî din faptul că mesajul primit nu coincide cu mesajul transmis, adică ce-am înţeles eu nu seamănă cu intenţia celui care a emis mesajul.
Cel care a primit mesajul se comportă ca şi când ar fi înţeles însemnătatea mesajului şi acţionează conform acestei presupuneri, fără să verifice dacă a înţeles bine.
-  Vino repede, dar cât de repede poţi! îi strigă soţia din bucătărie.
„Iar mă cheamă să mă tachineze cu vreo chestie gospodărească neterminată. Asta e, nu poate fi altceva!" gândeşte soţul, trăgându-şi picioarele spre presupusa dojană.
- Iar eşti pusă pe harţă. Azi vreau linişte şi nu mai vreau să fiu moralizat. Este ziua mea liberă, aşa că lasă-mă în pace! strigă el în uşa deschisă a bucătăriei.
- Ce-i cu tine, bărbate? Ai vreun scurtcircuit la minte? Te-am chemat doar să-mi omori un gândac ce-a ieşit din dulap. Nimic mai mult!
• O metodă obişnuită de abordare a conflictelor este ignorarea lor. Cei care consideră că nu trebuie să le dea atenţie, că trebuie
să le uite, să le ascundă sau să le trateze cu indiferenţă cred că e o metodă creştină. Dar îngroparea conflictelor nu duce decât la acumularea resentimentelor, care are ca efect deteriorarea relaţiei maritale. Când deosebirile sunt ascunse, ele sunt îngropate de vii şi ulterior vor învia.
•  O altă metodă de abordare a conflictelor este exprimarea fără rezerve a sentimentelor.
Căminul celor care aplică aceste metode se aseamănă cu teatrul unor operaţiuni de război. Orice armă este permisă: cuvinte jignitoare, gunoaiele trecutului aduse la suprafaţă, strigăte de ameninţare, dispreţ exprimat. Rezultatul este o intensă frustrare.
Fiecare joacă rolul unui avocat abil, hotărât să obţină nu numai declararea celuilalt drept vinovat, ci şi condamnarea şi executarea sentinţei.
Acest soi de conflicte izbucneşte deseori din neînţelegerea diferenţelor dintre bărbat si femeie.
•  Conflictele nerezolvate nu scad din intensitate, dimpotrivă, tensiunile se acumulează.
Diferenţele de opinii duc la ceartă, iar modalitatea în care ei încearcă să-şi rezolve conflictul se cheamă confruntare.
Disputa aprinsă este numită altercaţie, iar rezultatul este dezbinarea celor doi. Mânia intensă duce la luptă şi se obţine respingere.
Confruntarea ostilităţilor aduce declaraţie de război şi rezulta-tul este separarea.
SĂ CONSEMNĂM CELE CINCI METODE DE ABORDARE A CONFLICTELOR
•  Prima abordare este retragerea.
Dacă socoteşti că nu îl poţi controla, nu te vei angaja să rezolvi conflictul. Ca autoprotecţie, părăseşti locul conflictului sau ma-nifeşti tăcere, ignorând cuvintele celuilalt pentru a nu le lăsa să pătrundă în minte.
•  O altă alternativă este victoria, când crezi că trebuie să-ţi protejezi interesele, sau, când imaginea ta este ameninţată, recurgi la contraatac.
Aceasta înseamnă atacarea slăbiciunilor şi vulnerabilităţilor şi profitarea de aceste minusuri pentru a-l obliga pe celălalt să renunţe. Resentimentele păstrate se scot la timpul potrivit pentru a tranşa un conflict de partea ta.
•  A treia abordare a conflictului este cedarea.
Socotind că este costisitoare şi riscantă confruntarea, cedăm în faţa partenerului: „Bine, fie cum zici tu!" Cedarea permanentă duce la formarea unei atitudini de martir şi, în cele din urmă, partenerul începe să se simtă vinovat. Cedând, laşi impresia că tu deţii controlul şi te porţi „creştineşte"... Să nu uităm că, atunci când înăbuşim şi reprimăm mânia, o acumulăm.
•  O altă metodă de abordare a conflictului este compromisul, care învaţă că, dacă cedezi puţin, câştigi puţin.
Nu vrei să câştigi tu toate conflictele, dar nici partenerul tău să nu le câştige. „Metoda târguielii" presupune a face concesii reciproce.
O a cincea metodă este rezolvarea conflictului.
Ca urmare a confruntării deschise şi directe, dar creştine, cuplul este de acord să rezolve problema, chiar dacă unele idei şi dorinţe iniţiale s-au schimbat. Ambii parteneri sunt satisfăcuţi de soluţia la care s-a ajuns, iar rezultatul este schimbarea situaţiei, atitudinii sau comportamentului care le convin amândurora.
CE DESCOPERIM?
•  Într-un conflict în care partenerii sunt furioşi, nu se atacă problema, ci persoana.
• Conflictul este un fenomen normal şi de aceea este inevitabil. Perspectivele diferite duc la opinii şi preferinţe diferite, iar rezultatul este conflictul.
Dwight Small spune:
„Cele mai multe conflicte dintre soţi sunt verbale. Conflictul verbal în sine nu este dăunător. Efectul lui negativ se datorează lipsei de maturizare a celor doi care se află în conflict. Ciocnirile verbale produc rezultate, dintre care unele sunt sănătoase şi folositoare. Conflictul deschide sau închide uşa comunicării. Fiind o realitate inevitabilă în căsnicie, el poate fi folosit spre binele partenerilor, făcând parte din procesul creşterii. Nu subestimaţi niciodată potenţialul pozitiv al conflictelor!
În căsnicia creştină, conflictul este un mijloc folosit de Dum-nezeu pentru a ne învăţa umilinţa, deoarece duce la mărturisirea greşelilor, la iertare şi la împăcare."
•  Conflictul este semnul că un partener are o nevoie neîm-plinită sau se simte lipsit de valoare.
•  Conflictele sunt deseori doar simptome.
Cauza multor conflicte este neîmplinirea unor nevoi. În loc să ne ocupăm de simptome, este mai bine să privim dincolo de ele, să descoperim ce nevoie încearcă partenerul să-şi împlinească şi să ne străduim să o împlinim.
•  Multe conflicte nu sunt abordate deschis, pentru că majo-ritatea oamenilor nu au învăţat cum să rezolve conflictele.
Evitarea conflictelor de mică importanţă va crea predispoziţia pentru a le eluda şi pe cele majore. Bernard Wiese spune: „Neîn-ţelegerile sunt inevitabile în viaţa cuplului şi a familiei. Uneori soţii intră în competiţie unul cu celălalt, în loc să-şi înţeleagă rolul de a-l ajuta şi a-l completa pe partener. În loc să aleagă izolarea şi înstrăinarea, care apar atât de frecvent în căsnicie, cuplurile trebuie să depăşească tendinţele de a se retrage în singurătate, de a evita suferinţele personale, de a se răzbuna şi de a se învinovăţi unul pe altul. Pentru acest lucru, trebuie ca deosebirile dintre ei să fie discutate deschis şi comunicarea să fie bună. Accesele de mânie sunt imprevizibile, dar lucrul cel mai important este modul în care abordăm exprimarea mâniei."
•  Conflictul este o ocazie de a dezvolta relaţia.
El este la fel ca dinamita. Poate fi util, dacă este folosit corespunzător, dar poate fi distructiv, dacă este folosit într-un moment nepotrivit şi într-un mod neadecvat.
•  Conflictul este, de asemenea, o cale de stimulare a resurselor şi forţelor individuale. Aplanarea conflictului contribuie la dezvoltarea individuală a soţilor.
Dr. Small spunea: „Neînţelegerile apar şi ele trebuie rezolvate într-un mod sau altul. De asemenea, este necesar să nu uităm că neînţelegerea este un lucru, iar comportamentul urât este cu totul altceva."
•  Conflictele nerezolvate sunt o piedică în calea dezvoltării relaţiei şi a satisfacţiei celor doi soţi.
Când conflictele nu sunt rezolvate, se ridică ziduri între parteneri. Omul are tendinţa de a deveni defensiv, pentru a nu mai suferi. Această atitudine accentuează şi mai mult tensiunea din relaţie.
ARE VREUN ROST?
Suntem tentaţi să spunem că în mod sigur conflictul nu are nici un sens, decât distrugător. Nimic mai fals! Să exprimăm grafic:
Pornim de la ideea că neînţelegerile şi conflictul nu au conotaţie negativă, dimpotrivă, generează schimbări care duc la progresul relaţiei.
Observăm mai întâi diferenţe între soţ (pătrat) şi soţie (cerc). Unul este mai colţuros, dar oferă stabilitate, iar celălalt simbol este mai delicat, cu arcuire atrăgătoare, dar care o ia la vale, dacă este vreo pantă.
Apar neînţelegerile. „De ce nu te rostogoleşti şi tu aşa frumos cum fac eu?" zice sfera cubului cu feţe pătrate. „Pentru că nu pot! Aşa sunt făcut eu, să mă aşez bine unde sunt pus şi să dau mai multă siguranţă", se făli el. „Tu, dacă o iei înainte, s-ar putea să dai de o vale şi să te rostogoleşti în mlaştină", spuse înţelept cubul. „Dar eu sunt soţia ta şi trebuie să mergem amândoi în acelaşi pas rostogolit ca al meu", îi aduse bila aminte de responsabilitatea căsniciei.
„Dar de ce nu te-ai lua după pasul meu de zar, care se opreşte la timp?" o contră cubul, şi conflictul s-a dezlănţuit, totuşi fără să se ajungă încă la ceartă.
„Am o idee!" zise bila senină. „Eu îţi dau din rotunjimea mea, iar tu îmi dai din pătrăţoşenia ta, dar în aşa fel încât să nu fim separaţi. Ce zici?"
„Hai s-o facem!" acceptă cubul. Şi a ieşit o casă cu acoperiş rotund şi cu o rostogolire mai ponderată. Un lucru era sigur: în cub nu mai ploua, pentru că exista acoperiş semisferic, iar bila nu mai era în pericol să se piardă în mulţime, pentru că, fuzionând cu cubul, avea o bază stabilă.
CE ÎNVĂŢĂM DIN SIMBOLURILE DIAGRAMEI?
Ceva ce merită reţinut: cei doi parteneri din căsnicie îşi unesc voinţele pentru a forma una singură, cu totul nouă, păstrând ceva din particularităţile de dinainte, dar fuzionând în dragoste printr-o dăruire cu sacrificiu, iar ceea ce este sacrificat nu este decât eul lor.
• Conflictele care nu duc la lupta pentru excludere reciprocă, ci sunt rezolvate, îi cheamă pe cei doi la îmbogăţirea naturii lor cu aspecte afective şi raţionale, pe care nu le aveau dezvoltate mai înainte.
•  Conflictele arată spre natura noastră perfectibilă şi spre nevoia de unitate care rezultă din modul pozitiv de abordare a lor.
•  Conflictele arată că, în condiţii de păcat, viaţa are sens în lupta contrariilor, care aduc armonie în cuplu.
„În lume veţi avea multe necazuri, dar îndrăzniţi, Eu am biruit lumea", spune Isus.
•  Conflictul care nu este lăsat să degenereze în ceartă nu pune stăpânire pe cei doi, legându-i în resentimente, ci partenerii de viaţă maritală stăpânesc conflictul, rezolvându-l şi supunându-l în interesul lor.
•  Prin lucrarea pe care o face, conflictul aduce în inima celor doi umilinţă, pentru că renunţarea la sine este cheia rezolvării oricărei tensiuni.
•  Dumnezeu ne-a făcut gestionari ai conflictului dintre păcat şi neprihănire, iar rezolvarea lui ne este lăsată nouă prin alegerea puterii care să nimicească în noi nelegiuirea, iar această putere este Cuvântul lui Dumnezeu.
SUGESTII, CORECŢII si... DIRECŢII PRINCIPIALE
O dată ce am ales, din cele cinci metode de abordare a conflictului, să rezolvăm conflictul şi nu compromisul din obişnuinţă, sau victoria, sau retragerea, sau cedarea, mergem după o conduită pe care parţial o găsim şi la comunicare, întrucât cele două sunt strâns legate între ele. 
În primul rând:
•  Vorbeşte direct cu persoana cealaltă.
Nu presupune că partenerul ştie ce gândeşti şi simţi. Fii onest în afirmaţiile tale. Nu te lăsa prins în capcana ghicirii gândurilor şi motivelor celorlalţi.
•  Pune întrebările sub forma unor afirmaţii.
„Este adevărat că ai tendinţa de a veni târziu acasă din cauza posibilelor mele reproşuri legate de treburile din casă?", şi nu: „De ce nu vii şi tu o dată mai devreme, să mai fac şi eu cu tine un capăt de treabă?"
•  Accentuează dorinţele şi schimbările pozitive pe care le urmăreşti, nu defectele sau greşelile pe care speri să le eviţi.
„Mi-ar plăcea să mă îmbrăţişezi mai des", în loc de: „Nu ştiu când o să scap de insensibilitatea asta a ta!"
•  împărtăşeşte-ţi dorinţa sub forma unei preferinţe, nu a unei necesităţi, dacă este necesar să vorbeşti despre dorinţele tale.
„Prefer să-ţi vorbesc atunci când te uiţi la mine", şi nu: „Atunci când eu îţi vorbesc, tu să te uiţi în ochii mei, că altfel o să ai de-a face cu mine!"
•  Abordează-l pe partener cu dragoste, chiar dacă simţi că nu te iubeşte.
Dacă îţi arăţi dragostea prin fapte, partenerul tău s-ar putea să-ţi răspundă la fel, iar dacă nu, nu te descuraja: dragostea pe care o arăţi va împlini unele din nevoile tale şi este o dovadă a dragostei lui Hristos.
•  Foloseşte în propoziţie persoana întâi, nu persoana a doua, cea de pe urmă aducând acuzaţie.
„Eu simt că te-ai răcit în ultimul timp faţă de mine", şi nu: „Tu niciodată nu răspunzi la nevoile mele afective."
•  Alege un timp potrivit pentru rezolvarea conflictului. „Omul are bucurie să dea un răspuns cu gura lui şi ce bună
este o vorbă spusă la vreme potrivită!" (Proverbele 15,23)
•  Defineşte problema.
Cum defineşti tu problema şi cum o defineşte partenerul tău? Uneori este mai bine să nu mai vorbiţi despre problemă, ci fiecare să scrie modul în care o percepe şi cum crede că se poate rezolva.
Să luăm problema timpului afectat copiilor de către părinţi. Ea petrece mult timp cu copii, iar el foarte puţin sau deloc -aceasta este problema. A discuta la nesfârşit proporţiile timpului afectat creează frustrări şi altercaţii.
„Cum vezi tu din perspectiva ta această problemă? Te gândeşti la o rezolvare?" îl cercetează ea.
„Cred că mă risipesc prea mult în treburile serviciului, în dauna copiilor. Ştiu ce am să fac. Voi pleca mai devreme de la serviciu şi sper să-ţi fiu partener mai activ pentru copii. Contează pe mine!"
•  Defineşte aspectele problemei în care vă înţelegeţi şi aspectele în care există neînţelegeri.
Discutaţi mai întâi lucrurile cu care sunteţi de acord şi apoi întrebaţi partenerul cu ce nu este de acord. Ajungem acum la partea mai delicată. Puţine conflicte sunt provocate doar de una din părţi; de obicei, ambii parteneri contribuie la apariţia problemei.
•  Identifică întâi contribuţia ta la apariţia conflictului. Dacă îţi asumi responsabilitatea pentru ivirea conflictului,
partenerul tău va vedea dorinţa ta de a coopera la găsirea unei soluţii şi va fi mai dispus să discute problema.
•  Pasul următor este să îi faci cunoscut partenerului lucrurile pe care eşti dispus să le faci pentru rezolvarea conflictului şi apoi să îi ceri părerea.
•  Rugăciunea este chemată chiar de la început să se facă auzită de cei doi, făcându-i conştienţi de o putere pe care o au la dispoziţie prin iertare, dar şi de o Persoană divină, care îi înţelege şi care este dispusă să stăruie cu toată iubirea Sa la aprinderea iubirii celor doi.
CE PIERD si CE CÂSTIG?
•  Atunci când nu există voinţă pentru rezolvarea conflictului, relaţia are de suferit, iar mânia acumulată va putea exploda nefericire, resentiment şi singurătate.
•  Nu doar că egoismul creşte, dar este în discuţie pierderea credinţei celui care favorizează răzvrătirea faţă de partener şi implicit faţă de Autorul legământului.
•  Respectul de sine este în derivă şi incapacitatea de a se iubi pe sine duce la neputinţa de a-l iubi pe partenerul de viaţă.
•  Priviţi totuşi la câştigul care vine din conflicte rezolvate! Bucuria relaţiei va însori inimile celor doi, iar paşii făcuţi spre
armonizarea vieţilor lor îi vor împinge spre noi explorări ale altor conflicte ce vor avea şanse mari de a fi rezolvate.
•  Siguranţa vieţii capătă o expresie bine conturată, iar capa-citatea celor doi de influenţă sănătoasă va creşte şi va atinge cercul lor de influenţă, spre vindecarea multor boli de familie din anturajul pe care şi l-au făcut.
Iar dragostea este proporţională cu numărul de conflicte rezolvate.
CÂND ESTE SENIN
Era prima zi după luna de miere şi prima zi de lucru a tânărului proaspăt căsătorit. Ea a rămas acasă şi a făcut prima ei mâncare pentru iubitul ei. Trei feluri, o prăjitură şi o budincă.
- Oau! se uimi Lucian când intră în bucătărie. E mai mult decât mi-am închipuit! Ce varietate şi ce mirosuri! Eşti o gustoasă! o răsfăţă el.
- Apropo de gustoasă, nu vrei să guşti ciorba? îl îmbie ea.
- Cu viteza luminii! se execută el. Cum o făcea mama! o lăudă Lucian. Şi drobul, e o minunăţie! Ce să mai zic de ciulama! Nu merit atâtea bunătăţi! Totuşi parcă ceva lipseşte! spuse el fără să realizeze ce ar putea să însemne observaţia lui.
- Ce lipseşte? se interesă soaţa lui, întunecându-se la faţă.
- E ceva ce nu-mi dau seama. E nemaipomenită, dar parcă lipseşte ceva ce nu lipsea la mama.
- Şi nu-ţi aduci aminte? îl interogă soţia căzută de-a binelea în dezamăgire.
- Uite, nu-mi pot aduce aminte! E ceva ce dă şic mâncării. Leuştean şi morcov ai pus?
- Am pus! se răsti ea.
-  Ţelină, ceapă, mărar ai pus? o întrebă el, nepricepând tensiunea ei.
- Am pus! îi zise ea scurt.
-  Să-i dau telefon mamei s-o întreb, ca să nu mai stau în tensiunea asta! continuă el inocent.
- Nu-i nevoie! îi spuse ea rece. Toată mâncare e făcută după reţeta mamei tale. Umbra ei este aici, în toate cele trei feluri de mâncare. Si as vrea să stii că tensiunea mea este de zece ori mai mare ca a ta. Am priceput, stimate domn! Mâncarea mea nu are gust, iar eu nu am nici un haz. În schimb, mâncarea mamei tale are tot ce-i trebuie, chiar dacă pune în ea exact ce am pus şi eu. Nu am decât o singură explicaţie. Oricât m-aş strădui, niciodată mâncarea pe care ţi-o voi face nu va avea gust ca la mămicuţa ta, acasă. Dar am şi rezolvarea!
Şi, până să priceapă el, tânăra lui doamnă aruncă ciorba în chiuvetă şi cele două feluri scăzute, la coş.
- De ce-ai făcut asta? întrebă el răvăşit.
- Pentru că mâncarea mea nu are şic, domnule! i-o reteză ea şi-1 lăsă ca o culme de rufe atârnând pe jos.
„Ce-am putut să fac?" se certă tânărul domn, care nu mai simţea nici urmă de miere în gură, după luna petrecută cu iubita lui. Parcă ieri i-a spus că el prevede, în mod profetic, că prima lor ceartă va avea loc după o sută cincizeci de ani şi va fi cu privire la cine să aibă întâietate la plimbat nepoţii în parc. A venit mai repede decât a prevăzut.
„Cine m-a pus să caut eu gustul de acasă, de la mama? Pur şi simplu i-am frânt toată bucuria pe care a strâns-o în toate felurile de mâncare pe care mi le-a făcut doar pentru mine. Îmi vine să-mi smulg părul din cap de ciudă. Degeaba, că mintea rămâne aceeaşi şi doar cu ea am făcut gafa asta cu care i-am schilodit sufletul ei curat."
Deodată, a încremenit. O luă puşcă spre dormitorul în care domniţa lui rănită plângea de se prăpădea.
- Iubito, mi-am adus aminte ce mai lipsea mâncării tale! spuse el victorios.
-  Spune-i mamei tale, nu mie, că nu mă mai interesează capitolul ăsta! spuse ea printre sughiţuri.
- Crede-mă, merită să ştii! Dar, mai întâi, iartă-mă! Eu sunt de vină! Numai eu, pentru că nu am ştiut cum să pun problema. Mă ierţi? ceru el îndurare.
- Degeaba te iert, că eu tot nepricepută rămân, spuse ea mai îmbunată.
- Dacă mă ierţi, îţi spun şi, după ce vei afla, vei avea o satisfacţie fantastică! o ademeni el.
- Bine, te iert! zise ea neîncrezătoare.
-  Ţine-te bine! o echilibră el, pus pe şotii. Domniţa mea, ingredientul care lipsea nu din mâncarea ta, ci din a mea, este... cum de nu mi-a dat prin cap mai repede? o lungi el.
- Hai, spune iute, că nu mai pot să rabd! se rugă ea.
- Exact ce ai spus tu acum, asta lipsea!
- Ce am spus eu? se nedumeri ea.
- Ai spus „iute" chiar adineauri.
- Nu înţeleg! insistă doamna lui.
- Scumpa mea, ceea ce lipsea mâncării mele este puţină boia de ardei iute. Asta dă şic pentru mine.
- Păi, de unde să ştiu eu că tu vrei chili? îşi reveni tânăra lui soţie.
- Nici mama nu voia să ştie. Dar eu îi spuneam aşa: mi-ai pus mâncarea în farfurie, de-acum este a mea! Ce fac eu mai departe, mă priveşte! Şi presăram puţină boia pe orice mâncare, chiar dacă mama protesta.
- Dar nici eu nu sunt de acord cu boiaua! îşi intră ea în nor-mal.
-  N-am spus eu că semănaţi? Ai făcut mâncarea exact aşa cum o făcea mama, însă gustul, contestat, ce-i drept, îl dădeam eu, fără să impun şi altora preferinţa mea. Doar eu sunt de vină pentru ce s-a întâmplat.
-  Şi eu am partea mea de vină, că prea m-am ambalat. Mă ierţi?
- Nu, nu! Tu eşti curată! Eu am fost iute, înainte ca să-mi dau seama de boia.
Chiar acolo, lângă coşul de gunoi, unde mâncarea cea bună „ca la mama acasă" era răsturnată, cei doi s-au sărutat şi s-au îmbrăţişat, şoptindu-şi reciproc vina şi iertarea.
Şi după toate astea, zglobia lui soţie se înfipse iar în oale.
- Ce faci? întrebă el speriat.
- De la capăt! îi răspunse ea voioasă.
Studiul VII - Transfuzie de viaţă - Comunicarea... în căsnicie
CÂND ESTE NOR
- Bine ai venit, dragule. Nu mă săruţi? Acum o jumătate de oră am venit şi eu de la serviciu. Nu-ţi vine să crezi, dar am făcut o groază de treburi. De-abia aştept să-ţi spun câte mi s-au mai întâmplat astăzi. O ştii pe colega aceea a mea care a divorţat acum doi ani şi care m-a spus directorului că fac prozelitism pentru că le-am predat elevilor, unde sunt dirigintă, despre creaţiune? Ei bine, astăzi mă opreşte şi...
- Dragă, sunt obosit. Vreau să stau puţin liniştit şi să închid ochii, ca să mă mai limpezesc.
- Nu-mi ia nici cinci minute să-ţi spun, că e foarte important. Nu cumva ai avut ceva necazuri la serviciu?
- Nu, răspunse el sec.
- Nu se poate să nu fi avut vreo neplăcere cu vreunul dintre colegi. Simt eu că sunt pe aproape, nu-i aşa?
- Nu, o scurtă bărbatul.
- Ţi-a aprobat şeful din orele suplimentare pe care le-ai făcut săptămâna trecută, când ai venit mereu la nouă seara? Vorba aia, e pe uzura ta şi pe răbdarea mea.
- Nu ştiu încă, spuse el fără chef.
- Bine că mi-am adus aminte, îl asaltă ea din nou. Te-ai hotărât când îţi iei concediu, ca să ştiu să-l programez şi eu pe-al meu?
- Încă nu, spuse, întinzându-se în pat şi închizând ochii.
- Dar ce mai aştepţi? Vrei să mă duc eu să vorbesc cu directorul tău? Sau vrei să-ţi petreci concediul singur, cum ai mai făcut-o acum trei ani?
- La de-astea eşti bună, mormăi el din pat.
- Vrei să spui că de altceva nu sunt bună, decât să-ţi bag beţe în roate, nu-i aşa? Şi eu care i-am făcut clătite domnului meu până acum şi i-am cumpărat halva cu cacao, că dulcele ăsta îi place lui, şi poftim cum mă tratează dumnealui! Bine, domnule! Am să-ţi pun în clătite acreală de corcoduşe şi peste halva praf de scărpinat, că asta vrei şi asta eşti!
Uşa s-a închis trosnind.
După două minute, uşa se deschise brusc!
El făcu ochii mari, simţind o nouă vijelie.
- Doar asta voiam să ştii, spuse ea pe un ton ridicat. Colega asta a mea e rudă cu directorul tău şi mi-a spus că are lista cu cei pe care vrea să-i avanseze şi pe cei pe care îi va da în şomaj. Dar pe tine nu te interesează asta.
- Şi ţi-a dat lista? sări el din pat.
- Nu mă interesează, răspunse ea rece, închizând uşa cu acelaşi tronc.
El, după ea în bucătărie.
- Şi zici că ai putea s-o obţii? o asaltă el.
- Te rog să mă laşi în pace. Sunt foarte obosită şi nu mai pot discuta cu nimeni la secunda asta. De fapt, mi se pare că ai spus că şi tu eşti obosit şi că n-ai nevoie de povestea nimănui. Chiar aşa, mă duc să mă culc şi eu puţin, ca să mă refac.
- Poate vrei să te ajut cu ceva, zise el, sperând ca ea să revină la povestea care la început l-a plictisit, dar acum îl interesa la culme.
Ochii lui se pierdură în gol pentru câteva secunde şi apoi se auzi un zgomot, ca atunci când loveşti cu paleta de ţânţari pe perete. Ea se năpusti în bucătărie, gândindu-se că el a spart ceva şi că era o ocazie de a-l face de două parale.
- Ce-ai făcut? Ce s-a întâmplat? îl interogă ea.
- Nimic. Absolut nimic, zise el resemnat.
Bineînţeles că nu l-a crezut. Cu spiritul ei de observaţie, a descoperit în cele din urmă misterul: un obraz al minunatului ei soţ era roşu, iar celălalt, normal.
Ieşi satisfăcută pentru judecata corectă a soţului ei. Ce se întâmplase?
Nimic. Absolut nimic. Doar că el şi-a tras cu poftă o palmă peste obraz, de i-a sărit somnul în Marea Neagră, înecându-se. - Asa-mi trebuie! îsi mai trase el o critică.
SĂ FACEM PREZENTĂRILE
Dacă m-ai întreba: „Care este cel mai răsărit aspect al căsniciei pe care trebuie să-l cunoaştem?", atunci ţi-aş răspunde: „COMUNICAREA!"
Fără comunicare nu există relaţie şi fără relaţie nu e viaţă.
„Comunicarea este pentru dragoste ceea ce este sângele pentru corp", spunea Reule Howe în „Miracolul dialogului".
Când comunici, te comunici. Gradul în care te oferi partenerului tău de viaţă se stabileşte prin comunicare.
„Un cuvânt spus la vremea potrivită este ca nişte mere de aur într-un coşuleţ de argint" (Proverbele 25,11).
Deci, cuvântul ar fi vehiculul gândului şi al sentimentului care străbate traseul de la sursă la destinaţie, de la emiţător la recep-tor. Dar, atunci când un cuplu se căsătoreşte, se împletesc două lumi şi două limbaje. Deşi te-ar putea surprinde, totuşi te căsătoreşti cu un străin. Şi asta se vede prin faptul că, deşi foloseşti aceleaşi cuvinte, totuşi sensurile sunt diferite în multe cazuri: „Poţi să-mi faci două cumpărături când vii de la serviciu?" îi telefonează soţia. „Desigur", îi răspunde el. Mai târziu, afli că cele două lucruri înseamnă zece articole de la patru magazine. Sau: „Putem intra puţin în acest magazin?" îl îmbie soţia pe cel mai aproape om de lângă ea. Şi după o oră şi jumătate iese. Care e înţelesul cuvântului „puţin"? '
Dar o comunicare poate avea loc şi prin gesticulaţie, prin uşi trântite, prin privire într-o parte sau prin încruntare. Aceste forme de comunicare sunt nonverbale şi, nu de puţine ori, intră în contradicţie cu cele verbale. Când un soţ îi spune soţiei: „Draga mea, eşti o dulce", dar este cufundat în citirea unui ziar, ce va crede ea? Când o soţie îşi întreabă soţul: „Cum a fost la serviciu?" pe un ton monoton şi neutru, în timp ce trece prin cameră fără să se oprească să primească răspunsul, cărui mesaj îi va răspunde soţul, celui verbal sau celui nonverbal? Ascultătorul aude apro-barea şi vede dezaprobarea. Rezultatul este confuzia. În cele mai multe cazuri, ascultătorul ignoră mesajele verbale şi reacţionează la cele nonverbale.
Dar ce părere aveţi despre tăcere? Este şi ea o formă de comunicare. Cel mai adesea însă ea comunică nemulţumire, mânie, supărare, proastă dispoziţie sau dispreţ. Mesajele tăcerii pot fi: „Nu-mi pasă de tine!", „Nu mă interesează!", „Nu meriţi să-ţi răspund!", „Ţi-o coc eu!", „Îţi arăt eu ţie!"
Uneori, tăcerea poate comunica şi fericire, satisfacţie, mulţumire: „Voi tăcea în dragostea Mea", zice Domnul.
Aduceţi-vă aminte de cele trei componente ale comunicării: a) conţinutul, b) tonul vocii, c) semnalele nonverbale. Aceeaşi propoziţie îşi schimbă sensul prin simpla schimbare a tonului vocii, a gesturilor sau a acţiunilor.
A rămas mereu sugestivă, în acest sens, întâmplarea cu scri-soarea trimisă de băiatul din armată părinţilor neştiutori de carte.
-  Gheorghe, citeşte-mi şi mie scrisoarea asta de la băiat, că tocmai a sosit şi nu pricep neam mâzgălelile astea!
- Nu am timp, moşule! Nu vezi că sunt cu căruţa la coceni?
- Hai, că-ţi dau un caş dacă mi-oi citi, se milogi nepriceputul om la carte.
- Bine! Dă-mi-o repede! Deci, nea Ioane, uite cum începe: „Dragii mei părinţi, eu sunt sănătos, ceea ce sănătate vă doresc
şi vouă. Aici mâncarea e proastă şi puţină, aşa că trimiteţi ceva bani", citi răstit Gheorghe.
- Chiar aşa spune? îl opri nea Ion. Uite la el cum ne porunceşte plodul ăsta. N-are pic de respect faţă de noi, care l-am crescut. N-o să vadă nici un sfanţ de la mine. Nu-i e ruşine! Ajunge, Gheorghe! M-am lămurit!
- După câteva zile, scrisoarea mototolită ajunge în mâinile logodnicei băiatului care tocmai trecuse să-i vadă pe viitorii socri.
- Ce mai spune fătucă, băiatu' ăsta în scrisoare, că tare m-a amărât?
- Păi, ce să zică! Ascultă: „Dragii mei părinţi, eu sunt sănătos, ceea ce sănătate vă doresc şi vouă. Aici mâncarea este proastă (citi fata pe un ton plângăreţ) şi puţină, aşa că trimiteţi ceva bani", termină ea rugător.
- Chiar aşa spune? se înduioşă nea Ion. Sărmanul, cât suferă! Pune-i tu, Anişoară, banii ăştia la poştă.
Fără comentarii.
Cele trei componente ale comunicării trebuie să fie comple-mentare pentru ca un mesaj simplu să fie transmis. Cercetările au arătat că o comunicare eficientă constă din 7% conţinut (mesaj verbal), 38% tonul vocii şi 55% comunicare nonverbală.
•   Problemele conjugale pot proveni din comunicarea nonverbală ineficientă sau din incapacitatea de a armoniza comunicarea nonverbală cu cea verbală. Ascultătorul înţelege mai repede semnalele nonverbale decât conţinutul mesajului.
•  Inflexiunile vocii sunt purtătoare importante de mesaje. Noi interpretăm sunetul unei voci, fie că ne dăm seama, fie că nu. De regulă, ne dăm seama de emoţiile vorbitorului după înălţimea, ritmul şi volumul sunetului. Putem desluşi sinceritatea sau ipocrizia, convingerea sau îndoiala, adevărul sau falsitatea celor mai multe afirmaţii pe care le auzim.
•  Aminteam că, atunci când cei doi se căsătoresc, se unesc două civilizaţii şi două limbaje. Relaţia devine tot mai strânsă, în măsura în care partenerii îşi iau timp să înţeleagă reciproc limbajele lor.
Unii oameni comunică mai bine pe cale vizuală, alţii pe cale auditivă, iar alţii pe cale emoţională. Dacă fiecare învaţă modul de comunicare al celuilalt, comunicarea va fi tot mai bună şi apropierea afectivă va suda căsnicia în dragoste.
Cel care este înclinat spre comunicarea vizuală va folosi expresii ca: „văd că eşti bine orientat", „arată-mi cum ai făcut" sau „pare o idee interesantă".
Persoanele cu tendinţe spre comunicarea auditivă vor folosi sintagme ca: „am auzit bine", „nu sună rău" sau „repetă-mi, te rog, ce ai spus".
Când se comunică pe baza sentimentelor, vom auzi expresii ca: „simt că mă susţii", „mă simt aşa de bine în pantofii aceştia" sau „instinctul îmi spune că sunt pe un drum bun".
Merită să-ţi iei timp pentru a cunoaşte modul de comunicare al celuilalt, iar răsplata va fi pe deplin asigurată prin satisfacţia unei relaţii cât mai coerente şi strânse, asigurând cunoaşterea cât mai bună a partenerului şi răspunsul cel mai aşteptat.
Când vorbim despre comunicare în cadrul căsniciei, ne gândim nu doar la transmiterea de informaţii şi idei, ci la acea ofertă a sinelui, cu tot vârtejul de sentimente şi trăiri complexe pe care le are o fiinţă. Şi totuşi nu acesta este darul cel mai mare pe care îl putem oferi. Există un dar mult mai apreciat, pe care îl găsim în comunicare, şi acesta este darul ascultării.
„Orice om să fie grabnic la ascultare", spune Cuvântul în Iacov 1,19 sau: „Cine răspunde fără să fi ascultat, face o prostie şi îşi trage ruşinea" (Proverbele 18,13) sau „când strigă cei fără prihană, Domnul aude şi-i scapă din toate necazurile lor" (Psalmii 34,17).
A asculta înseamnă a dovedi dragoste şi empatie faţă de persoana care vorbeşte. Ascultarea plină de sensibilitate înseamnă o cale deschisă spre intimitate. Este evident că, atunci când asculţi, nu te gândeşti la răspunsul pe care să-l dai; accepţi fără a judeca ceea ce spune, însemnând a înţelege că partenerul ţi-a comunicat părerea lui, chiar dacă nu eşti de acord cu conţinutul mesajului; trebuie să poţi repeta mesajul comunicat şi să spui care au fost emoţiile partenerului pe care le-ai desprins din felul în care a fost comunicat mesajul, înţelegând lucrurile din perspectiva lui.
Din cele 75 de procente din timpul vostru afectat comunicării, 33 sunt dedicate vorbirii şi 42 sunt dedicate ascultării, ceea ce presupune importanţa celei din urmă. Pentru a obţine o ascultare atentă, trebuie să fim conştienţi de obstacolele frecvente, care pot împiedica o comunicare eficientă.
• Spiritul defensiv este un obstacol des întâlnit. În timp ce asculţi, te gândeşti cum să te scuzi, să te aperi, pierzând sensul mesajului interlocutorului. Răspunsurile defensive te duc la concluzii premature: „Ştiu ce vrei să spui". Apoi, poţi înţelege din cuvintele partenerului ceea ce vrei să înţelegi sau crezi că va spune ceea ce ai spune şi tu, dacă ai fi în situaţia respectivă. În concluzie, ascultătorul aflat în defensivă transformă tot ceea ce se spune într-un atac la propria persoană.
•  Atitudinile şi concepţiile pe care ţi le-ai făcut despre un om pot reprezenta o altă piedică în calea ascultării. Datorită părerilor noastre preconcepute, noi respingem persoana sau personalitatea lui fără a mai asculta ce are de spus.
•  Ascultarea poate fi împiedicată de conflictele interioare. Ne este greu să ascultăm atunci când participarea noastră emoţională devine atât de intensă, încât nu mai putem păstra o distanţă sănătoasă. Dacă partenerul tău are anumite exigenţe faţă de tine, capacitatea ta de a asculta ce spune se poate diminua.
•  Asemănător spiritului defensiv sunt întreruperile, care constituie un obstacol dăunător ascultării. Pentru că partenerul tău nu trece suficient de repede la esenţialul mesajului său, întrerupi sau anticipezi ce o să spună interlocutorul. Cei obişnuiţi să întrerupă nu-şi iau timp să asculte ce li se spune, ci îşi formulea-ză propriul răspuns: „O, asta nu-i nimic! Să vezi ce-am păţit eu!"
•  Atunci când eviţi contactul privirilor, transmiţi celuilalt neîncredere, dezinteres şi lipsă de atenţie.
• Ascultarea filtrată sau ascultătorul selectiv îşi alege mesajele potrivit atitudinii pe care o are. Dacă are o atitudine negativă, va ignora mesajele pozitive sau le va prelua doar pe cele care îi fac bine, respingându-le pe cele supărătoare, care ar duce la diferende.
•  Ascultătorul insensibil este incapabil să recepţioneze simţămintele sau emoţiile din spatele cuvintelor.
• Supraîncărcarea minţii constituie un alt obstacol în ascultarea cu atenţie.
După cum se poate constata, există o diminuare a ascultării în anumite momente din zi în care oboseala fizică sau mintală formează comunicarea.
Câteva cuvinte de ordine care reduc riscul obstrucţionării comunicării ar fi: „adaptează-te, schimbă-te şi consolidează schim-bările pozitive!"
CE DESCOPERIM
Există două perioade esenţiale de comunicare dintre cei doi parteneri. Ambele durează patru minute. Primele patru minute imediat după trezire şi primele patru minute după întâlnirea de seară. După unele studii, cele opt minute sunt socotite cruciale pentru atmosfera din cadrul cuplului. În acest timp se poate afirma din nou dragostea, se pot discuta probleme de interes comun şi se pot împărtăşi sentimente. Cele două contacte de succes dezlănţuie o influenţă pozitivă asupra celorlalţi membri ai familiei.
•  Prin comunicare, descoperim nu doar persoana cealaltă şi nevoile ei, ci şi pe noi înşine prin feed-back-ul pe care partenerul nostru ni-l oferă, dându-ne posibilitatea corectării trăsăturilor de caracter neformate.
•  Motivul de fond pentru care o căsătorie se desface este datorat lipsei comunicării, care duce la lipsa încrederii. Şi dacă încrederea a dispărut, dragostea nu mai are suport.
Comunicarea nu cheamă pe un partener să se adapteze la natura vieţii celuilalt, ci creează o nouă natură, un nou vocabular şi o voinţă în care cele două voinţe iniţiale se topesc într-una.
Cea mai înaltă comunicare între partenerii de căsnicie este aceea care este formată de comunicarea pe verticală, cu Dumnezeu, a celor doi, din care îşi trag întreaga forţă a dragostei şi unde învaţă să se raporteze unul la altul aşa cum Dumnezeu Se raportează la noi.
Când fiecare dintre cei doi va ajunge binecuvântare unul pentru altul, relaţia se eternizează prin credinţă după modelul din Ioan17,3: „Şi viaţa veşnică este aceasta: să Te cunoască pe Tine, singurul Dumnezeu adevărat, şi pe Isus Hristos pe care L-ai trimis Tu!"
ARE VREUN ROST?
Nu se poate trăi şi fără comunicare? Întrebarea aceasta sună ca următoarea: „Nu se poate trăi fără să respiri?" Dacă o punem, o facem ca să subliniem importanţa ei. Nu există nici un timp când să nu comunicăm. Întrebarea este cum comunicăm.
•  În primul rând, comunicarea identifică nevoia noastră de schimbare, deoarece, într-o relaţie de parteneriat în căsnicie, fără o schimbare a celui care se căsătoreşte, nu e posibilă căsnicia. Nici un individ nu intră în căsătorie fără nevoia de schimbare.
•  În al doilea rând, comunicarea hrăneşte relaţia şi o creează în acelaşi timp, fără de care viaţa nu e posibilă.
•  În al treilea rând, prin comunicare ocazionăm dragostea profundă, care e oxigenul vieţii de cămin.
•  În al patrulea rând, prin comunicare nu doar ne oferim celuilalt cu tot lăuntrul nostru, ci transmitem adevăruri de sus, care permanentizează relaţia şi o dezvoltă.
•  Şi, nu în ultimul rând, printr-o comunicare profundă, noi Îl descoperim pe Dumnezeu în relaţia noastră, ceea ce face căsnicia puternică şi durabilă, arătând spre Cel care recreează orice cămin în care este invitat: „Cheamă-Mă şi-ţi voi răspunde; şi îţi voi vesti lucruri mari, lucruri ascunse, pe care nu le cunoşti" (Ieremia 33,3).
SUGESTII, CORECŢII şi DIRECŢII PRINCIPIALE
Să urmărim reţeta pentru primele patru minute şi ultimele patru din zi care dau nota ambianţei generale. Că sunt patru sau şapte, important este ca:
a) Atunci când vă întâlniţi la sfârşitul zilei, să vă acordaţi toată atenţia unul celuilalt, ascultându-vă cu inima, cu ochii, cu urechile, cu tot corpul.
b)  Nu începeţi discuţia cu lista de îndatoriri: „Ai făcut ce ţi-am cerut?", altfel partenerul se va simţi ca un angajat.
c)  Atingeţi-vă, sărutaţi-vă, îmbrăţişaţi-vă, ţineţi-vă de mână.
d) Prima rostire adresată partenerului să nu fie o plângere.
e)  Acordaţi-vă un timp de relaxare. Nu vă învăluiţi imediat partenerul cu treburi gospodăreşti. Nu vă repeziţi la telefon şi nu vă apucaţi imediat de ocupaţia favorită. Atenţia principală e îndreptată spre partenerul dumneavoastră de viaţă, care e mai important decât orice.
f) Pregătiţi-vă mintal pentru întâlnirea cu partenerul. Gândiţi-vă la ceea ce îi veţi spune sau la ceea ce veţi face. Pregătiţi o surpriză cel puţin într-o seară pe săptămână, făcând un lucru pe care-l faceţi mai rar.
g)  Încercaţi să arătaţi cât mai atrăgător pentru partener, un miros proaspăt, o aranjare rapidă a părului, o ţinută lejeră, dar atractivă.
h) Un telefon înainte de a veni, prin care îi spuneţi că sosiţi în cel mai scurt timp, şi o veste bună pe care i-o daţi partenerului aranjează cele patru minute de întâlnire ca să fie o sărbătoare.
Un autor de sfaturi maritale, H. Norman Wright, a selectat douăzeci şi trei de principii de comunicare care nu pot fi amendate de ineficienţă.
Să le parcurgem în ideea că ele pot fi operante şi binefăcă-toare conduitei de comunicare eficientă.
1. După un timp de separare (chiar dacă este vorba de numai câteva ore), întâmpinaţi-vă partenerul cu un zâmbet, o vorbă bună, o atingere, un sărut, un compliment, o glumă sau amintirea unui succes trecut.
2.  Stabiliţi o perioadă de tranziţie între timpul petrecut la serviciu (sau la altă activitate de răspundere) şi restul zilei. Pe-rioada de tranziţie este necesară pentru „decompresiune", astfel încât presiunile, frustrările, oboseala, supărarea sau anxietatea să nu afecteze comunicarea conjugală. Unele cupluri petrec împreună câteva minute, ascultând o muzică liniştitoare sau relaxându-se împreună în fotoliu sau întinşi în pat, pentru dezbrăcarea de oboseala zilei.
3.  Nu discutaţi despre subiecte importante, care pot duce la neînţelegeri, când unul dintre parteneri este supărat, bolnav sau suferind.
4.  Stabiliţi un timp zilnic, în care să abordaţi problemele importante ale familiei şi să rezolvaţi problemele care au apărut. În această „perioadă a hotărârilor", nu permiteţi să fiţi întrerupt şi nu faceţi altceva, cum ar fi servitul mesei, mersul cu maşina, urmărirea televizorului.
5.  Încercaţi să găsiţi o soluţie în timpul în care discutaţi problemele.
6. Stabiliţi un timp când discutaţi despre lucruri ce nu stârnesc controverse, zilnic, dacă este posibil. Printre subiectele care pot fi abordate se numără: experienţele din timpul zilei sau din trecut; planuri şi hotărâri care nu produc dispute sau în care hotărârea este luată numai de un partener.
7.  Nu vă învinovăţiţi partenerul. Păstraţi-vă nemulţumirile pentru „perioada hotărârilor".
8.  Nu schimbaţi subiectul înainte ca amândoi să-şi fi spus părerea.
9. Evitaţi să discutaţi despre lucruri care s-au întâmplat în trecut sau se pot întâmpla în viitor, dacă este vorba de subiecte controversate.
10. Fiţi specifici în discuţii. Definiţi cu grijă cuvintele şi evitaţi generalizările sau exagerările.
11.  Confirmaţi spusele partenerului prin cuvintele voastre, de exemplu: „înţeleg", „îmi dau seama", „da", „desigur" etc.
12.  Încercaţi să fiţi consecvenţi în comunicarea verbală şi cea nonverbală, pentru a transmite un mesaj clar. Nu faceţi compli-mente pe un ton indiferent. Păstraţi o mimică plăcută a feţei.
13. Fiţi cât se poate de precişi în descrierea evenimentului sau obiectului de care vorbiţi. Nu uitaţi că vorbiţi din perspectiva voastră.
14. Apreciaţi-l pe partener pentru lucrurile plăcute pe care vi le spune. Folosiţi cuvinte şi expresii despre care sunteţi sigur că îl vor convinge de aprecierea voastră.
15.  Discutaţi cu partenerul despre subiecte care ştiţi că îi fac plăcere. Dacă partenerul nu este dispus să discutaţi subiecte plăcute vouă, nu ezitaţi să-i aduceţi la cunoştinţă lucrurile despre care vă face plăcere să discutaţi.
16.  Nu exageraţi niciodată pentru a vă dovedi dreptatea.
17.  Nu citiţi gândurile partenerului şi nu faceţi presupuneri despre afirmaţiile lui.
18. Nu insistaţi asupra detaliilor sau a lucrurilor neimportante.
19.  Răspundeţi complet, dar nu excesiv de lung, când vă vine rândul.
20. Repetaţi ce a spus partenerul, dacă credeţi că nu aţi înţeles bine afirmaţiile lui.
21. Nu ocupaţi prea mult timp cu relatările ce privesc persoana dumneavoastră, ci lăsaţi loc pentru desfăşurarea informaţiilor şi trăirilor din zi ale celuilalt partener.
22. În special bărbaţii să-şi etaleze o gamă mai bogată de expresii nonverbale, ca participarea afectivă să stimuleze comunicarea partenerului.
23.  Rugaţi-vă zilnic unul pentru celălalt în auzul partenerului şi arătaţi, prin diferite ocazii, cât de preţios este pentru voi.
CÂND E SENIN
- Bine ai venit, dragule. Nu mă săruţi? Acum o jumătate de oră am venit şi eu de la serviciu. Nu-ţi vine să crezi, dar am făcut o groază de treburi. De-abia aştept să-ţi spun câte mi s-au mai întâmplat astăzi. Mi se pare că eşti obosit, nu-i aşa?
- Da! O să mă întind puţin, să împrăştii tensiunea din mine. Dar eu te ascult. Chiar mă relaxează câte o veste de la tine!
- Pot să stau lângă tine? Dar nu mă strânge aşa tare, că uit ce vreau să spun, îl provoacă ea la o nouă îmbrăţişare. O ştii pe colega aia a mea care a divorţat acum doi ani şi care m-a spus directorului că fac prozelitism când le spuneam copiilor mei, la clasa la care sunt dirigintă, despre evenimente din Biblie?
- Îmi aduc aminte de ea. E rudă cu directorul meu. Dar ştiu că te-ai purtat frumos cu ea şi după aceea. Parcă o cheamă Luciana.
- Exact, continuă ea, trecându-i capul lui sub mâna ei. Ei bine, mare minune! A venit şi şi-a cerut scuze că m-a pârât directorului şi a spus că o interesează şi pe ea o Biblie şi să-i arăt şi ei evenimentele profetice despre care le-am spus elevilor mei din prima carte din Noul Testament, Matei, capitolul 24. Cred că nu te superi că am invitat-o la noi fără să te întreb.
- Bine ai făcut! Totdeauna ai ştiut cum să construieşti o relaţie! o încurajează el.
Ea se îmbujoră de plăcere şi-1 strânse mai tare lângă ea.
- Ştii că a început să plângă când am invitat-o la mine ca să-i dau o Biblie? A spus că nimeni n-a invitat-o şi pe ea aşa cum am făcut eu. Şi m-a îmbrăţişat şi şi-a cerut din nou iertare că mi-a făcut cândva răul acela. Şi acum, bomba!
- Fă să explodeze! o împinse el.
- Să vezi ce-o să bubuie! zise ea, ghemuindu-se în el. Luciana mi-a zis că ea a văzut listele cu cei care vor fi trecuţi în şomaj. Unchiul ei, adică directorul tău, i-a arătat şi listele cu cei care vor rămâne şi cu cei care vor fi avansaţi şi care vor fi afişate mâine.
- Vrei să spui că ea ştie soarta mea cu o zi înainte? se ridică el pe-o parte, privind-o cu ochii măriţi de curiozitate. Mi-a pierit toată oboseala! Vrei să spui că de mâine aş putea să fiu casnic? o întrebă el cu puţin tremur în voce.
- Crezi că nu o să te iubesc la fel? Să nu-ţi faci griji, că un om ca tine găseşte serviciu oricând! Ştiu ce am la casa mea şi, chiar dacă n-ar fi aşa, voi munci ca o leoaică pentru casă, se entuziasmă ea.
- Şi o să-ţi fac clătite toată ziua, o să spăl, o să calc, o să fac mâncare şi o să aspir zilnic, zise el resemnat.
- Pardon, clătite mai bune ca ale mele n-o să faci în veci! Dacă nu crezi, du-te în bucătărie să le vezi şi să le guşti.
- Pentru cultura mea generală, ştii pe care listă mă găsesc, ca să ştiu dacă mă specializez pe activităţi administrative?
- Ce nu ştie nevasta ta? Dar ce-mi dai dacă-ţi spun? începu ea negocierile.
- Depinde de listă! schiţă el un zâmbet strâmb. Tu ştii că eu sunt rezistent la chestii din astea. Spune-mi doar atât: e o veste bună sau rea? Nu trebuie să mă menajezi! Fără ocolişuri! Asta e deviza mea! încercă el un curaj de scenă.
- Dacă zici că eşti pregătit, atunci află că vestea nu e bună! El se făcu feţe, feţe.
- Deci, de mâine, voi fi şomer! zise el pierit.
- N-a spus nimeni asta, iubitule! Eşti pe lista de avansări. Eşti propus ca şef de secţie, spuse ea cu o tristeţe în glas.
-  Chiar aşa? Eşti o şmecheră! Asta numeşti tu o veste rea? Era să uit că voi, femeile, sunteţi cu filetul pe invers. Trebuie să ieşim în oraş, să sărbătorim evenimentul, sări el din pat.
- Tocmai de-asta e o veste rea! S-ar putea să fie ultima ieşire împreună cu tine! Un şef de secţie va fi totdeauna ocupat şi va sta peste program de regulă.
- Da, dar când o să ieşim împreună, că trebuie să ieşim, vei fi la braţ cu un şef de secţie şi toată lumea o să ştie asta! glumi el.
- Pardon, vei fi la braţ cu o profesoară de română şi toată lumea va afla asta! spuse ea serios.
Apoi, un râs de soprană şi unul de bas s-au împletit într-un duet pe care nimeni nu-l putea interpreta aşa de perfect.

